༄༅། །ལེགས་བཤད་ཉི་མའི་འོད་ཟེར་ལས་འདུལ་བ་སྨན་བཞིའི་ཟུར་བཀོལ་གཞན་ཕན་སྙིང་པོ་མཁས་པའི་གཏམ་བྱ་རིན་ཆེན་ཕྲེང་བ་བཞུགས་སོ།། སོ་ཐར་གསེར་གྱི་ཤིང་རྟ་ལ་ཆིབས་གནང་བཀག་འོད་དཀར་དྲ་བ་འགྱེད། །མཁྱེན་དང་བརྩེ་བའི་དཀྱིལ་འཁོར་རབ་རྒྱས་སྲིད་ཞི་ལྕགས་རིའི་འཁོར་ཡུག་བསྐོར། །གཏི་མུག་རབ་རིབ་བདུད་སྡེའི་ཚོགས་འཇོམས་སྐལ་བཟང་འགྲོ་ལ་ལམ་ཡང་སྟོན། །ཁོ་བོའི་འདྲེན་མཆོག་ཤཱཀྱའི་རྒྱལ་པོ་ཨེ་མ་ཧོ་གནས་འདིར་ད་ལྟ་བྱོན། །ཆོས་འདུལ་གསེར་གྱི་བང་མཛོད་ཁ་ཕྱེ་ནས། །གནང་བཀག་ཟབ་མོའི་སྦྱིན་གཏོང་ཨུ་པ་ལི། །ཡོན་ཤག་ཆོས་བཤེས་ལ་སོགས་འཕགས་ཡུལ་གྱི། །འགྲེལ་མཛད་བརྒྱུད་པའི་བཤེས་ཀུན་ཕྱག་གི་གནས། །འབུམ་ཕྲག་ཆོས་ཀྱི་སྒོ་འབྱེད་འབུམ་ཕྲག་གསུམ། །བསྟན་པའི་ཁུར་ཆེན་བསྟན་འཛིན་ལྕགས་ཐང་པ། །བྱམས་པའི་བཤེས་མཆོག་མ་ཏི་རྣམ་རྒྱལ་སོགས། །མཉན་ཡོད་འདུལ་འཛིན་མཁས་རྣམས་གཙུག་ན་དགེ །འདིར་ནི་ཆོས་འདུལ་སྦྲང་རྩིའི་བཅུད། །སྨན་བཞིའི་རྣམ་གཞག་ཉེར་མཁོའི་གནད། །བློ་གསལ་བུང་བའི་སྙིང་ལམ་དུ། །དགའ་བས་སྦྱིན་ནོ་སྤྲོ་བས་ལོང་། །ཞེས་བརྗོད་ནས། སྨན་བསྟེན་པར་བྱའོ། །ཞེས་སོགས་སྐབས་སུ་གསུམ་ལས། དང་པོ་གཞན་དུ་འཆད། གཉིས་པ་ནི། འདིར་སྐབས་ཀྱི་སྨན་ནོ། །ཁྱོད་ལ་དབྱེ་ན་བཞི་ཡོད་དེ། དུས་རུང་གི་སྨན་སོགས་བཞི་ཡོད་པའི་ཕྱིར་རོ། །གསུམ་པ་ལ། འདིར་སྐབས་ཀྱི་སྨན་ལ་མཚན་ཉིད། དབྱེ་བ། ཁྱད་ཆོས་དང་གསུམ་མོ། །དང་པོ་ནི། དྲི་རོ་རེག་བྱ་གསུམ་གང་རུང་གིས་བསྡུས་པའི་ཁམ་ཟས་དེ། སྨན་ཙམ་གྱི་ངོ་བོ་ཡིན་ཅིང་། དེ་དང་ཟས་བཞིའི་ཟླས་ཕྱེ་བའི་ཁམ་ཟས་དོན་གཅིག་སྟེ། མཛོད་ལས། ཁམ་གྱི་ཟས་ནི་འདོད་པ་ན། །སྐྱེ་མཆེད་གསུམ་གྱི་བདག་ཉིད་དོ། །གཟུགས་ཀྱི་སྐྱེ་མཆེད་མ་ཡིན་དེས། །རང་དབང་གྲོལ་ལ་མི་ཕན་ཕྱིར། །ཞེས་སོ། །ཁམ་ཟས་གང་ཞིག བཅས་ལྡན་དགེ་སློང་ལ་རུང་བའི་རིགས་སུ་གནས་པ་དེ། སྐབས་འདིར་བསྟན་སྨན་གྱི་ངོ་བོ་ཡིན་ནོ་བྱས་པ་ལ་ཁོ་ན་རེ། བུ་རམ་ཆོས་ཅན། དྲི་རོ་རེག་བྱ་གསུམ་པོ་གང་རུང་ཐལ། འདིར་སྐབས་ཀྱི་སྨན་ཡིན་པའི་ཕྱིར་ཏེ། ཞག་བདུན་པའི་སྨན་ཡིན་པའི་ཕྱིར། འདོད་མི་ནུས་ཏེ། གཟུགས་ཀྱི་སྐྱེ་མཆེད་ཡིན་པའི་ཕྱིར། དེ་བཞིན་དུ་བཟའ་བ་ལྔ་དང་བཅའ་བ་ལྔ་སོགས་མང་པོ་ཞིག་སྐྱོན་ལ་གནས་སོ་ཟེར་ན། སྐྱོན་མེད་དེ། གཞུང་གི་དངོས་བསྟན་བུ་རམ་ཞག་བདུན་པའི་སྨན་གྱི་མཚན་གཞིར་བཟུང་བ་ནི། དངོས་བཏགས་མ་ཕྱེ་བའི་རྣམ་གཞག་ཡིན་གྱི། ཕྱེ་ན་བུ་རམ་གྱི་ཚོགས་པ་ན་ཡོད་པའི་ཁམ་ཟས་དེ། ཞག་བདུན་པའི་སྨན་གཞི་ཡིན་ཞེས་སོགས་གོང་འོག་ཀུན་ལ་སྦྱར་བས་དཀའ་བའི་འཕྲང་ལས་གྲོལ་ལོ། །གནད་འདི་མ་རྟོགས་པར་ཆུ་བྱང་པ་ན་རེ། འདི་ནི་འཇིག་རྟེན་ན་གྲགས་པ་དང་བསྟུན་པ་འདྲ་སྟེ། ཨ་རུ་ར་དང་བུ་རམ་སོགས་སྨན་དུ་གསུངས་པའི་ཕྱིར་ཞེས་གསུངས་པ་ནི་ཞིབ་ཆ་མ་ཕྱེད་པའོ། །གཉིས་པ་དབྱེ་ན། དུས་རུང་གི་སྨན། ཐུན་ཚོད་དུ་རུང་བའི་སྨན། ཞག་བདུན་པའི་སྨན། ཇི་སྲིད་འཚོ་བཅང་གི་སྨན་ནོ། །དང་པོ་ལ་མཚན་ཉིད། དབྱེ་བ། སྒྲ་བཤད། བྱེད་ལས་སོ། །དང་པོ་ནི། སྨན་བཞི་གང་རུང་གང་ཞིག རབ་ཏུ་བྱུང་བས་སྔ་དྲོ་ཁོ་ན་ལོངས་སྤྱོད་དུ་རུང་བའི་རིགས་གནས་དེའོ། །གཉིས་པ་དབྱེ་ན། ཚིག་ལེར། སྣ་ཚོགས་འབྲས་ཆན་ཟན་དང་ཤ། །ཕྱེ་དང་འཁུར་བ་བཟའ་བ་ལྔ། །ཞེས་པ་ལྟར་འབྲས་ཆེན། ཟན། ཕྱེ། འཁུར་བ་ལྔའི་ཚོགས་པ་ན་ཡོད་པའི་ཁམ་ཟས་སོ། །ཡང་ན་སུམ་བརྒྱ་པར། ནས་ཆན་སྣུམ་འཁུར་འབྲས་ཆན་ཉ་དང་ཤ། །འདི་དག་སྲོག་གནས་བྱ་ཕྱིར་བཟའ་བར་བྱ། །ཞེས་པ་ལྟར་ལྔའམ། ཡང་ན། རྣམ་འབྱེད་དང་། འགྲེལ་ཆེན་སོགས་སུ། འབྲས་ཆན། ཟན་དྲོན། ཤ་དང་། སྣུམ་འཁུར། ལྡེ་གུ་དང་ལྔ་ལ་བཤད་པ་ལྟར་རོ། །དེ་དག་ཏུ་མ་འདུས་པ་ཐུད་དང་། ཕྱེ་མར། འོ་འཛར། ཞོ་དང་། དར་བ། ཐུག་པ་ལ་སོགས་པ་རྣམས་ཀྱང་དུས་རུང་ཡིན་ལ། འདིར་ལྡེ་གུ་ཞེས་པ་སྐྱོ་མ་དང་གནད་གཅིག་ཅིང་། སྐྱོ་མ་ཐུག་པ་ཟན་དྲོན་གསུམ་གྱི་ཁྱད་པར་ནི། བཟར་བུ་གྱེན་དུ་བསྒྲེངས་མི་ནུས་པ་ཐུག་པ་དང་། ནུས་པ་སྐྱོ་མ་ཡིན་ཞིང་། དེ་ལ་ཡང་སོར་མོ་ལྔའི་རྗེས་དོད་པ་ཟན་དྲོན་དང་། མི་དོད་པ་སྐྱོ་མ་ཙམ་དུ་བཞག་གོ །ཁ་ཅིག་མར་གསར་འདི་དུས་རུང་དུ་བཞེད་ཀྱང་ཚིག་ལེ་ལྟར་ན་ཞག་བདུན་པ་སྟེ། འབྲུ་མར་སྦྲང་རྩི་བུ་རམ་དང་། མར་ཡང་ཞག་བདུན་པར་བཤད་དེ། །ཞེས་བཤད་པས་སོ། །དེས་ན་བུ་རམ་བསྒར་མ་ནི་ཅིས་ཀྱང་ཞག་བདུན་པ་ཡིན་པས། རབ་བྱུང་དག་གིས་ཀྱང་དགོང་དུས་སྤྲོ་བཞིན་ལོངས་སྤྱོད་པས་ཆོག་པ་ཡིན་ནོ། །གཉིས་པ་བཅའ་བ་ལྔ་ནི། ཚིག་ལེར། རྩ་བ་སྡོང་བུ་མེ་ཏོག་འབྲས། །ལོ་མ་ཡང་ནི་བཅའ་བ་ལྔ། །ཞེས་པ་ལྟར་ཡིན་ལ། དེ་ཡང་རྩ་བ་ནི་ཐུ་ལུ། ལ་ཕུག གྲོ་མ་སོགས་སོ། །སྡོང་བུ་ནི་བུ་རམ་ཤིང་སོགས་སོ། །མེ་ཏོག་ནི་ཨུཏྤལ་པདྨ་སོགས་བཅའ་བར་ངོས་འཛིན་དུ་རུང་བ་རྣམས་སོ། །འབྲས་བུ་ནི་དགུན་འབྲུ་ཁམ་བུ་ཏར་ཁ་སོགས་ཀྱི་ཁམ་ཟས་སོ། །ལོ་མ་ནི་ཐུ་ལུ་དང་ལ་ཕུག་སོགས་ཀྱི་ལོ་མའོ། །གསུམ་པ་སྒྲ་བཤད་པ་ནི། རབ་བྱུང་དག་གིས་སྔ་དྲོའི་ཆ་ལ་ལོངས་སྤྱད་དུ་རུང་ཞིང་ཕྱི་དྲོ་བཟར་མི་རུང་བས་དུས་རུང་ཞེས་བྱའོ། །གསུམ་པ་བྱེད་ལས་ནི། གཙོ་བོར་བཀྲེས་པའི་ནད་སེལ་བར་བྱེད་པ་ཡིན་ནོ།། །།གཉིས་པ་ཐུན་ཚོད་དུ་རུང་བའི་སྨན་ལ། མཚན་ཉིད། དབྱེ་བ། སྒྲ་བཤད། བྱེད་ལས་སོ། །དང་པོ་ནི། སྨན་བཞི་གང་རུང་གང་ཞིག ཐུན་ཚོད་ཀྱི་མཐའ་ཅན་དུ་བྱིན་གྱིས་བརླབ་ཏུ་རུང་བའི་རིགས་གནས་ཀྱི་བཏུང་བ་དེའོ། །གཉིས་པ་དབྱེ་ན། དུས་རུང་གི་རྒྱུ་ལས་བྱུང་བ། ཐུན་ཚོད་དུ་རུང་བའི་རྒྱུ་ལས་བྱུང་བ། ཞག་བདུན་པའི་རྒྱུ་ལས་བྱུང་བ། འཚོ་བཅང་གི་རྒྱུ་ལས་བྱུང་བའི་ཐུན་ཚོད་དུ་རུང་བའི་སྨན་དང་བཞིའོ། །དང་པོ་ནི། ཚགས་ཀྱིས་བཙགས་པའི་རྩམ་ཐང་ཤིན་ཏུ་སླ་བ་དང་། རུས་ཐང་ཤིན་ཏུ་སླ་བ་བཞིན་གྱི་གཟུགས་བརྙན་སྣང་བ་ལྟ་བུའོ། །གཉིས་པ་ནི། དར་སིང་ཆུར་ཁུ་སོགས་ཆུ་དང་འདྲེས་པའི་དངས་མ་ཚགས་ལ་བཙགས་པ་ལྟ་བུའོ། །གསུམ་པ་ནི། སྦྲང་བུར་གྱི་དངས་མ་ཤིན་ཏུ་སླ་བ་ལྟ་བུའོ། །བཞི་པ་ནི། ཨ་བར་སྐྱུར་གསུམ་སོགས་ཀྱི་ཁུ་བ་ཤིན་ཏུ་སླ་བ་ལྟ་བུའོ། །གསུམ་པ་སྒྲ་བཤད་ནི། དགེ་སློང་རྣམས་ཀྱིས་ཐུན་ཚོད་ཀྱི་མཐའ་ཅན་དུ་བྱིན་གྱིས་བརླབས་ནས་ལོངས་སྤྱོད་རུང་བས་དེ་སྐད་ཅེས་བྱའོ། །བཞི་པ་བྱེད་ལས་ནི་གཙོ་བོར་སྐོམ་པའི་ནད་སེལ་བར་བྱེད་དོ། །གསུམ་པ་ཞག་བདུན་པའི་སྨན་ལ་མཚན་ཉིད་སོགས་བཞི་ལས། དང་པོ་ནི། སྨན་རྣམ་བཞི་གང་རུང་གང་ཞིག ཞག་བདུན་གྱི་མཐའ་ཅན་དུ་བྱིན་གྱིས་བརླབ་ཏུ་རུང་བའི་རིགས་གནས་དེའོ། །འདི་ལ་པཎ་ཤག་པ་གོང་བུའི་རྫས་ཡིན་པ་ཞིག་དགོས་གསུངས་པ་ནི་མ་ངེས་ཏེ། ཞུན་མར་འབྲུ་མར་བུ་རམ་ཁུ་བ་སླ་བ་མ་ཡིན་པ་རྣམས་ཀྱང་ཞག་བདུན་པ་ཡིན་པའི་ཕྱིར་རོ། །གསུམ་པ་དེའི་དབྱེ་བའམ་མཚན་གཞི་ནི། འབྲུ་མར། ཞུན་མར། བུ་རམ། སྦྲང་རྩི། མར་གསར། ཧྭགས་རྣམས་སོ། །ཧྭགས་དེ་ནི་བུ་རམ་སྐོལ་བའི་རླངས་པའི་ཟིལ་པ་བསགས་པའི་ཁནྡྷའོ་ཞེས་བཤད་དོ། །གསུམ་པ་སྒྲ་བཤད་ནི། ཞག་བདུན་གྱི་བར་དུ་བྱིན་གྱིས་བརླབ་ནས་ལོངས་སྤྱོད་རུང་བས་ན་དེ་སྐད་ཅེས་བྱའོ། །བཞི་པ་བྱེད་ལས་ནི་གཙོ་བོར་རླུང་ནད་སེལ་བར་བྱེད་དོ། །བཞི་པ་འཚོ་བཅང་གི་སྨན་ལ་མཚན་ཉིད་སོགས་བཞི་ལས། དང་པོ་ནི། སྨན་བཞི་གང་རུང་གང་ཞིག ཇི་སྲིད་འཚོའི་བར་དུ་བྱིན་གྱིས་བརླབ་ཏུ་རུང་བའི་རིགས་གནས་དེའོ། །སྤྱིར་ཞག་བདུན་གྱི་བར་དུ་བྱིན་གྱིས་བརློབས་པའི་སྨན་ལ་ཞག་བདུན་པ་སོགས་ཀྱིས་མ་ཁྱབ་སྟེ། ཞག་བདུན་པ་དང་ཇི་སྲིད་འཚོ་བཅང་གི་རྒྱུ་ལས་བྱུང་བའི་ཐུན་ཚོད་ཀྱི་བཏུང་བ་རྣམས། ཞག་བདུན་དང་ཇི་སྲིད་འཚོ་བཅང་གི་བར་དུ་བྱིན་གྱིས་བརླབས་ཀྱང་ཆོག་པའི་ཕྱིར་ཏེ། གཞུང་ཉིད་ལས། དེ་དུས་སུ་རུང་བ་ཉིད་ཡིན་ན་ཐུན་ཚོད་ཀྱི་མཐའི་མཐའ་ཡིན་ནོ། །གཞན་ཉིད་ཡིན་ན། དེའི་གང་ཡིན་པའོ་ཞེས་དུས་རུང་གི་རྒྱུ་ལས་བྱུང་བ་ཐུན་ཚོད་ཀྱི་མཐའ་ཅན་དང་། ཞག་བདུན་པ་དང་འཚོ་བཅང་གི་རྒྱུ་ལས་བྱུང་བ་རང་རང་གི་མཐའ་ཅན་དུ་བྱིན་རླབས་བྱས་པས་ཆོག་པར་བཤད་པའི་ཕྱིར་རོ། །གཉིས་པ་དབྱེ་ན། འཇིག་རྟེན་ན་སྨན་དུ་གྲགས་པའི་རྩ་བ། སྡོང་བུ། ལོ་མ། མེ་ཏོག འབྲས་བུ་དང་ལྔའོ། །དང་པོ་ནི། གླ་སྒང་དང་། ཤུ་དག་དང་། བོང་བ་དཀར་པོ་ལྟ་བུ། གཉིས་པ་ནི། ཙན་དན་དང་། ཤུག་པ་དང་། སླེ་ཏྲེས་ལྟ་བུའོ། །གསུམ་པ་ནི། བ་ཤ་ཁ་དང་། ནིམ་པའི་ལོ་མ་ལྟ་བུའོ། །བཞི་པ་ནི། ནིམ་པ་དང་། བ་ཤ་ཀ་དང་། ཀླུ་ཤིང་གི་མེ་ཏོག་ལྟ་བུའོ། །ལྔ་པ་ནི། ཨ་བར་སྐྱུར་གསུམ་དང་། ན་ལེ་ཤམ་སོགས་ལྟ་བུའོ། །གསུམ་པ་སྒྲ་བཤད་ནི། ཇི་སྲིད་མ་ཤིའི་བར་དུ་བྱིན་གྱིས་བརླབ་ཏུ་རུང་བས་དེ་སྐད་ཅེས་བྱའོ། །བཞི་པ་བྱེད་ལས་ནི་གཙོ་བོར་འདུས་པའི་ནད་སེལ་བར་བྱེད་པའོ། །སྨན་བཞི་པོ་དེ་དག་ཀྱང་། དུས་རུང་ལ་ནི་བྱིན་བརླབས་མེད་ལ། བྱིན་ལེན་བྱས་ན་སྔ་དྲོའི་དུས་ཁོ་ན་ལོངས་སྤྱོད། ཕྱི་མ་གསུམ་ནི། དུས་དང་དུས་མིན་ཐམས་ཅད་དུ་ལོངས་སྤྱོད་དུ་རུང་བ་ཡིན་མོད། ཐུན་ཚོད་དུ་རུང་བ་བྱིན་གྱིས་མ་བརླབས་ན། སྔ་དྲོ་བྱིན་ལེན་བྱས་པ་དེ་གུང་ཚིགས་ཚུན་ལ་ལོངས་སྤྱོད། དེ་ལས་འདས་ན་གསོག་འཇོག་ཏུ་འགྱུར། ཕྱི་དྲོ་བྱིན་ལེན་བྱ་བ་དེ་ཐུན་ཚོད་ཀྱི་མཐའ་ཚུན་ཆད་དུ་ལོངས་སྤྱོད། དེ་ལས་འདས་ན་གསོག་འཇོག་ཏུ་འགྱུར། བྱིན་གྱིས་བརླབས་ན་བྱིན་བརླབས་ཀྱི་དུས་སྔ་དྲོ་ཡིན་པས། སྔ་དྲོ་དུས་དེ་ནས་ཐུན་ཚོད་ཀྱི་མཐའ་ཚུན་ཆད་དུ་ལོངས་སྤྱད་པས་ཆོག དེ་ལས་འདས་ན་གསོག་འཇོག་དང་སྤང་ལྟུང་གཉིས་ཆར་འབྱུང་། ཞག་བདུན་པའི་སྨན་བྱིན་གྱིས་མ་བརླབས་ན། སྔ་དྲོ་བྱིན་ལེན་བྱས་པ་གུང་ཚིགས་ཚུན་དང་། ཕྱི་དྲོ་བྱིན་ལེན་བྱས་པ་ཐུན་ཚོད་ཀྱི་མཐའ་ཚུན་ཆད་དུ་ལོངས་སྤྱོད། མཐའ་དེ་གཉིས་ལས་འདས་ན་གསོག་འཇོག་སྟེ། བྱིན་གྱིས་བརླབས་ན། བྱིན་རླབས་བྱས་པའི་སྔ་དྲོ་ནས་བཟུང་ཞག་བདུན་དུ་ལོངས་སྤྱད་པས་ཆོག བརྒྱད་པའི་སྐྱ་རེངས་ཤར་ན་གསོག་འཇོག་དང་། གསོག་འཇོག་བྱས་པའི་སྤང་ལྟུང་གཉིས་ཀ་འབྱུང་། ཇི་སྲིད་འཚོ་བཅང་ལ་ཡང་བྱིན་གྱིས་མ་བརླབས་པར་སྔ་དྲོ་དང་ཕྱི་དྲོ་བྱིན་ལེན་བྱས་ན། གུང་ཚིགས་དང་ཐུན་ཚོད་ལས་འདས་པའི་ཚེ་ན་གསོག་འཇོག་ཏུ་འགྱུར་ལ། འཚོ་བཅང་བྱིན་གྱིས་བརླབས་ན་ཇི་སྲིད་མ་ཤིའི་བར་དུས་ཐམས་ཅད་དུ་ལོངས་སྤྱད་དུ་རུང་བས་འདི་ལ་གསོག་འཇོག་དང་། གསོག་འཇོག་གི་སྤང་ལྟུང་གཉིས་ཀ་མི་འབྱུང་བ་འདྲའོ། །ཁ་ཅིག ནད་ལས་གྲོལ་ནས་བཅངས་ན་གསོག་འཇོག་འབྱུང་ཞེས་པ་དང་། ཁ་ཅིག་ནད་ཇི་སྲིད་འཚོའི་བར་དུ་བྱིན་གྱིས་རློབས་ཞེས་གསུངས་ཏེ། འདི་ལ་ལུང་གིས་ཟིན་ཟོ་མེད་པ་འདྲའོ། །རྣམ་དབྱེ་འདི་ཙམ་གྱིས་ཀྱང་བཅས་ལྡན་དགེ་སློང་དག་ལ་མིག་ཁ་ཕྱེ་བ་ལྟ་བུའི་ཕན་ཡོན་འབྱུང་བར་སེམས་སོ། །དེས་ན་བཅས་ལྡན་དགེ་སློང་གིས་གནང་བའི་དུས་ཀྱི་དམིགས་བསལ་མེད་པར་མཐའ་དེ་དག་ལས་འདས་པར་འཆང་ན་གསོག་འཇོག་དང་། དེ་ཟོས་ན་གསོག་འཇོག་ཅན་ཟོས་པའི་ལྟུང་བྱེད་འཕོག་པས་དེ་དག་ལས་མ་འདས་པར་ལོངས་སྤྱོད་པའམ། ཡང་ན་གཞན་ལ་སྦྱིན་པའམ། ཡང་ན་བྱིན་ལེན་དང་བྱིན་བརླབས་ཞིག་པར་བྱས་ཏེ། གསོག་འཇོག་བསྲུང་བའི་ཐབས་བླ་ན་མ་མཆིས་པའོ། །གསུམ་པ་སྨན་གྱི་ཁྱད་ཆོས་ལ། ཟས་ལ་བརྟེན་པའི་སྨན་གྱི་ལྟུང་བ་བསྲུང་བའི་ཚུལ་དང་། ཟས་དེ་བསྟེན་པའི་ཚུལ་ལོ། །དང་པོ་ལ་ཐུན་མོང་བ་རུང་ཆུའི་རྣམ་གཞག ཐུན་མོང་མིན་པ་བསྲུང་ཚུལ་སོ་སོར་བཤད་པའོ། །དང་པོ་ལ། གང་ལ་རུང་ཆུ་འཐོར་བའི་གཞི། གང་འཐོར། གང་གིས་འཐོར་བ། ཚུལ་ཇི་ལྟར། ནམ་གྱི་ཚེ་འཐོར། དེ་ལྟར་སྟོར་བའི་དགོས་པའོ། །དང་པོ་ནི། སྨན་གྱི་མ་གསུམ་རུང་བ་ཚད་ལྡན་ཏེ། སློབ་དཔོན་སྦྲང་མའི་རྐང་པ་ཅན་གྱིས་སོ་ཐར་ཊཱིཀར། མི་རུང་བ་དང་དུས་རུང་དང་། །ཁོལ་བའི་གནས་སྐབས་རྣམས་ལ་ནི། །རུང་ཆུ་གདབ་པར་མི་བཞེད་དོ། །ཞེས་བཤད་པས་སོ། །གཉིས་པ་ནི། ཟན་དང་མ་འདྲེས་པའི་ཆུ་གཙང་མ་སྐོལ་གྲང་མིན་པའི་རང་བཞིན་གྱིས་གྲང་བའོ། །གསུམ་པ་ནི། རང་ལ་ལྟོས་པའི་བསྙེན་པར་མ་རྫོགས་པས་འཐོར་ཏེ། འོན་ཀྱང་རྫོགས་པས་གོ་ནི་ཆོད་དོ། །བཞི་པ་ནི། ཀུ་ཤ་ལ་སོགས་པས་ཆུ་འཐོར་བའི་ཐ་སྙད་བྱས་པ་ཙམ་མོ། །ལྔ་པ་ནི། སྨན་བྱིན་རླབས་བྱེད་ན། ཚ་བའི་གོང་དུ་སྟེ། བྱིན་བརླབས་ཚ་བའི་གོང་དུ་བྱེད་དགོས་ཤིང་། དེའི་སྔོན་དུ་བྱིན་ལེན་དང་། བྱིན་ལེན་གྱི་སྔོན་དུ་རུང་ཆུ་དགོས་པའི་ཕྱིར་རོ། །བྱིན་གྱིས་མི་རློབ་ན་ཉི་མ་ཕྱེད་ཡོལ་ནས་སྐྱ་རེངས་མ་ཤར་གྱི་བར་དུའོ། །བྱ་བ་ཇི་ཙམ་བྱེད་ན། བྱིན་གྱིས་བརླབས་ན་བྱིན་རླབས་མ་ཞིག་བར་དང་། མ་བརླབས་ན་ཉིན་ཞག་གཅིག་ཏུ་བྱ་བ་བྱེད་ཅེས་འཆད་མོད། ཁོ་བོ་ནི། བྱིན་ལེན་མི་བྱེད་ན་རུང་ཆུའི་དགོས་པ་ཡང་མེད་ལ། ཕྱི་དྲོ་རུང་ཆུ་དང་བྱིན་ལེན་བྱས་ནས་ཐུན་ཚོད་ཀྱི་མཐའ་ཚུན་ཆད་དུ་བྱ་བ་བྱེད་དེ། དེ་ལས་འདས་པར་འཆང་བ་ལ་གསོག་འཇོག་འབྱུང་བས་རུང་ཆུའི་བྱ་བ་མི་བྱེད་པའི་ཕྱིར་སྙམ་མོ། །ཐུན་ཚོད་ཀྱི་མཐའ་ནི། འགའ་ཞིག་ཞག་གཅིག་ཅེས་དང་། ཁ་ཅིག མཚམས་ཀྱི་དམར་འོད་ཀྱི་མཐའ་ཚུན་ཞེས་དང་། ཁ་ཅིག སྲོད་ཐུན་གྱི་མཐའ་ཚུན་ཞེས་དང་། ཁ་ཅིག་ཉིན་མོའི་ཐུན་ཚོད་གྱི་མཐའ་ཉིན་མོའི་ཐུན་གསུམ་པ་དང་། མཚན་མོའི་ཐུན་ཚོད་ཀྱི་མཐའ་མཚན་མོའི་ཐུན་གསུམ་པ་སྐྱ་རེངས་འཆར་ཁ་ཚུན་ཞེས་སོགས་བཞེད་པ་མི་འདྲ་བ་མང་ཡང་། འདིར་འབུམ་ཕྲག་གསུམ་པའི་དགོངས་པ་སྲོད་ཐུན་གྱི་མཐའ་འདས་མ་འདས་ལ་བཞེད་ཅིང་། ཁ་ཅིག་མཚམས་ཀྱི་འོད་དམར་བསྲུང་བའི་ལག་ལེན་བྱེད་ཀྱང་། དེ་ལ་བཤད་ཁུངས་གསལ་པོ་མེད་དོ་ཅེས་པཎ་ཆེན་ཐམས་ཅད་མཁྱེན་པ་གསུང་ངོ་། །འོ་ན་ནད་པ་ལ་མཚན་གུང་སྐོམ་ནད་བྱུང་ན་ཇི་ལྟར་བྱེད་སྙམ་ན། དེའི་ཚེ་བྱིན་ལེན་བྱས་ནས་ཐུན་ཚོད་ཀྱི་སྨན་ལོངས་སྤྱད་པས་ཆོག་གོ་ཞེས་རོང་སྟོན་གྱི་ཚིག་ལེའི་ཊིཀྐར་བཤད་དོ། །དེས་ན་རབ་བྱུང་རྣམས་ཀྱིས་སྨན་ཕྱི་མ་གསུམ་རུང་བ་ཚད་ལྡན། ཉི་མ་ཕྱེད་ཡོལ་ནས་ལོངས་སྤྱོད་པའི་ཚེ་སྔོན་ལ་རུང་ཆུ་དང་དེ་ནས་བྱིན་ལེན་བྱས་ནས་ལོངས་སྤྱོད་པར་བྱེད་དགོས་པ་ཡིན་ནོ། །དྲུག་པ་དགོས་པ་ནི། སྨན་ཕྱི་མ་གསུམ་ཕྱི་དྲོ་རུང་ཆུ་མ་བཏབ་པར་ལོངས་སྤྱད་ན། བསྙེན་པར་རྫོགས་པ་ལ་བཤགས་བྱའི་ཉེས་བྱས་དང་། མ་རྫོགས་པ་ལ་བསྡམ་བྱའི་ཉེས་བྱས་འབྱུང་བས་དེ་ཁེགས་པ་ཡིན་ཞིང་། ངེས་ཚིག་ནི། དུས་མིན་དུ་ལོངས་སྤྱོད་དུ་རུང་བ་ལ་རུང་བར་ངེས་པའི་ཆུ་ཡིན་པས་རུང་ཆུ་ཞེས་བྱ་བ་ཡང་ཡིན་ནོ། །མདོར་ན་དངོས་ཀྱི་དགོས་པ་ཉེས་པ་དེ་ཁེགས་པ་དང་། བརྒྱུད་པའི་དགོས་པ་ཕྱི་དྲོ་དང་མཚན་མོ་ལོངས་སྤྱོད་དུ་རུང་མི་རུང་གི་བཅས་པའི་མཚམས་ཟིན་པའི་ཆེད་ཡིན་ནོ། །འོ་ན་སྨན་བྱིན་རླབས་ཀྱི་ཆོ་ག་ཇི་ལྟ་བུ་སྙམ་ན། དུས་རུང་གི་སྨན་ལ་ནི་བྱིན་རླབས་ཀྱི་ཆོ་ག་མེད་ལ། ཕྱི་མ་གསུམ་བྱིན་གྱིས་རློབ་པའི་ཚེ། ཡུལ་དགེ་སློང་ཞིག་གི་དྲུང་དུ་རང་ལས་བསླབ་པ་རྒན་ན་ཕྱག་བྱས་ནས། སྨན་བྱིན་བརླབས་ཀྱི་ཆོ་ག་ལ་ཐུགས་གཏད་པར་ཞུ། ཡུལ་དེས་ཆོས་བཞིན་འདུལ་བ་བཞིན་མཛད་པར་ཞུ་ཞེས་བརྗོད། དེ་ནས་མཁན་པོའམ་སློབ་དཔོན་ནམ་བཙུན་པ་དགོངས་སུ་གསོལ། །བདག་མིང་འདི་ཞེས་བྱ་བའི་ཐུན་ཚོད་དུ་རུང་བའམ། ཞག་བདུན་པའམ། འཚོ་བཅང་གི་སྨན་འདི་བདག་དང་ཚངས་པ་མཚུངས་པར་སྤྱོད་པ་རྣམས་ཀྱི་ཐུན་ཚོད་དུ་རུང་བའམ། ཞག་བདུན་པར་རུང་བའམ། ཇི་སྲིད་འཚོ་བཅང་དུ་རུང་བར་བྱིན་གྱིས་བརླབ་བོ། །ལན་གསུམ་དང་། ཐབས་ལེགས་བྱ། ཞུ་མཁན་དེས། སྨན་བྱིན་རླབས་ཀྱི་ཆོ་ག་ལ་ཐུགས་གཏད་པ་བཀའ་དྲིན་ཆེ། ཡུལ་དེས་ཆོས་བཞིན་འདུལ་བ་བཞིན་མཛད་པ་ངོ་མཚར་ཆེ་ཞེས་བརྗོད། སྤྱོད་ལམ། ཡུལ་དེའི་མདུན་དུ་ཙོག་པུར་འདུག་སྟེ། སྨན་དེ་གཉིས་ཆར་ལག་པ་གཡོན་པའི་མཐིལ་དུ་བཞག གཡས་པས་སྟེང་ནས་བཀབ་སྟེ་བྱ་བ་ཡིན་ནོ། །དེ་ལྟར་བྱིན་གྱིས་བརླབས་པའི་དགོས་པ་ནི། གསོག་འཇོག་ཏུ་སོང་བའི་ཉེས་པ་ཁེགས་པ་དང་། དགེ་སློང་ནད་པས་ཡང་ཡང་བྱིན་ལེན་བྱ་མི་དགོས་པར་ཚེགས་ཆུང་ངུས་བདེ་བ་ལ་རེག་པར་གནས་པ་དང་། བཅས་པའི་འཚམས་ཟིན་པའི་ཆེད་ཡིན་ནོ། །དེས་ན་སྨན་བྱིན་རླབས་ནི་གཙོ་ཆེར་ནད་པའི་དབང་དུ་བྱས་ལ། འཚོ་བཅང་ལ། ཚིག་ལེ་ལས། ཇི་སྲིད་འཚོ་བར་བསྒྲུབ་ན་ནི། །བྱིན་གྱིས་མ་བརླབས་མི་འཆང་ངོ་། །ཞེས་ངེས་པར་བྱིན་རླབས་དགོས་པ་ལྟར་བཤད་འདུག་ནའང་། མདོ་རྩ་རྒྱ་ཆེར་འགྲེལ་སོགས་ལྟར་ན་དེ་ལྟར་མ་ངེས་ཏེ། འཚོ་བཅང་གི་སྨན་བྱིན་གྱིས་བརླབས་པ་ནི་དུས་ཐམས་ཅད་དུ་ལོངས་སྤྱོད་དུ་རུང་ལ། བྱིན་གྱིས་མ་བརླབས་པ་བྱིན་ལེན་མེད་པར་སྤྱད་ན་བྱིན་ལེན་མ་བྱས་པར་ཟ་བའི་ལྟུང་བྱེད་སྐྱེད་ལ། བྱིན་ལེན་བྱས་པ་ཡིན་ན་སྔ་དྲོ་དང་གུང་ཚིག་ཚུན་དང་། ཕྱི་དྲོ་ནས་ཐུན་ཚོད་ཀྱི་མཐའ་ཚུན་ཆད་དུ་ལོངས་སྤྱད་དུ་རུང་ལ། དེ་ལས་འདས་ན་གསོག་འཇོག་སྐྱེས་པས་འཆང་དུ་མི་རུང་ཞིང་ཟོས་ན། གསོག་འཇོག་བྱས་པ་ཟོས་པའི་ལྟུང་བྱེད་སྐྱེད་པ་ཡང་ཡིན་པའི་ཕྱིར་རོ། །གནད་འདི་སྨན་གཞན་གཉིས་ལ་ཡང་དྲན་དགོས་སོ།། །།གཉིས་པ་སྨན་ལ་བརྟེན་པའི་ལྟུང་བ་བསྲུང་ཚུལ་ལ། གསོག་འཇོག་གི་སྤང་ལྟུང་བསྲུང་ཚུལ། བྱིན་ལེན་མ་བྱས་པར་ཟ་བའི་ལྟུང་བྱེད་བསྲུང་ཚུལ། དུས་མིན་དུ་ཟ་བའི་ལྟུང་བྱེད་བསྲུང་ཚུལ། སྤངས་པ་ཟ་བའི་ལྟུང་བྱེད་བསྲུང་ཚུལ། གསོག་འཇོག་བྱས་པ་ཟ་བའི་ལྟུང་བྱེད་བསྲུང་ཚུལ། དེ་ལས་གཞན་ཡང་བསྲུང་ཚུལ་ལོ། །དང་པོ་ནི། བཅས་ལྡན་དགེ་སློང་གིས་གསོག་འཇོག་བྱས་ན་སྤང་ལྟུང་འབྱུང་བས་དེ་བསྲུང་དགོས་ལ། འོ་ན་གསོག་འཇོག་སྤངས་ལྟུང་གི་ཚད་ཇི་ལྟ་བུ་སྙམ་ན། འདི་ལ་གཞི་བསམ་པ་སྦྱོར་བ་མཐར་ཐུག་གི་ཡན་ལག་དང་བཞི། དང་པོ་གཞི་ནི་སྨན་རྣམ་བཞི་གང་རུང་། རུང་བ་ཚད་དང་ལྡན་པ། ངོ་བོ་ཡོངས་སུ་རྫོགས་པ། རང་ཉིད་དབང་ཞིང་གནས་སྐབས་དབང་བྱར་ཡོད་པ། རང་ངམ་རང་དང་འདྲ་བས་བྱིན་ལེན་བྱས་ལ་མ་ཞིག་པ། ལྷའི་བདུད་རྩིའི་མིན་པའོ། །འདིར་རུང་བ་ཞེས་པ་ནི་རང་གི་ལག་ཉར་སོང་བ་ནི་མི་རུང་བའི་ཟས་ཡིན་ལ། དེ་ལྟ་བུ་ལ་སོགས་པ་མིན་པའོ། །ཚད་དང་ལྡན་པ་ནི་མགུལ་དུ་མིད་རིན་ཆོག་པའོ། །ངོ་བོ་རྫོགས་པ་ནི། ཚ་ཆུ། འགྱུར་བྱེད་ཀྱི་ཆུ། རྙོག་ཆུ་སོགས་ནི་ཟས་ཀྱི་ཆེད་ཡིན་པས་མ་རྫོགས་པའོ། །རང་དང་འདྲ་བ་འོག་ཏུ་འཆད། ལྷའི་བདུད་རྩི་གནང་བ་ཡིན་ཞིང་། དེ་དང་འདྲ་བའི་དཀོན་ཟས་འགའ་ཞིག་ལ་ཡང་མཚུངས་སམ་སྙམ་ན། སྨན་ཕྱི་མ་གསུམ་ལ་ནི། བྱིན་གྱིས་བརླབས་པའམ་མ་བརླབས་ཀྱང་། ཤན་རྗེས་སུ་འབྲེལ་བ་དགོས་ཏེ། དེ་གསུམ་བྱིན་གྱིས་མ་བརླབས་པར་བྱིན་ལེན་བྱས་ནས་རང་དུས་ལས་འདས་ཏེ་གསོག་འཇོག་ཏུ་སོང་བ་ལ་ནི། ཉེས་བྱས་ཙམ་ཞིག་འབྱུང་གི སྤང་ལྟུང་མི་འབྱུང་བའི་ཕྱིར་དང་། སྨན་བཞིའི་བྱིན་བརླབས་མ་བྱས་པར་འཆང་བ་ཙམ་ལ་ཉེས་པ་མ་བཅས་པ་འདྲ་ནའང་། བྱིན་ལེན་མ་བྱས་པར་ཟ་བ་ལ་ལྟུང་བྱེད་འབྱུང་བའི་ཕྱིར་རོ། །གནད་འདི་ཡང་དྲན་དགོས་སོ། །བདག་ཉིད་ནི་དགེ་སློང་ཕ་མ་དང་དགེ་སློབ་མ་གསུམ་གང་རུང་ཡིན་པ་སྟེ། དགེ་སློབ་མ་ལ་གསོག་འཇོག་གི་སྤང་ལྟུང་མ་བཅས་ཀྱང་གསོག་འཇོག་གི་ལྟུང་བ་བཅས་འདུག་པའི་ཕྱིར་རོ། །བསམ་པ་ལ་འདུ་ཤེས་མ་འཁྲུལ་ཞིང་ཟ་བའི་ཆེད་དུ་རང་དུས་འདས་ནས་ཀྱང་འཆང་འདོད་ཀྱི་བསམ་པ་རྒྱུན་མ་ཆད་པའོ། །སྦྱོར་བ་དེ་ལྟར་འཇོག་པར་རྩོམ་པ། མཐར་ཐུག་རང་རང་གི་དུས་ལས་འདས་པ་ན་གསོག་འཇོག་སྤང་ལྟུང་གི་དངོས་གཞི་གྲུབ་པོ། །འོ་ན་རང་དུས་ཇི་ལྟ་བུ་སྙམ་ན། དུས་རུང་གི་སྨན་ལ་བྱིན་རླབས་མི་དགོས་པས། སྔ་དྲོ་བྱིན་ལེན་བྱས་ཏེ་མ་ཞིག་པར་གུང་ཚིག་ལས་འདས་པའི་ཚེ་ན་སྨན་དེ་གསོག་འཇོག་ཏུ་སོང་བ་ཡིན་ཞིང་། གསོག་འཇོག་གི་སྤང་ལྟུང་ཡང་སྐྱེད་དོ། །ཐུན་ཚོད་དུ་རུང་བའི་སྨན་སྔ་དྲོ་བྱིན་ལེན་དང་བྱིན་རླབས་བྱས་ཏེ་མ་ཞིག་པར་ཐུན་ཚོད་ལས་འདས་པའི་ཚེ་དང་། ཞག་བདུན་པའི་སྨན་སྔ་དྲོ་བྱིན་ལེན་དང་བྱིན་རླབས་བྱས་ཏེ་མ་ཞིག་པར་ཞག་བརྒྱད་པའི་སྐྱ་རེངས་ཤར་བའི་ཚེ་གསོག་འཇོག་ཏུ་སོང་བས་སྤང་ལྟུང་སྐྱེད་ཅིང་། འཚོ་བཅང་གི་སྨན་སྔ་དྲོ་བྱིན་ལེན་བྱས་ཏེ་ནད་ལས་གྲོལ་བའི་ཚེ་གསོག་འཇོག་ཏུ་སོང་ཞེས་འཆད་པ་དག་སྣང་ཡང་། ཁོ་བོ་ཅག་ནི་མི་བཞེད་དེ། དེའི་ཚེ་རང་དུས་ལས་འདས་པ་མ་ཡིན་པའི་ཕྱིར། དེས་ན་འཚོ་བཅང་གི་སྨན་བྱིན་གྱིས་བརླབས་པ་དེས་སྤང་ལྟུང་མི་སྐྱེད་དེ། མ་ཤི་བར་དུ་རང་དག་ལས་འདས་པ་མིན་ལ། ཤི་ནས་རྟེན་བོར་བས་སྤང་ལྟུང་མི་སྐྱེད་པའི་ཕྱིར་རོ། །འོ་ན་སྨན་ཕྱི་མ་གཉིས་བྱིན་གྱིས་མ་བརླབས་པས་སྤང་ལྟུང་གཏན་ནས་མི་བསྐྱེད་དམ་སྙམ་ན། མ་ཡིན་ཏེ། ཚེས་གཅིག་ལ་བུ་རམ་གྱི་སྨན་གཅིག་རྙེད་ནས་བྱིན་གྱིས་རླབས། དེའི་ཉིན་ནམ་ཚེས་གཉིས་ནས་བདུན་གྱི་བར་ལ་བུ་རམ་གྱི་སྨན་གཞན་རྙེད་པ་བྱིན་གྱིས་མ་བརླབས་ཀྱང་ཞག་བརྒྱད་པའི་སྐྱ་རེངས་ཤར་བའི་ཚེ། དེ་ཐམས་ཅད་ཀྱི་སྤང་ལྟུང་སྐྱེད་པའི་ཕྱིར་ཏེ། བྱིན་གྱིས་བརླབས་པས་རང་སྟོབས་དང་། །མ་བརླབས་པ་རྣམས་ལ་ཤན་དེ་འདྲེས་པའི་སྐྱོན་གྱི། ཤན་སྟོབས་ཀྱི་སྤང་ལྟུང་བསྐྱེད་པའི་ཕྱིར་རོ། །དེ་ནི་ཤན་འདྲེས་པའི་སྐྱོན་ནོ། །མཁས་མཆོག་ཤཱཀྱ་མཆོག་ལྡན་གྱི་འདུལ་སྤྱི་ལས། བྱིན་གྱིས་བརླབས་པ་དེ་ལྟར་ཡིན་ཡང་མ་བརླབས་པའི་ཚེ་སྨན་བཞི་པོ་གང་ཡིན་ཡང་། སྔ་དྲོ་བྱིན་ལེན་བྱས་པ་གུང་ཚིགས་ལས་འདས་པ་དང་། ཕྱི་དྲོ་བྱིན་ལེན་བྱས་པ་འོད་དཀར་གྱི་མཐའ་ལས་འདས་པ་དང་། དེར་བྱིན་རླབས་བྱས་པ་སྲོད་ཐུན་ལས་འདས་པ་དང་། དེར་བྱིན་ལེན་བྱས་པ་ཐུན་ཐ་མ་ལས་འདས་པའི་ཚེ་གསོག་འཇོག་གི་སྤང་ལྟུང་བསྐྱེད་ཅེས་གསུངས་པ་ནི། བརྟག་དགོས་ཏེ། རྒྱ་ཆེར་འགྲེལ་ལས། བྱིན་གྱིས་མ་བརླབས་པ་ནི། ཞག་བདུན་ལས་འདས་པར་འཆང་དུ་ཟིན་ཀྱང་ཉེས་པ་མེད་དེ། རུང་བའི་ཕྱིར་གསེར་ལ་སོགས་པ་དང་འདྲའོ་ཞེས་སྨན་ཕྱི་མ་གསུམ་བྱིན་གྱིས་མ་བརླབས་ན། བྱིན་ལེན་བྱས་ནས་རང་དུས་འདས་ཀྱང་རང་སྟོབས་ཀྱིས་སྤང་ལྟུང་མི་བསྐྱེད་པར་བཤད་པ་ཡིན་པའི་ཕྱིར། གཞན་ཡང་། ཚེས་གཅིག་ལ་བུ་རམ་གྱི་སྨན་གཉིས་རྙེད་པ་གཅིག་བྱིན་གྱིས་བརླབས། གཅིག་བྱིན་གྱིས་མ་བརླབས་པར་ཟ་བྱེད་ཀྱི་བྱིན་ལེན་ཙམ་བྱས་པ་དེ། ཞག་བརྒྱད་པའི་སྐྱ་རེངས་ཤར་བའི་ཚེ། སྔ་མས་རང་སྟོབས་དང་ཕྱི་མས་ཤན་སྟོབས་ཀྱི་སྤང་ལྟུང་དུ་སྐྱེད་པར་བཤད་པ་དེ་མི་འཐད་པར་ཐལ། བྱིན་གྱིས་མ་བརླབས་པ་བྱིན་ལེན་ཅན་དེ་གུང་ཚིགས་ཡོལ་ནས་གསོག་འཇོག་གི་སྤང་ལྟུང་བསྐྱེད་པའི་ཕྱིར། རྟགས་དངོས་ཁྱབ་པ་ཁོ་བོས་མཁས་པའི་མདུན་སར་བཅས། འདོད་མི་ནུས་ཏེ། རྒྱ་ཆེར་འགྲེལ་ལས། དགེ་སློང་གི་ཚེས་གཅིག་ལ་སྨན་ཞིག་བྱུང་ལ། ཚེས་གཉིས་ལ་ཡང་སྨན་ཕྱི་མ་ཞིག་བྱུང་སྟེ། དགེ་སློང་དེས་ཉི་མ་བདུན་པ་དེ་ཉིད་ཀྱི་ནང་དུ་སྔ་མ་ཤོས་བྱིན་གྱིས་བརླབས་པར་བྱ་ཞིང་ཕྱི་མ་ཤོས་གཏང་བར་བྱའམ། གཞན་ལ་སྦྱིན་པར་བྱའོ། །ཡང་ན་ཕྱི་མ་ཤོས་བྱིན་གྱིས་བརླབས་པར་བྱ་ཞིང་། སྔ་མ་ཤོས་གཏང་བར་བྱའམ་གཞན་ལ་སྦྱིན་པར་བྱའོ། །བྱིན་གྱིས་བརླབས་པར་མི་བྱའམ། གཏོང་བར་མི་བྱེད་དམ། གཞན་ལ་སྦྱིན་པར་མི་བྱེད་ན་ཉི་མ་བརྒྱད་པའི་སྐྱ་རེངས་ཤར་ནས་སྤངས་པའི་ལྟུང་བྱེད་དོ། །ཞེས་ཚེས་གཅིག་ལ་སྨན་བྱིན་གྱིས་བརླབས་པ་དེས་ཚེས་གཉིས་ལ་རྙེད་པའི་སྨན་བྱིན་ལེན་བྱས་པ་དེ་ལ་ཤན་འདྲེས་ནས་ཚེས་བརྒྱད་ལ་སྤང་ལྟུང་སྐྱེད་པར་བཤད་འདུག་པའི་ཕྱིར་རོ། །གལ་ཏེ་ལུང་དེའི་དོན། ཚེས་གཅིག་ལ་རྙེད་པའི་སྨན་བྱིན་གྱིས་བརླབས་པ་དེས། ཚེས་གཉིས་ལ་རྙེད་པའི་སྨན་བྱིན་ལེན་མ་བྱས་པ་དེ་ལ་ཤན་རྡེག་པའི་དོན་ནོ་སྙམ་ན། ཁྱེད་རང་ལ་ནང་འགལ་ཏེ། སྨན་ལ་ཤན་བརྡེག་བྱ་རྡེག་བྱེད་གཉིས་ཀ་བྱིན་གྱིས་བརླབས་པ་ཞིག་དགོས་པར་ཁས་བླངས་པའི་ཕྱིར་རོ། །གཞན་ཡང་ཁྱེད་ཀྱི་ལུགས་ལ་ཚེས་གཅིག་ལ་བུ་རམ་གྱི་སྨན་གཉིས་རྙེད། ནས་སྔ་དྲོ་གཅིག་བྱིན་གྱིས་བརླབས། གཅིག་ཟ་ཆེད་ཀྱི་བྱིན་ལེན་ཙམ་བྱས་ནས། གུང་ཚིགས་ཡོལ་བའི་ཚེ་ན་བྱིན་གྱིས་མ་བརླབས་པ་བྱིན་ལེན་ཙམ་བྱས་པ་དེས་རང་སྟོབས་དང་། བྱིན་གྱིས་བརླབས་པ་དེས་ཤན་སྟོབས་ཀྱིས་གསོག་འཇོག་གི་སྤང་ལྟུང་སྐྱེད་རིགས་པར་ཐལ། དེའི་ཚེ་བྱིན་ལེན་ཙམ་བྱས་པ་དེས་སོག་འཇོག་གི་སྤང་ལྟུང་སྐྱེད་པའི་ཕྱིར། རྟགས་དངོས། འདོད་པར་ག་ལ་ནུས་ཏེ། གོས་ཀྱི་ཤན་རྡེག་བྱེད་བྱིན་གྱིས་མ་བརླབས་པ་ཁོ་ན་དང་། སྨན་གྱི་ཤན་རྡེག་བྱེད་བྱིན་གྱིས་བརླབས་པ་ཁོ་ན་དགོས་ཞེས་འདུལ་བའི་གླེགས་བམ་ཀུན་ན་རི་མོར་གསལ་བའི་ཕྱིར་རོ། །དེས་ན་སྨན་ལ་ཤན་རྡེག་བྱེད་བྱིན་གྱིས་བརླབས་པ་ཞིག་དགོས་པའི་གནད་རྟོགས་ན་དཀའ་བའི་གནད་ལས་རང་གྲོལ་ཏེ། རང་སྟོབས་ཀྱིས་གསོག་འཇོག་གི་སྤང་ལྟུང་བསྐྱེད་པ་ལ། སྨན་བྱིན་གྱིས་བརླབས་པ་ཞིག་དགོས་པའི་གནད་ཀྱི་ཡིན་པའི་ཕྱིར་རོ། །གནད་འདི་རྟོགས་པ་ཁོ་བོ་ཙམ་མོ། །འོ་ན་ཐུན་ཚོད་ཀྱི་མཐའ་ཇི་ལྟར་སྙམ་ན། ཁ་ཅིག་ཉིན་ཞག་གཅིག་ཚུན་དང་། ཁ་ཅིག་ཉིན་མོའི་ཐུན་ཚོད་ཀྱི་མཐའ་འོད་དམར་ཚུན་དང་། མཚན་མོའི་ཐུན་ཚོད་ཀྱི་མཐའ་སྐྱ་རེངས་ཤར་ཚུན་ལ་བྱེད་པ་སོགས་སྣང་ཡང་། རང་རེའི་འབུམ་ཕྲག་གསུམ་པའི་དགོངས་པ་སྲོད་ཐུན་ཚུལ་ལ་མཛད་པ་ལུང་གིས་གྲུབ་སྟེ། སྨན་གཞིར། བཅོམ་ལྡན་འདས་ཀྱིས་དགེ་སློང་རྣམས་ལ་བཀའ་རྩལ་པ། དགེ་སློང་དག་བཏུང་བ་བརྒྱད་པོ་འདི་དག་ནི། དུས་སུ་བྱིན་གྱིས་བརླབས། དུས་སུ་མཉེས། དུས་སུ་བཙགས། དུས་སུ་བྱིན་གྱིས་བརླབས་ནས་དུས་སུ་ལོངས་སྤྱད་པར་བྱ་ཞིང་། དུས་མ་ཡིན་པར་ཡང་ལོངས་སྤྱད་པར་བྱ་སྟེ། ནམ་གྱི་ཐུན་དང་པོ་ཐལ་ནས་ནི་ལོངས་སྤྱད་པར་མི་བྱའོ་ཞེས་བཤད་པའི་ཕྱིར་རོ། །འོ་ན་ནད་པ་ལ་མཚན་མོའི་ཐུན་ཕྱི་མ་གཉིས་ལ་སྐོམ་པའི་ནད་བྱུང་ན་ཇི་ལྟར་བྱ་སྙམ་ན། དེའི་ཚེ་སྲོད་ཐུན་འདས་ནས་ཀྱང་བྱིན་བརླབས་བྱས་ཏེ་ལོངས་སྤྱད་པས་རུང་ངོ་ཞེས་རོང་སྟོན་གྱི་ཚིག་ལེའི་ཊིཀྐར་བཤད་པ་ལྟར་ལེགས་སོ། །འོ་ན་རང་དང་འདྲའོ་ཞེས་པ་དེ་གང་ལ་ངོས་བཟུང་སྙམ་ན། འདི་ལ་ལྔ་སྟེ། ཆོ་གའི་སྒོ་ནས་འདྲ་མི་འདྲ། དེ་བཞིན་དུ་སྡོམ་པ། ལྟ་བ། མཚན། མཆོག་དང་མཆོག་མ་ཡིན་པའི་སྒོ་ནས་འདྲ་མི་འདྲའི་ཐ་སྙད་བཞག་པའོ། །དང་པོ་ནི། འདུལ་བའི་ལག་ལེན་ཚུལ་བཞིན་བྱེད་པ་རྣམས་འདྲ། དེ་བྱེད་པ་དང་མི་བྱེད་པ་རྣམས་མི་འདྲ་བའོ། །གཉིས་པ་ནི། བསྙེན་པར་རྫོགས་པ་རྣམས་ནང་ཕན་ཚུན་འདྲ། རྫོགས་པ་དང་མ་རྫོགས་པ་མི་འདྲ་བའོ། གསུམ་པ་དང་བཞི་པ་ནི། མཚན་དང་ལྟ་བ་མཐུན་པ་རྣམས་འདྲ། མཐུན་པ་དང་མི་མཐུན་པ་རྣམས་མི་འདྲ་བའོ། །ལྔ་པ་ནི། དགེ་སློང་ཕམ་པས་མ་གོས་པ་རྣམས་ཕན་ཚུན་འདྲ། གོས་མ་གོས་མི་འདྲ་བའོ། །དེ་ལྟ་བུའི་འདྲ་བ་ལྔ་ཆར་ཚང་ན་འདྲ་བའི་ཐ་སྙད་ཐོབ་ལ། མི་འདྲ་བ་ལ་གང་རུང་གཅིག་མི་འདྲ་བས་ཆོག་གོ་ཞེས་འདུལ་འཛིན་སྔ་མ་དག་བཞེད་དོ། །འོན་ཀྱང་འདྲ་བ་ལ་འདྲ་བ་ལྔ་ཆར་ཚང་དགོས་པའི་ངེས་པ་ནི་མེད་དེ། དམིགས་བསལ་འོག་ནས་འཆད་དོ། །གཞུང་དུ་མཆོག་དང་མཆོག་མ་ཡིན་པར་རོ། །ཞེས་པའི་མཆོག་དང་མཆོག་མིན་གྱི་ངོས་འཛིན་དང་། འདིར་སྐབས་ཀྱི་མཆོག་དང་མཆོག་མིན་ནི་ངོས་འཛིན་མི་འདྲ་སྟེ། རྒྱ་ཆེར་འགྲེལ་གྱི་དགོངས་པ་འོག་ནས་འབྱུང་བའི་ཕྱིར་རོ།། །།གཉིས་པ་བྱིན་ལེན་མ་བྱས་པར་ཟ་བའི་ལྟུང་བྱེད་བསྲུང་ཚུལ་ལ། བཅས་ལྡན་དགེ་སློང་གིས་རང་བཟའ་བའི་ཆེད་དུ་གཞན་གྱིས་བྱིན་ལེན་བྱེད་མཁན་མེད་པར་རང་ཉིད་ཀྱིས་སྨན་རྣམ་བཞི་ཟོས་ན། བྱིན་ལེན་མ་བྱས་པར་ཟ་བའི་ལྟུང་བྱེད་འབྱུང་བས་དེ་བསྲུང་དགོས་ལ། དེ་བསྲུང་བ་ལ། ལྟུང་བའི་རྣམ་གཞག་དང་། བྱིན་ལེན་གྱི་རྣམ་གཞག་གཉིས། དང་པོ་གཞི་བསམ་སྦྱོར་བ་མཐར་ཐུག་གོ །དང་པོ་ནི། སྨན་རྣམ་བཞི་རུང་བ་ཚད་དང་ལྡན་པ། རང་ངམ་རང་དང་འདྲ་བས་བྱིན་ལེན་བྱས་པ་མ་ཞིག་པ་མིན་པ་སྟེ། བྱིན་ལེན་བྱས་ལ་མ་ཞིག་པ་ལ་བྱིན་ལེན་བསྐྱར་མ་མི་རུང་བ་མ་ཡིན་ཡང་བྱ་མི་དགོས་པས་སོ། །བདག་ཉིད་དགེ་སློང་ཕ་མ་གང་རུང་ཡིན་པ་སྟེ། དགེ་སློང་མ་ལའང་བྱིན་ལེན་དགོས་ཀྱང་། བྱིན་ལེན་མ་བྱས་པར་ཟ་བའི་ཉེས་བྱས་ལས་ལྟུང་བྱེད་མི་འབྱུང་བའི་ཕྱིར་རོ། །གནང་བའི་དུས་ཅན་མིན་པ་སྟེ་ལམ་རྒྱགས་ལྟ་བུ་བྱིན་ལེན་བྱེད་མཁན་མེད་པའི་སྐབས་སུ་དེ་མ་བྱས་ཀྱང་ལྟུང་བ་དེ་མེད་པའི་ཕྱིར་རོ། །གནས་སྒྲ་མི་སྙན་མིན་པ་སྟེ་དགེ་སློང་མ་ལའང་བྱིན་ལེན་དགོས་ཀྱང་། བྱིན་ལེན་མ་བྱས་པར་ཟ་བའི་ཉེས་བྱས་ལས་ལྟུང་བྱེད་མི་འབྱུང་བའི་ཕྱིར་རོ། །དེར་ཡང་བྱིན་ལེན་མི་དགོས་པའི་ཕྱིར་རོ། །གཞན་ཡང་བྱིན་ལེན་མཁན་མེད་པར་སྦྱིན་བདག་གིས་བསམ་པ་དག་པས་བཏང་བ་རང་གིས་ཟ་བ་དང་། ཟན་གཅོད་ཀྱི་ཆོ་ག་བྱས་པ་དང་། ན་བ་དང་མུ་གེའི་དུས་སུའང་བྱིན་ལེན་མི་དགོས་ཏེ། དེ་ལྟར་བྱས་ཆོག་པ་གནང་བའི་ཕྱིར་རོ། །འོ་ན་ཟན་གཅོད་ཀྱི་ཆོ་ག་ཇི་ལྟ་བུ་སྙམ་ན། བྱིན་ལེན་སྟོབ་མཁན་གཏན་ནས་མ་རྙེད་པའི་ཚེ་ཉི་མ་གཅིག་ཟན་བཅད་པར་བྱའོ། །དེ་ནས་ཉི་མ་དང་པོ་ལ་སྤར་བ་གང་བཟའོ། །ཉི་མ་གཉིས་པ་ལའང་སྤར་བ་གང་བཟའོ། །གསུམ་པ་ཕན་ཆད་ཇི་ཙམ་གྱིས་ཆོག་པ་བཟའ་བ་ལ་བྱིན་ལེན་བྱེད་མི་དགོས་པ་ཡིན་ནོ། །འདི་ལྟ་བུའི་ཟན་གཅོད་ཀྱི་ཆོ་ག་ནི། དགེ་སློང་མཚམས་དམ་པོ་ལ་ཐུགས་དམ་བཞུགས་པ་འདུལ་བ་ལ་གཅེས་སྤྲས་བྱེད་པ་དག་ལ་ཉེ་བར་མཁོ་ཤིང་ཆོ་ག་འདི་བྱས་ནས་ཤིན་ཏུ་བཀྲེས་པའི་ཚེ། ཤིང་ཐོག་རུང་བ་མ་ཡིན་པ་དང་། དུས་མིན་ཟ་བ་སོགས་ཀྱང་གནང་བ་ཡིན་ཏེ། རྒྱ་ཆེར་འགྲེལ་ལས། དགེ་སློང་ཟན་བཅད་པ་བྱས་པས་དགུན་འབྲུམ་ལ་སོགས་པའི་ཤིང་ཏོག་རུང་བ་མ་བྱས་པ་དང་། བྱིན་ལེན་མ་བྱས་པ་དང་། ལག་ཉར་བླངས་པ་དག་ཀྱང་དུས་མ་ཡིན་པར་ཡང་བཟའ་བར་བྱ་བ་ཉིད་ཡིན་ནོ་ཞེས་བཤད་པས་སོ། །གཉིས་པ་བྱིན་ལེན་གྱི་རྣམ་གཞག་ལ། བྱིན་ལེན་དངོས། བྱིན་ལེན་གྱི་དབྱེ་བ། བྱིན་ལེན་འཇིག་པའི་རྒྱུ་ངོས་བཟུང་བ་དང་གསུམ་མོ། །དང་པོ་ལ། སྤྱིར་བཏང་བ་དང་། དམིགས་ཀྱི་བསལ་བའོ། །དང་པོ་ལ་གཞི་བསམ་སྦྱོར་བ་མཐར་ཐུག་གོ །དང་པོ་ལ་ཡང་བྱིན་ལེན་བྱ་བའི་དངོས་པོ་ནི། ཆུ་དང་སོ་ཤིང་མ་གཏོགས་པའི་སྨན་རྣམ་བཞི་རུང་བ་ཚད་ལྡན་ནོ། །དེ་ཡང་ཁ་བཤལ་བའི་ཆུ་ལྟ་བུ་ལ་བྱིན་ལེན་མི་དགོས་ཀྱི། སྐོམ་པས་བཏུང་བར་བྱ་བ་ཡིན་ན་ནི་བྱིན་ལེན་དགོས་པར་སྣང་སྟེ། རྒྱ་ཆེར་འགྲེལ་ལས། དེ་ཡང་ཁ་སྦྱང་བའི་ཕྱིར་དེ་སྐད་སྨྲས་པ་ཡིན་གྱི། མགུལ་དུ་མིད་པའི་ཕྱིར་ནི་མ་ཡིན་ནོ། །མགུལ་དུ་མིད་པ་ལ་ནི་ལྟུང་བྱེད་ཁོ་ནར་འགྱུར་རོ་ཞེས་བཤད་པས་སོ། །ངོ་བོའི་སྒོ་ནས་མི་རུང་བ། ཙོང་སྒོག ཤ་རྗེན་པ། རྟ་ཤ། བོང་ཤ། གླང་པོ་ཆེའི་ཤ་སོགས་དང་། ཆོ་གའི་སྒོ་ནས་མི་རུང་བ། ལག་ཉ་ཅན། མཚམས་གཙོས། ཞག་ལོན། རྗེན་བཙོས། གསོག་འཇོག་ཏུ་སོང་བའི་ཟས་སོགས་ལ་བྱིན་ལེན་མི་དགོས་ཏེ། བྱས་ཀྱང་མི་ཆགས་པའི་ཕྱིར་རོ། །ཆུ་བྱང་པ། མི་རུང་བའི་ཟས་ལ་བྱིན་ལེན་མི་ཆགས་ཀྱང་། ཟ་བར་འདོད་ན་བྱ་དགོས་ཏེ། བསྟན་པ་རྣམ་དག་བསྲུང་དགོས་པའི་ཕྱིར་གསུང་མོད། ཁོ་བོ་ནི་མི་འཐད་དེ། བྱིན་ལེན་ཆགས་པ་ལ་བྱེད། མི་ཆགས་པ་ལ་མི་བྱེད་པ་དེ་བསྟན་པ་དང་མཐུན་པ་ཡིན་པའི་ཕྱིར་རོ། །མཁས་པ་པཎ་ཤཱཀ་པས་སྨན་ངོ་བོ་དང་ཆོ་གའི་སྒོ་ནས་མི་རུང་བ་ཞིག་ལ་བྱིན་ལེན་ཆགས་ཀྱང་། དེ་ལ་བྱིན་ལེན་བྱས་པའི་ཚེ་ཉེས་པ་གཅིག་ཁེགས་ཀྱང་གཅིག་ཤོས་བསྐྱེད་པས། བྱིན་ལེན་བྱ་རྒྱུ་དེ་ལ་རུང་བ་ཅིག་དགོས་པར་བཤད་པ་ཡིན་ཞེས་འཆད་མོད། འཐད་པར་མི་སེམས་ཏེ། སྨན་དེ་ལ་བཟའ་ཆེད་ཀྱི་བྱིན་ལེན་བྱས་ཀྱང་བཟར་མི་རུང་བ་སྟེ་དེ་ལ་བྱིན་ལེན་མི་ཆགས་པའི་གནད་ཀྱི་གཙོ་བོ་ཡིན་པའི་ཕྱིར་དང་། ཚིག་ལེ་ལས་ཀྱང་། རེག་ནས་བྱིན་ལེན་མི་བྱ་སྟེ། ཉམ་ང་བ་ན་མ་གཏོགས་སོ། །ཞེས་རང་གི་ལག་ཉར་སོང་བའི་ཟས་དེ་ལ་བྱིན་ལེན་མི་བྱེད་པར་བཤད་འདུག་པའི་ཕྱིར་དང་། གཞན་དུ་ན་བྱིན་ལེན་ཆགས་པ་དང་མི་ཆགས་པའི་རྣམ་དབྱེ་མེད་པར་ཐལ་བའི་སྐྱོན་ཡོད་པའི་ཕྱིར་རོ། །བྱིན་ལེན་སྟོབ་པ་པོའི་ངོས་འཛིན་ནི། སྤྱིར་བསྙེན་པར་མ་རྫོགས་པ། བྱིན་ལེན་སྟོབ་པར་འོས་པ། ཞེ་ཐག་པ་ནས་བྱིན་ལེན་སྟོབ་པར་འདོད་པ། ཟས་དེ་གྱེན་དུ་འདེགས་ནུས་པ། བྱིན་ལེན་ནོད་པ་པོའི་གློ་གཡས་གཡོན་རྒྱབ་དང་། དེ་ལས་མཐོ་བར་བསྡད་པ་མིན་པ། ལག་པ་གཉིས་གྱེན་དུ་བཀན་པ་དང་བཅས་པའོ། །བྱིན་ལེན་ནོད་པ་པོ་ནི། དགེ་སློང་ཕ་མ་དགེ་སློབ་མ་དང་གསུམ་གང་རུང་ཡིན་པ་ལངས་པ་མིན་པར་ས་ལ་འདུག་བཞིན་པ། ལག་པ་གཉིས་གྱེན་དུ་བཀན་པས་ལེན་པ། དེ་གཉིས་ཀྱི་བར་དུ་རགས་པ་མཚམས་གཞན་གྱི་བར་མ་ཆོད་པར་མཚམས་གཅིག་གི་ནང་དུ་ཆུད་པའོ། །བྱིན་ལེན་སྟོབ་པ་པོ་ས་ལ་བསྡད་པས་ཀྱང་བྱིན་ལེན་ཆགས་མོད། མ་གུས་པ་སྤང་པའི་ཕྱིར་ལངས་པ་དགོས་ཞེས་བསྡམས་སོ། །བསམ་པ་ལ། འདུ་ཤེས་མ་འཁྲུལ་ཞིང་རང་ངམ་རང་དང་འདྲ་བ་ཟ་བའི་ཕྱིར་དུ་སྟོབ་འདོད་དང་ལེན་འདོད་ཀྱི་བསམ་པ་རྒྱུན་མ་ཆད་པ། སྦྱོར་བ་ལག་པ་གཉིས་གྱེན་དུ་བཀན་པས་སྟོབ་པའམ་ལེན་པར་བརྩམ་པ། མཐར་ཐུག་ལེན་པ་པོའི་ལག་པའམ་ལག་པ་དང་འབྲེལ་བའི་སྣོད་དུ་ཐོབ་ཅིང་། སྟོབ་པ་པོའི་ལག་པ་སོགས་དང་འབྲེལ་བ་ཆད་པའི་ཚེ་བྱིན་ལེན་ཆགས་པ་ཡིན་ནོ། །འོ་ན་བྱིན་ལེན་སྟོབ་པར་འོས་པ་ལ་ཇི་ལྟ་བུ་དགོས་སྙམ་ན། མི་མཉམ་པ་རྣམས་ཀྱིས་མཉམ་པ་ལ་འོས་ཤིང་། མཉམ་པས་མཉམ་པ་དང་མི་མཉམ་པ་ལ་མི་འོས་ཞེས་སྔ་མ་དག་འཆད་དོ། །འོ་ན་རགས་པ་མཚམས་གཞན་ཇི་ལྟ་བུ་སྙམ་ན། རྡོ་བ། དབྱུག་པ། རྩིག་པ། བར་མཚམས་ཀྱི་བུ་ག་ནམ་མཁའ། སྲོག་ཆགས། གོས་ལ་སོགས་པ། ཞེང་དང་དཔངས་སོར་བཞི་ཡན་དང་། དཀྱུས་ཁྲུ་གང་ཡན་གྱིས་བར་ཆོད་ན་བྱིན་ལེན་མི་ཆགས་པའོ། །འོ་ན་ཅོག་རྩེ་སོགས་ཀྱི་སྟེང་དུ་ཡང་མི་ཆགས་སམ་ཞེ་ན། བྱིན་ལེན་ནོད་པའི་གཞི་ཡིན་ན་བྱིན་ལེན་ཆགས་ཏེ། ཁྲི་དང་ཁྲིའུ་སོགས་ཀྱི་སྟེང་དུ་བྱིན་ལེན་ཆགས་པར་བཤད་པའི་ཕྱིར་རོ། །འདི་ལ་རགས་པ་མཚམས་གཞན། མེ། ཆུ། ནམ་མཁའ། བདག་པོ་མཚམས་གཞན་དང་བཞི་ཡོད་ཅེས་པཎ་ཤཱཀ་པས་གསུངས་སོ། །གཉིས་པ་དམིགས་བསལ་ནི། འོ་ན་བྱིན་ལེན་སྟོབ་པ་པོ་བསྙེན་པར་མ་རྫོགས་པ་ཞིག་ངེས་པར་དགོས་སམ་སྙམ་ན། མི་དགོས་ཏེ། བསླབ་བྱིན་དགེ་སློང་གིས་དགེ་སློང་རྣམ་དག་ལ་བྱིན་ལེན་ཆགས་པའི་ཕྱིར་རོ། །བསླབ་པ་སྦྱིན་པ་ནི་འདྲ་བ་ཉིད་དོ་ཞེས་བཤད་པས་སོ། །འོ་ན་དགེ་སློང་རྣམ་དག་ནང་ཕན་ཚུན་དུ་བྱིན་ལེན་མི་ཆགས་སམ་སྙམ་ན། དེ་ཡང་མ་ཡིན་ཏེ། དགེ་སློང་ཕ་མ་རྣམ་དག་ཕན་ཚུན་བྱིན་ལེན་ཆགས་པའི་ཕྱིར་ཏེ། མདོར། སྐྱེས་པ་དང་བུད་མེད་དག་ནི་ཕན་ཚུན་ཁྱིམ་པ་དང་འདྲའོ་ཞེས། དགེ་སློང་ཕ་མ་གཉིས་པོ་དེ་ཕན་ཚུན་གཅིག་ལ་གཅིག་ལྟོས་ཏེ་བསྙེན་པར་རྫོགས་པ་ཁྱིམ་པ་ལྟ་བུ་ཡིན་ཞེས་བཤད་པས་སོ། །འོ་ན་དགེ་སློང་ཕ་མ་རྣམ་དག་ནང་ཕན་ཚུན་དུ་བྱིན་ལེན་མི་ཆགས་སམ་ཞེ་ན། དེ་ཡང་མ་ངེས་ཏེ། ཕ་མ་རྣམ་དག་བསླབ་པ་གཡེལ་བས་མི་གཡེལ་བ་ལ་ཆགས་པ་དང་། ལྟ་བ་ཐ་དད་པས་ཆགས་པ་དང་། མཆོག་མིན་པས་མཆོག་ལ་ཆགས་པའི་ཕྱིར་ཏེ། གཡེལ་བས་ལག་ཉར་བླངས་པ་དང་། བྱིན་ལེན་བླངས་པ་ཉིད་ནི་མ་ཡིན་ནོ། །སྡོམ་པས་མཉམ་པ་ལྟ་བ་ཐ་མི་དད་པ་དག་གིས་གསོག་འཇོག་བྱས་པ་དང་། བྱིན་ལེན་བྱས་པ་དང་། ལག་ཉར་བླངས་པ་ནི་གཅིག་པ་ཉིད་ཡིན་ནོ། །མཆོག་དང་མཆོག་མ་ཡིན་པར་རོ། །ཞེས་བཤད་པས་སོ། །འོ་ན་ལུང་དེས་དོན་དེ་སྟོན་པར་མི་ནུས་སམ་སྙམ་ན། ཚིག་ཟིན་ལ་མ་བསྟན་ཡང་། དོན་གྱི་སྙིང་པོར་བསྟན་ཏེ། བསླབ་པ་གཡེལ་བས་ལག་ཉར་བླངས་པའི་ཟས་དང་། དེ་ལ་བྱིན་ལེན་བྱས་པའི་ཟས་ཏེ། བསླབ་པ་མི་གཡེལ་བ་ལ་ལག་ཉ་དང་བྱིན་ལེན་བྱས་པར་མི་འགྱུར་ཞེས་དངོས་སུ་བསྟན་པའི་ཤུགས་ལ། བསླབ་པ་གཡེལ་བ་དེ་མི་གཡེལ་བ་ལ་ལྟོས་ཏེ་བསྙེན་པར་མ་རྫོགས་པ་ཡིན་པས་དེས་དེ་ལ་བྱིན་ལེན་སྟབས་ན་ཐོབ། རེག་ན་འཇིག་ཅིང་། གཡེལ་བ་ལ་ལག་ཉར་སོང་བའི་ཟས་ཏེ། མི་གཡེལ་བ་ལ་ལག་ཉར་སོང་བ་ཡང་མིན་པས་དེ་ལ་རུང་བའི་ཟས་ཡིན་པའི་ཕྱིར་ན། མི་གཡེལ་བས་དེ་བྱིན་ལེན་བྱས། ཟོས་ཀྱང་རུང་ངོ་ཞེས་བསྟན་འདུག་པའི་ཕྱིར་དང་། སྡོམ་པས་མཉམ་པའི་དགེ་སློང་ཕ་རྣམ་དག་ལྟ་བ་ཐ་མི་དད་པ་རྣམས། ཕན་ཚུན་གཅིག་གིས་གསོག་འཇོག་བྱས་པ་དང་། ལག་ཉ་བྱས་པ་དེ་གཞན་ལ་ཡང་དེར་སོང་བས་བཟར་མི་རུང་བ། གཅིག་ལ་བྱིན་ལེན་བྱས་པ་དེ་གཞན་ལ་ཡང་བྱིན་ལེན་བྱས་པར་སོང་བས་བཟར་རུང་ཞིང་། སྡོམ་པས་མཉམ་ཡང་ལྟ་བས་ཐ་དད་པ་ལ་དེ་ལས་ལྡོག་སྟེ་བསྟན་པའི་ཤུགས་ཀྱིས། ཕ་རྣམ་དག་ལྟ་བ་ཐ་དད་ན་ཕན་ཚུན་བྱིན་ལེན་ཆགས་པས་བསྟན་འདུག་པའི་ཕྱིར་རོ། །གཞན་ཡང་། མཆོག་དང་མཆོག་མ་ཡིན་པར་རོ་ཞེས་པའི་དོན་ཡང་། ཕམ་པ་བྱུང་མ་བྱུང་ལ་མཆོག་མིན་པ་དང་། མཆོག་ཏུ་བཞག་པ་མ་ཡིན་གྱི། སྡོམ་པ་མཆོག་དམན་ཡིན་པས་སྡོམ་པ་མཆོག་དང་ལྡན་པའི་དགེ་སློང་མ་རྣམ་དག་དང་། སླབ་སྦྱིན་དགེ་སློང་མས་གསོག་འཇོག་བྱས་པ་ནི། སྡོམ་པ་མཆོག་མ་ཡིན་པ་དང་ལྡན་པའི་དགེ་སློང་མས་གསོག་འཇོག་བྱས་པར་འགྱུར་ལ། དགེ་སློབ་མས་གསོག་འཇོག་བྱས་པ་ནི། དགེ་སློང་མ་རྣམ་དག་དང་བསླབ་སྦྱིན་དགེ་སློང་མས་གསོག་འཇོག་བྱས་པ་མ་ཡིན་ཞེས་བསྟན་པའི་ཤུགས་ཀྱིས། དགེ་སློང་མ་རྣམ་དག་གཅིག་གིས་དགེ་སློང་མ་རྣམ་དག་དང་། བསླབ་སྦྱིན་དགེ་སློང་མ་ལ་བྱིན་ལེན་ཆགས་ལ། དེ་གཉིས་ཀྱིས་དེ་ལ་བྱིན་ལེན་མི་ཆགས་ཞེས་བསྟན་པ་ཡིན་པའི་ཕྱིར་རོ། །སྐལ་པ་ཡོད་ན་སྙིང་ལམ་དུ་བཅང་བར་བྱོས་ཤིག དེ་ལྟར་ཡིན་པར་ཅིས་ཤེས་ན། ལུང་ལས་ཏེ། རྒྱ་ཆེར་འགྲེལ་ལས། འདི་སྐད་བསྟན་ཏེ། སྡོམ་པ་མཆོག་དང་ལྡན་པའི་དགེ་སློང་མ་དང་བསླབ་པ་བྱིན་པ་མོ་དང་། སྡོམ་པ་མཆོག་མ་ཡིན་པ་དང་ལྡན་པའི་དགེ་སློབ་མར་ནི་གསོག་འཇོག་བྱས་པ་ལ་སོགས་པ་གཅིག་པ་ཉིད་ཡིན་ལ། སྡོམ་པ་མཆོག་མ་ཡིན་པ་དང་ལྡན་པའི་དགེ་སློབ་མ་དང་། སྡོམ་པ་མཆོག་དང་ལྡན་པའི་དགེ་སློང་མ་དང་། བསླབ་པ་བྱིན་པ་མོར་ནི། གསོག་འཇོག་བྱས་པ་ལ་སོགས་པ་གཅིག་པ་ཉིད་མ་ཡིན་ནོ། །འདིར་གཞུང་ནི། དགེ་སློང་མ་དང་བསླབ་པ་བྱིན་པ་མོས་གསོག་འཇོག་བྱས་པ་ནི། དགེ་སློབ་མས་གསོག་འཇོག་བྱས་པ་ཉིད་ཡིན་ལ། དགེ་སློབ་མས་གསོག་འཇོག་བྱས་པ་ནི་དེ་གཉིས་ཀྱིས་གསོག་འཇོག་བྱས་པ་ཉིད་མ་ཡིན་ནོ། །ཞེས་གསུངས་པ་ཡིན་ནོ། །ཞེས་བཤད་པས་སོ། །དེས་ན་འདིར་སྐབས་ཀྱི་མཆོག་དང་མཆོག་མ་ཡིན་པ་ནི་དགེ་སློང་མ་དང་དགེ་སློབ་མ་ལ་སྡོམ་པ་མཆོག་དམན་ཡོད་པས་དེ་གཉིས་ལ་བྱ་བ་ཡིན་གྱི། དགེ་སློང་ཕ་དང་དགེ་ཚུལ་ཕ་ལྟ་བུ་ལ་སྡོམ་པ་མཆོག་དམན་ཡོད་ཀྱང་། འདིར་ངོས་བཟུང་བ་མ་ཡིན་ཏེ། དགེ་ཚུལ་ལ་གསོག་འཇོག་མ་བཅས་པའི་ཕྱིར་རོ། །དགེ་ལྡན་ཊཱིཀ་ཆེན་ལས། དགེ་སློང་ཕམ་པ་བྱུང་མ་བྱུང་གཉིས་ལ་ངོས་བཟུང་བ་ནི་མི་རིགས་ཏེ། རྒྱ་ཆེར་འགྲེལ་མ་གཟིགས་པའི་སྐྱོན་ཡིན་པའི་ཕྱིར་རོ། །ཡང་བྱིན་ལེན་སྟོབ་པ་པོས། མཐོ་ས་ནས་སྟོབ་ཀྱང་ཐོབ་པའི་དམིགས་བསལ་ཡོད་དེ། སྤྲེའུ་དང་གླང་པོ་ཆེ་ཅང་ཤེས་ལྟ་བུས་མཐོ་ས་ནས་སྟབས་ཀྱང་ཐོབ་པའི་ཕྱིར་རོ། །ཡང་བྱིན་ལེན་སྟོབ་པ་པོས་ནོད་པ་པོ་རང་གི་མདུན་ན་ཡོད་ན། རྒྱབ་དང་གློ་གཡས་གཡོན་དང་། ལག་པ་གཉིས་ཀས་མི་བདེ་ན་གཅིག་གིས་སྟབས་ཀྱང་ཆོག་པ་དང་། ཐག་ཉེ་བ་ནས་མི་བདེ་ན་རིང་བ་ནས་སྟབས་ཀྱང་ཆོག་པའི་དམིགས་བསལ་ཡང་འདོད་དགོས་ཏེ། ཚིག་ལེ་ལས། བྱིན་ལེན་བྱའོ། །མི་བདེ་ན་རྒྱང་རིང་ནས་ཀྱང་རུང་བ་ཉིད་ཅེས་དང་། འདི་ལ་ཅང་ཤེས་གླང་པོ་རྟ། །སྤྲེའུ་ཡིས་ཀྱང་རུང་བ་ཉིད། །ཅེས་བཤད་པའི་ཕྱིར་རོ། །འོ་ན་མདོར། མངོན་སུམ་དུ་ཐོབ་པའི་ཕྱོགས་ན་གནས་པས་ལག་པ་བཀན་པས་ལུས་སམ་དེ་དང་འབྲེལ་བས། གྱེན་དུ་འདེགས་ནུས་པ། རྫོགས་པར་མ་བསྙེན་པ། མི་མ་ཡིན་པ་ལས་སྦྱིན་པར་འདོད་པས་ཡན་ལག་གིས་སམ། དེ་དང་འབྲེལ་བས་བྱིན་པ་ནོས་པ་ནི་བྱིན་ལེན་ཡིན་ནོ། །ཞེས་དང་། རྒྱ་ཆེར་འགྲེལ་ལས། མངོན་སུམ་དུ་ཞེས་བྱ་བ་ནི། བྲང་ཐད་ནས་བླངས་ན་བྱིན་ལེན་ཡིན་གྱི། གློའམ་རྒྱབ་ནས་བླངས་པ་ནི་བྱིན་ལེན་མ་ཡིན་ནོ་ཞེས་གསལ་བར་བཤད་པ་དང་འགལ་བ་མ་ཡིན་ནམ་སྙམ་ན། འདི་ནི་སྤྱིར་བཏང་བ་སྟེ། དེ་ལྟ་མ་ཡིན་ན་རྩ་བར་རྫོགས་པར་མ་བསྙེན་པ། ཞེས་དང་། དེའི་འགྲེལ་པར། རྫོགས་པར་མ་བསྙེན་པ་ཞེས་བྱ་བ་ནི། རྫོགས་པར་མ་བསྙེན་པ་ལས་ནོས་ན་བྱིན་ལེན་ཡིན་གྱི་དགེ་སློང་ལས་ནི་མ་ཡིན་ནོ། །ཞེས་བཤད་པ་དེ་ཡང་ངེས་པ་ཅན་དུ་ཁས་བླང་དགོས་པ་ལས། དགེ་སློང་ནང་ཕན་ཚུན་དུ་བྱིན་ལེན་ཆགས་པའི་དམིགས་བསལ་གོང་དུ་ཇི་སྙེད་བཤད་ཟིན་པ་དེས་གནོད་པའི་ཕྱིར་རོ། །ཕྱོགས་གཅིག་ལ་ཨ་མཐས་མ་ཡིན་པར་རྒྱ་འབག་ལྟར་འཕྲུལ་ཆགས་པ་གཅིག་སྙིང་ལ་གཅེས་སོ། །ཡང་དགེ་འདུན་ལ་ཟན་སྟོབ་པའི་ལག་བདེ་བ་དགེ་སློང་གིས་བྱེད་ཆོག་པའི་དམིགས་བསལ་ཡང་ཡོད་དེ། དགེ་སློང་དེ་ལ་ཟས་རྣམས་བསྙེན་པར་མ་རྫོགས་པ་ཞིག་གིས་བྱིན་ལེན་བྱས་ནས། དགེ་སློང་དེས་དགེ་འདུན་ལ་ཟས་རྣམས་འབྲིམ་པར་བཤད་པའི་ཕྱིར་ཏེ། རྩ་བར་དགེ་སློང་བྱིན་ལེན་བྱས་པས་བྲིམ་པ་ཉིད་ནི་རུང་བ་ཉིད་ཡིན་ནོ་ཞེས་བཤད་པས་སོ། །དེས་ན་དེང་སང་གི་མཁན་སློབ་ཆེན་པོར་གྱུར་པ་དག་ལ་བསྙེན་པར་མ་རྫོགས་པ་གསོལ་བྱ་བའི་འོས་མེད་ན། དགེ་སློང་ཞིག་གིས་བྱེད་ཆོག་པའི་ལག་ལེན་བཤད་པར་བྱ་སྟེ། གསོལ་གྱི་བཟའ་བཅའ་བཞེས་རུང་གི་འོས་རྣམས། མ་རྫོགས་པ་གཞན་ཞིག་གིས་དགེ་སློང་གསོལ་དཔོན་དེ་ལ་བྱིན་ལེན་སྟབས་ནས། དགེ་སློང་དེས་མཁན་སློབ་དེ་ལ་བྱིན་ལེན་སྟོབ་པའི་ཚུལ་ལམ། ཡང་ན་མདུན་དེར་བསྒྲིགས་པ་ཙམ་གྱིས་ཆོག་པ་ཡིན་ཏེ། རང་དང་འདྲ་བ་བྱིན་ལེན་བྱས་ལ་མ་ཞིག་པ་ཡིན་པའི་ཕྱིར་རོ། །དེང་སང་སྡེར་ནོན་དུ་གྲགས་པའི་ཤ་དམར་རྗེན་པ་རྣམས་ནི། བྱིན་ལེན་བྱ་ཡང་མི་དགོས་ཏེ། དེ་དག་ཟས་མི་རུང་བ་ཡིན་པའི་ཕྱིར་རོ། །མཁན་སློབ་རང་གི་ལྷག་མ་དེ་དག་སྤངས་ཟིན་ནས་རང་གི་གནས་མལ་དུ་རང་གིས་བཟའ་བར་བྱེད་ན་ནི། ལྷག་བོར་གྱི་ཆོ་ག་དགོས་པར་སྣང་སྟེ། དེ་མ་བྱས་ན་སྤངས་པ་ཟ་བའི་ལྟུང་བྱེད་དམ། ཉེས་བྱས་གང་རུང་གིས་རེག་པར་འགྱུར་བས་སོ། །གཉིས་པ་བྱིན་ལེན་འཇིག་པའི་རྒྱུ་ནི། ལུང་བར་སྡོམ་ལས། འཕྲོགས་དང་འབྲེལ་དང་རེག་པ་དང་། །བསྔོས་དང་དགེ་སློང་མིན་གྱུར་དང་། །དངོས་པོ་གྱུར་དང་སྐྱེ་བར་གྱུར། །དོར་བར་ཀྱང་ནི་བྱིན་ལེན་འཇོག ཅེས་པ་ལྟར། བྱིན་ལེན་བྱས་པའི་ཟས་དེ་ཕན་ཚུན་ཀྱལ་ཀ་ཙམ་གྱིས་ཀྱང་འཕྲོགས་མཐེན་བྱས་པ་དང་། སྟན་ལས་མ་ལངས་པར་ལག་པས་མི་སྙོགས་པའི་སར་འབྲིལ་བ་དང་། རང་གིས་རེག་བཞིན་པ་མ་ཡིན་པར་བསྙེན་པར་མ་རྫོགས་པ་གཞན་ལ་སྦྱིན་པ་ལ་སོགས་པའི་སྒོ་ནས་མ་རྫོགས་པ་ལ་བསྔོས་པ་དང་། རང་ཉིད་མཚན་གཉིས་པ་ལ་སོགས་པའི་སྒོ་ནས་དགེ་སློང་མ་ཡིན་པར་གྱུར་པ་དང་། དངོས་པོ་དེ་རོ་དང་སླ་བ་གཞན་དུ་གྱུར་པ་དང་། བྱིན་ལེན་ནོད་པ་པོ་རང་ཉིད་སྐྱེ་བ་གྱུར་པ་སྟེ་ཤི་འཕོས་པ་དང་། ཟས་དེ་སོར་བཞི་ཙམ་གྱི་ནམ་མཁའ་ལ་དོར་བས་འཇིག་པ་སྟེ་བརྒྱད་ཡོད་ལ། ལུང་གཞན་ལས་སྤང་ལྟུང་ཕྱིར་བཅོས་ཀྱི་ཚེ་ཟས་དེ་སྤངས་པ་དང་། མེ་ཆུ་ལ་སོགས་པས་ཟས་དེ་བརླགས་པས་ཀྱང་འཇིག་པར་བཤད་དེ། བསྡོམས་པས་འཇིག་རྒྱུ་བཅུ་ཡོད་དོ། །གསུམ་པ་བྱིན་ལེན་གྱི་དབྱེ་བ་ལ། ལུང་ལས། བྱིན་ལེན་ནི་ལྔ་སྟེ། ལུས་ཀྱིས་ལུས་ལ་བྱ་བ་ལུས་དང་འབྲེལ་བས་ལུས་ལ་བྱ་བ། ལུས་དང་འབྲེལ་བས་ལུས་དང་འབྲེལ་བ་ལ་བྱ་བ། གཞན་པའི་བྱིན་ལེན་ནོ། །ཞེས་ལྔ་འབྱུང་བའི་དང་པོ་ནི། སྟོབ་པ་པོའི་ལག་པས་ནོད་པ་པོའི་ལག་པར་བྱིན་ལེན་བྱས་པ་ལྟ་བུ། གཉིས་པ་ནི། སྟོབ་པ་པོའི་ལྷུང་བཟེད་ལ་སོགས་པའི་སྣོད་ཀྱི་ནང་ནས། ནོད་པ་པོའི་ལག་པར་བྱིན་ལེན་བྱས་པ་ལྟ་བུ། གསུམ་པ་ནི། སྟོབ་པ་པོའི་ལག་པས་ནོད་པ་པོའི་ལག་པར་བཟུང་བའི་ལྷུང་བཟེད་དང་། ཅོག་རྩེ་སོགས་སུ་བྱིན་ལེན་བྱས་པ་ལྟ་བུ། བཞི་པ་ནི། སྟོབ་པ་པོའི་ལག་པས་བཟུང་བའི་སྣོད་ཀྱི་ནང་ནས་ནོད་པ་པོའི་ལག་པར་བཟུང་བའི་སྣོད་ཀྱི་ནང་དུ་བྱིན་ལེན་བྱས་པ་ལྟ་བུ། ལྔ་པ་ནི། རིགས་ངན་ཤན་པ་ལྟ་བུའི་བཟའ་བཅའ་སོགས་དྲངས་པ་ན། དཀྱིལ་འཁོར་རམ་རྒྱུག་རིས་སོགས་བཞག་པའི་གཞི་བསྟན་ཏེ་འདིར་ཞོག་ཅེས་སྨྲ་སྟེ། དེ་ནས་རང་གིས་བླངས་ནས་ཟོས་པ་ལྟ་བུ་ལ་བྱེད། ཡང་། མཁས་གྲུབ་དཔལ་ལྡན་སངས་རྒྱས་དང་། པཎ་ཆེན་ཤཱཀྱ་མཆོག་ལྡན་སོགས། བྱིན་ལེན་འདི་ལག་ཉ་འགོག་བྱེད་ཀྱི་བྱིན་ལེན་དང་། བཟའ་ཆེད་ཀྱི་བྱིན་ལེན་གཉིས་ཡོད་ཅིང་། དང་པོ་ནི། དགེ་འདུན་ནམ། མཁན་སློབ་སོགས་ཀྱི་དོན་དུ་སྦྱིན་བདག་གིས་ཕུལ་བའི་ནས་ཀྱི་བང་བ་དང་། ཙམ་ཚུགས། ཇ་གསིག མར་དང་བུ་རམ་གྱི་ཏང་རྩེ། སྨན་ཛཱ་ཏི་དང་གུར་གུམ་གྱི་རྐྱལ་པ་སོགས་ལ་བྱིན་ལེན་བྱས་པ་ལྟ་བུ་ཡིན་ལ། གཉིས་པ་ནི་རང་ངམ་རང་དང་འདྲ་བ་ཟ་བའི་ཆེད་དུ་བྱིན་ལེན་བྱས་པ་ལྟ་བུའོ། །དེས་ན་དུས་རུང་གི་ཁ་ཟས་སྔ་དྲོ་ལག་ཉ་འགོག་བྱེད་ཀྱི་བྱིན་ལེན་བྱས་པ་དེ། གུང་ཚིགས་འདས་ནས་བཅངས་ཀྱང་གསོག་འཇོག་ཏུ་མི་འགྱུར་ཏེ། དེ་བཟའ་ཆེད་དུ་བྱིན་ལེན་བྱས་པ་མིན་པའི་ཕྱིར་ཞེས་གསུངས་ཤིང་། ཨ་ཏི་ཤ་ཆེན་པོའི་ཕྱག་ལེན་ལ་ཡང་དེ་ལྟར་ཡོད་ཅེས་གྲགས་སོ། །འདི་ནི་བརྟག་པ་བྱ་བའི་གནས་ཏེ། འདི་ལ་ལུང་རིགས་ཀྱིས་དཔྱད་བཟོད་པ་ཡོད་ན། དགེ་སློང་རྣམས་ལ་བཟའ་བཅའ་རྣམས་ལ་ཐོག་མར་ལག་ཉ་འགོག་བྱེད་ཀྱི་བྱིན་ལེན་བྱས། དེ་མ་ཞིག་བར་ལ་རང་གིས་རེག་ཀྱང་ལག་ཉར་མི་འགྱུར་ཞིང་། ཕྱིས་ཟ་ཆེད་ཀྱི་བྱིན་ལེན་བྱས་ནས་ལོངས་སྤྱད་པས་ཆོག་པར་སྣང་བས། དགེ་སློང་རྣམས་ལ་ཤིན་ཏུ་གུ་ཡངས་ཀྱི་ཕན་ཡོན་ཆེ་བར་འདུག་གོ །འོན་ཀྱང་དེ་ལྟར་བདེན་ན། དགེ་སློང་རྣམས་ལམ་ལ་ཉི་མ་སྦྲེལ་ནས་འགྲོ་བའི་ལམ་རྒྱགས་ལ་ལག་ཉ་འགོག་བྱེད་ཀྱི་བྱིན་ལེན་བྱས་པས་ཆོག་པར་སྣང་བ་ལ། ལམ་རྒྱགས་དུས་རུང་གི་སྨན་ལ་བྱིན་ལེན་བྱས་ནས། གུང་ཚིགས་ཡོལ་ན་གསོག་འཇོག་ཏུ་འགྲོ་བར་དགོངས་ནས། ལམ་རྒྱགས་ལ་ལག་ཉ་ཉེས་མེད་དུ་གནང་བ་འདི་ཇི་ལྟར་རིགས་ཏེ། ལག་ཉ་འགོག་བྱེད་ཀྱི་བྱིན་ལེན་གྱིས་ཆོག་པའི་ཕྱིར་རོ། །དེ་ལྟར་ཡང་ཡིན་ཏེ་ཆུ་ཀླུང་སྒལ་བའི་ཕྱིར་རམ། ཁུར་རྩ་བ་རྙག་པའི་ཕྱིར། ལག་ཉར་བླངས་པའི་ལམ་རྒྱགས་རུང་སྟེ། ཆོ་ག་མ་འབྱོར་རམ། ལམ་རྒྱགས་གཞན་མེད་ནའོ། །ཞེས་དགེ་སློང་རང་གིས་ཁུར་བའི་ལམ་རྒྱགས་ཏེ། བཏུབ་ན་གཞན་དང་བརྗེ་པོ་བྱེད་ཅིང་བཟའ། མ་བཏུབ་ན་དེ་ཉིད་ཟས་པས་ཆོག་གོ་ཞེས་གནང་འདུག་པའི་ཕྱིར་རོ། །དེ་ལ་མཁས་པ་ཆེན་པོ་ན་རེ། ལམ་རྒྱགས་ལ་ལག་ཉ་འགོག་བྱེད་ཀྱི་བྱིན་ལེན་མི་བྱེད་དེ། དེ་ལམ་དུ་བཟའ་རྒྱུ་ཡིན་པའི་ཕྱིར་ཞེས་གསུངས་སོ། །འོ་ན་དགེ་འདུན་རྣམས་དུས་ཉེ་བར་བཟའ་རྒྱུའི་ཞིབ་ཀྱལ་ཇ་གསིག་ལ་སོགས་པ་ཡང་ལག་ཉ་འགོག་བྱེད་ཀྱི་བྱིན་ལེན་མི་རིགས་པར་ཐལ། དེ་དག་དགེ་འདུན་རྣམས་ཉེ་བར་བཟའ་རྒྱུ་ཡིན་པའི་ཕྱིར་རོ་ཞེས་མཚུངས་སོ། །མཁས་པ་ཆེན་པོ་ལམ་རྒྱགས་ལ་ལན་དེ་མིན་ཡོད་ན་གསུངས་ཤིག ཁོ་བོ་ཅག་ཀྱང་རྗེས་སུ་འབྲང་ངོ་། །གཞན་ཡང་། ཚིག་ལེ་ལས། ཁ་རུ་མིད་པ་མ་ཡིན་ལ། །བྱིན་ལེན་བྱ་བ་མ་ཡིན་ཞིང་། ཞེས་བཤད་པ་འདིས་ཀྱང་ཟ་ཆེད་མ་ཡིན་པ་བྱིན་ལེན་མི་བྱེད་པར་བསྟན་པ་མ་ལགས་སམ། འདི་ལ་རོང་སྟོན་ཆེན་པོས། ཁར་མིད་པ་མ་ཡིན་པ་ཁ་གཤལ་བའི་ཆུ་ལ་བྱིན་ལེན་མི་བྱེད་ཅེས་འབྲུ་སྣོན་གནང་འདུག་ཀྱང་། འོ་ན། ཆུ་དང་སོ་ཤིང་མ་གཏོགས་སོ། །ཞེས་སྤྱིར་ཆུ་ཙམ་ལ་བྱིན་ལེན་མི་དགོས་པར་བཤད་པ་དེ་འཐད་དམ་མི་འཐད། འཐད་ན། ཁ་གཤལ་བའི་ཆུ་ལ་བྱིན་ལེན་མི་དགོས་ཞེས་དམིགས་བསལ་ཅི་དགོས། ཅི་སྟེ་ཁར་འཐུང་རྒྱུ་ཡིན་ན་ཆུ་ལ་ཡང་བྱིན་ལེན་དགོས་སྙམ་ན། བཟའ་བཏུང་གི་ཆེད་ཡིན་ན་བྱིན་ལེན་དགོས་པ་དང་། དེ་མ་ཡིན་ན་བྱིན་ལེན་མི་དགོས་པར་དངོས་ཤུགས་ལ་གྲུབ་པ་མ་ལགས་སམ། མཁས་པ་ཆེན་པོ་དགོངས་ཤིག ཁོ་བོ་ཅག་ནི། ལམ་ཐག་རིང་བགྲོད་པ་དང་། མཚམས་དམ་པོ་སྤྱོད་པ་དང་། བྱིན་ལེན་སྟོབ་མཁན་མེད་པའི་ཚེ། ཟན་གཅོད་ཀྱི་ཆོ་ག་འདི་མངགས་པར་གོ་སྟེ། དེ་བྱས་ན་གསོག་འཇོག་སྤང་ལྟུང་། ལག་ཉ། གསོག་འཇོག་ཟོས་པའི་ལྟུང་བྱེད་རྣམས་དང་། བྱིན་ལེན་མ་བྱས་པར་ཟ་བའི་ལྟུང་བྱེད་རྣམས་མི་འབྱུང་ངོ་ཞེས་འདུལ་འཛིན་སྔ་མ་ཁ་ཅིག་གསུང་བ་ལྟར་ལེགས་པ་ཡིན་པའི་ཕྱིར་དང་། ལག་ཉ་འགོག་བྱེད་ཀྱི་ཆོ་ག་ཞིག་ཡོད་པར་བཤད་པ་དེ་ཡང་འདི་ཉིད་ཡིན་པར་སེམས་ཏེ། ཆོ་ག་མ་འབྱོར་ཏམ་ཞེས་པའི་རྒྱ་ཆེར་འགྲེལ་ལས། བྱིན་གྱིས་བརླབས་པའི་ཆོ་ག་དེས་རང་གི་ལུས་སམ། རང་གི་ལུས་དང་འབྲེལ་བའི་ཐག་པ་ལ་སོགས་པ་ནས་འཛིན་པར་བྱེད་པའི་རུང་བར་བྱེད་པས་རེག་ན་ལག་ཉར་བླངས་པ་ཉིད་དུ་མི་འགྱུར་བ། དེ་ལྟ་བུའི་ཆོ་ག་མ་འབྱོར་ན་དགེ་སློང་དེ་ཉིད་ཀྱིས་ཆུ་ཀླུང་བརྒལ་བར་བྱ་བ་དང་། གནས་གང་ན་ཁུར་རྩ་བ་འདུག་པ་དེར། དགེ་སློང་དེ་ཉིད་ཀྱིས་བཀུར་བར་བྱའོ་ཞེས། ལག་ཉེར་མི་འགྱུར་བའི་ཆོ་ག་བྱེད་སྐབས་མ་བྱུང་ན། དགེ་སློང་རང་གིས་ལམ་རྒྱགས་ཁུར་ནས་རུང་བ་གཞན་དང་བརྗེ་བོ་བྱེད་པའམ། དེ་ཡང་མ་འབྱོར་ན། རང་གིས་ཁུར་བ་དེ་ནས་བཟའ་བར་བྱ་ཞེས་བཤད་འདུག་པའི་ཕྱིར་དང་། ལག་ཉ་འགོག་བྱེད་ཀྱི་བྱིན་ལེན་ཡོད་ན། དེ་ལྟ་བུའི་དཀའ་གནས་བྱ་མི་དགོས་པའི་ཕྱིར་རོ། །དེ་ལྟར་ན་ལག་ཉ་འགོག་བྱེད་ཀྱི་ཆོ་ག་ནི། ཟན་གཅོད་ཀྱི་ཆོ་ག་འདི་ཡིན་པར་ངེས་ཏེ། ཚིག་ལེ་ལས། ལམ་དུ་སོང་ཚེ་ལམ་རྒྱགས་དག །ཁུར་འཁྱེར་སུ་ཡང་མེད་པ་ན། །བརྗེ་བ་ཡི་ནི་འདུ་ཤེས་ཀྱི། །རང་ཉིད་ཀྱིས་ནི་འཁུར་བར་བྱ། །བརྗེ་བ་གཞན་དག་མེད་པ་ན། །ཉི་མ་དང་པོ་ཟན་བཅད་བྱས། །གཉིས་པ་ལ་ནི་སྤར་གང་ཙམ། །བཟའ་ཡི་དེ་ལས་ལྷག་པ་མིན། །ཉི་མ་གསུམ་པ་སྤར་བ་གཉིས། །དེ་ལས་ཕར་ནི་ཅི་བདེར་བྱ། །ཞེས་གསལ་བར་བཤད་པས་སོ། །ཡང་ཟན་གཅོད་ཀྱི་ཆོ་ག་མ་བྱས་ཀྱང་། སྦྱིན་བདག་གིས་བསམ་པ་དག་པ་ནས་བཏང་བའི་བཟའ་བཅའ་རྣམས་བྱིན་ལེན་མ་བྱས་པར་དུས་མིན་དུ་ཡང་། སྒྲ་མི་སྙན་པའི་དུས་དྲན་བྱས་པའི་སྒོ་ནས་བཟར་རུང་བ་ཡིན་ཏེ། ཚིག་ལེ་ལས། དགེ་སློང་རྣམས་ལ་སྦྱིན་བདག་གིས། །གལ་ཏེ་བཟའ་བཅའ་བོར་ན་ནི། །སྒྲ་མི་སྙན་པའི་དབང་བྱས་ཏེ། །དུས་ཡོལ་ནས་ཀྱང་བཟའ་བར་བྱ། །ཞེས་དང་། མདོ་རྩ་བར། དེ་སྦྱིན་བདག་གིས་བསམ་པ་དག་པས་བཏང་བ་ཡིན་ན་རང་གིས་བླངས་ཏེ་བཟའ་བར་བྱའོ། །ཞེས་དང་། འགྲེལ་ཆེན་ལས། བྱིན་ལེན་མ་སྟབས་པར་ཟ་བ་ཐམས་ཅད་ལ། སྒྲ་མི་སྙན་པའི་དུས་སུ་བྱིན་གྱིས་བརླབ་པར་བྱའོ་ཞེས་ཐམས་ཅད་དུ་ཤེས་པར་བྱའོ། །ཞེས་དང་། བྱིན་ལེན་བྱས་པའི་ཟས་གཞན་མེད་དམ། བྱིན་ལེན་སྟོབས་པའི་མི་ལ་སོགས་པ་མེད་ན་ཞེས་སོགས་དང་གང་ཡང་རུང་བ་ཞིག་ཡོད་ན་ནི། ཉེས་པ་ཁོ་ནར་འགྱུར་རོ་ཞེས་བཤད་པས་སོ། །གཞན་ཡང་མུ་གེ་ལ་སོགས་པའི་དུས་དང་། ཤིན་ཏུ་བཀྲེས་པའི་དུས་སུ་ཡང་ལག་ཉ་སོགས་ཆོ་གའི་སྒོ་ནས་མི་རུང་བའི་ཟས་དང་། བྱིན་ལེན་མ་བྱས་པའི་ཟས་དང་། དུས་རུང་གི་ཟས་དུས་མིན་དུ་བཟའ་བ་སོགས་ཀྱང་སྒྲ་མི་སྙན་པའི་དུས་དྲན་བྱས་པའི་སྒོ་ནས་བཟའ་རུང་བ་འདྲ་སྟེ། མདོ་རྩར། བྱིན་ལེན་མ་སྟབས་པ་དང་། རུང་བ་མ་བྱས་པ་དང་། དུས་མ་ཡིན་པར་ཟ་བ་ལ་སོགས་པ་རུང་བར་བྱ་བ་དག་ལ་རྩོམ་འདོད་པ་ན། བྱང་གི་སྒྲ་མི་སྙན་ན་གྲགས་པའི་ཡིད་ལ་བྱེད་པ་བྱའོ་ཞེས་དང་། འགྲེལ་ཆེན་དུ། དགེ་སློང་ཟན་མེད་པ་ཤིན་ཏུ་བཀྲེས་པ་ཉིད་ན་བྱིན་ལེན་མ་སྟབས་པ་དང་། རུང་བ་མ་བྱས་པ་དང་། དུས་མ་ཡིན་པར་ཟ་བ་ལ་སོགས་པ་རུང་བར་བྱ་བ་དག་ལ་རྩོམ་འདོད་པ་ན་བྱང་གི་སྒྲ་མི་སྙན་ན་གྲགས་པའི་ཡིད་ལ་བྱེད་པ་བྱའོ་ཞེས་དང་། འགྲེལ་ཆེན་དུ། དགེ་སློང་ཟན་མེད་པ་ཤིན་ཏུ་བཀྲེས་པ་ཉིད་ན་བྱིན་ལེན་མ་སྟབས་པ་དང་། རུང་བ་མ་བྱས་པ་དང་། དུས་མ་ཡིན་པར་ཟ་བ་ལ་སོགས་པ་རུང་བར་བྱ་བ་དག་ལ་རྩོམ་པའི་མདུན་རོལ་དུ་རྩོམ་འདོད་པའི་ཚེ་ན། དགེ་སློང་དེས་བྱང་སྒྲ་མི་སྙན་ན་གྲགས་པའི་ཡིད་ལ་བྱེད་པ་བྱ་སྟེ་ཞེས་སོགས་བཤད་པས་སོ། །མཁས་གྲུབ་དཔལ་ལྡན་སངས་རྒྱས་པའི་གསུང་ལས། བྱང་སྒྲ་མི་སྙན་པའི་ཡིད་བྱེད་དེས་བྱིན་ལེན་མ་བྱས་པར་ཟ་བའི་ཉེས་པ་ཁེགས་པ་ཡིན་གྱི། དུས་མ་ཡིན་པར་ཟ་བའི་ཉེས་པ་ཁེགས་པ་མ་ཡིན་ཏེ། སྟོན་པ་འཁོར་བཅས་གླིང་འདིར་གཤེགས་དུས་གང་དུ་ཡང་། ཕྱི་དྲོ་དུས་རུང་ཉེས་མེད་དུ་གསོལ་བ་མ་ཚོར་བའི་ཕྱིར་ཞེས་བཤད་པ་ནི། མཁས་པའི་གཏམ་མ་ཡིན་ཏེ། སྒྲ་མི་སྙན་པའི་དབང་བྱས་ཏེ། །དུས་ཡོལ་ནས་ཀྱང་བཟའ་བར་བྱ། །ཞེས་དང་། མདོར། བྱིན་ལེན་མ་སྟབས་པ་དང་། རུང་བ་མ་བྱས་པ་དང་། དུས་མ་ཡིན་ཟ་བ་དག་ལ། ཞེས་སོགས་དེ་དག་གི་དུས་རུང་དུས་མིན་དུ་ཟ་ཆོག་པ་ཞིག་ཡོད་པར་བསྟན་པའི་ཕྱིར་དང་། ལུང་དེ་དག་གི་དོན་ཡང་སྒྲ་མི་སྙན་པའི་ཡིད་བྱེད་བྱས་ཙམ་གྱིས་བྱིན་ལེན་མ་བྱས་པར་ཟ་བའི་ཉེས་པ་དང་། ཕྱི་དྲོ་ཟ་བའི་ཉེས་པ་ཁེགས་ཞེས་པ་མ་ཡིན་གྱི། བྱིན་ལེན་མ་བྱས་པར་ཟ་བ་དང་། དུས་རུང་དུས་མིན་དུ་ཟ་བའི་སྐབས་ཡོད་པ་དེ་དག་ཏུ་ཡང་སྒྲ་མི་སྙན་པའི་དུས་དྲན་བྱེད་དགོས་ཞེས་པའི་དོན་ཡིན་པའི་ཕྱིར་རོ། །ཐུགས་རྣམ་དཔྱོད་ཞིབ་དགོས་སོ། །འོ་ན་སྒྲ་མི་སྙན་པའི་དུས་དྲན་ཇི་ལྟར་བྱེད་སྙམ་ན། བྱང་སྒྲ་མི་སྙན་ན་བདག་གཞན་གྱི་དབྱེ་བ་མེད་པ་ལྟར། བདག་གིས་ཀྱང་བྱའོ་སྙམ་པའི་སྒོ་ནས་སྒྲ་མི་སྙན་གྱི་དུས་སམ་གནས་སྐབས་ཡིད་ལ་དྲན་པར་བྱེད་པ་སྟེ། འགྲེལ་པར། བསམ་པ་དྲང་ཞིང་དགེ་བ་ཡིན་པའི་ཕྱིར་བདག་གི་ཞེའམ་གཞན་གྱི་ཞེའམ། །གཞན་ལ་བསླང་བར་བྱ་བ་དེ་ལྟ་བུ་ལ་སོགས་པའི་བྱེ་བྲག་ཏུ་རྟོག་པ་དེ་ན་མེད་པ་ཁོ་ན་ཡིན་པས་དགེ་སློང་དེས་ཀྱང་དེའི་ཚེ། བྱིན་ལེན་མ་སྟབས་པ་ལ་སོགས་པ་དེ་དག་ཐམས་ཅད་ལ་དེ་ལྟ་བུའི་བསམ་པས་རང་གིས་བྱའོ། །ཞེས་བཤད་པས་སོ། །གཞན་ཡང་། ནད་པ་ལ་ནི་མཁས་པའི་ལུང་ཉིད་དུས། ཕོངས་པ་ལ་ནི་དུས་མིན་མེད་པ་ཉིད། ཅེས་པ་འདིས་ཀྱང་། ནད་པ་ལ་སྨན་པའི་ངག་བཞིན་ཕྱི་དྲོ་བཟར་རུང་བ་དང་། ཕོངས་པའི་ཚེ་སྔ་དྲོ་དང་ཕྱི་དྲོ་སོགས་ནམ་རྙེད་པའི་ཚེ་དུས་རུང་དུས་མིན་དུ་ཡང་ལོངས་སྤྱད་པས་ཆོག་པར་ཤེས་པར་གྱིས་ཤིག །གསུམ་པ་དུས་མིན་ཟ་བའི་ལྟུང་བྱེད་བསྲུང་ཚུལ་ལ། བཅས་ལྡན་དགེ་སློང་གིས་དུས་རུང་གི་ཁ་ཟས་རང་གླིང་གི་ཉི་མ་ཕྱེད་ཡོལ་ནས་ཟས་པ་ལ་ལྟུང་བྱེད། མ་རྫོགས་པའི་རབ་བྱུང་གསུམ་ལ་བཤགས་བྱའི་ཉེས་བྱས་རེ་འབྱུང་བས་དེ་བསྲུང་དགོས་ལ། འོ་ན་དུས་མིན་དུ་ཟ་བའི་ལྟུང་བྱེད་ཇི་ལྟ་བུ་སྙམ་ན། འདི་ལ་ལྟུང་བ་རྣམ་གཞག ལྟུང་བྱེད། བསླབ་བྱ་དང་གསུམ་མོ། །དང་པོ་ལ་གཞི་བསམ་སྦྱོར་བ་མཐར་ཐུག་བཞི་ལས། དང་པོ་ལ། སྨན་རྣམ་བཞི་ལས། དུས་རུང་གི་ཁ་ཟས་རུང་བ་ཚད་ལྡན། མིད་པ་གཉིས་པའི་སྦྲེགས་པ་བཞི་པ་ཚུན་ཆད་མ་ཡིན་པ། དུས་རུང་གི་ཉི་མ་ཕྱེད་ཡོལ་ནས་སྐྱ་རེངས་མ་ཤར་གྱི་བར་ཡིན་ལ། མུ་གེ་དང་མུ་གེ་དང་འདྲ་བའི་དུས་མིན་པ། བདག་ཉིད་དེས་ཕན་པའི་ནད་ཅན་མིན་པའོ། །བསམ་པ་ལ། འདུ་ཤེས་གཙོ་བོར་གྱུར་ཅིང་། ཀུན་སློང་ཟ་འདོད་ཀྱི་བསམ་པ་རྒྱུན་མ་ཆད་པ། སྦྱོར་བ་བཟའ་བར་རྩོམ་པ། མཐར་ཐུག་མགུལ་དུ་མེད་པ་ན་མཐར་ཐུག་གྲུབ་ཅིང་། དེ་ཡང་ཁམ་མིད་ཐེངས་རེ་ལ་ལྕགས་ཀྱི་གོང་བུ་རེ་ཟ་བའི་ཉེས་པ་དང་བཅས་པ་སྟེ། རང་གླིང་སྐྱ་རེངས་དང་པོ་སོགས་བཟུང་ནས། ཉི་མ་ཕྱེད་དང་དུས་རུང་ཟས་ཡིན་ཏེ། །དེ་ཡོལ་གང་ཞིག་དུས་མིན་ཟ་བྱེད་པ། །ཉེས་བྱས་ལྕགས་ཀྱི་གོང་བུའི་ཟས་རྣམས་ཟ། །ཞེས་བཤད་པས་སོ། །འདི་ལ་འདུ་ཤེས་གཙོ་ཆེ་བའི་གནད་ཀྱིས་འདུ་ཤེས་མུ་དྲུག་འབྱུང་བ་ཡིན་ཏེ། དུས་མ་ཡིན་པ་ལ་མ་ཡིན་པར་འདུ་ཤེས་པ་དང་། དེ་ལ་ཡིད་གཉིས་ཟ་བས་ཟོས་ན་དངོས་གཞིའི་མུ་གཉིས། དུས་ཡིན་པ་ལ་མ་ཡིན་པར་འདུ་ཤེས་པ་དང་། དེ་ལ་ཡིད་གཉིས་ཟ་བས་ཟོས་ན་ཉེས་བྱས་ཀྱི་མུ་གཉིས། དུས་ལ་དུས་སུ་འདུ་ཤེས་པ་དང་། དུས་མ་ཡིན་པ་ལ་དུས་སུ་འདུ་ཤེས་པས་ཟོས་ན་ཉེས་མེད་ཀྱི་མུ་གཉིས་འབྱུང་བ་ཡིན་པའི་ཕྱིར། འོ་ན་འདི་སྐབས་ཀྱི་རང་གླིང་ཞེས་པ་དེ་རང་སྐྱེས་པའི་གླིང་དང་གནས་པའི་གླིང་གང་ལ་ངོས་བཟུང་སྙམ་ན། འདི་ལ་ཕལ་ཆེར་རང་གནས་པའི་གླིང་ཁོ་ན་དང་། འགའ་ཞིག་རང་སྐྱེས་པའི་གླིང་ཁོ་ན་དང་། གཞན་དག་དེ་གཉིས་ཀ་མིན་གྱི་རང་ཚེ་འབྱིད་པའི་གླིང་ཡིན་ཟེར་བའི་ལུགས་གསུམ་སྣང་བ་ལས། ལུགས་དང་པོ་དེར་མཐའ་གཅིག་ཏུ་མ་ངེས་ཏེ། སུམ་བརྒྱ་པའི་འགྲེལ་པ་སློབ་ཕན་དུ། གང་ཞིག་འཛམ་བུ་གླིང་དུ་སྐྱེས་པ་དེ་གླིང་གཞན་དུ་འགྲོ་ན་ཡང་། རང་གི་གླིང་གི་དུས་ཀྱི་དབང་གིས། མཚན་ཕྱེད་དང་ཉི་མ་ནུབ་པའི་དུས་སུ་ཡང་བཟའ་བར་བྱ་སྟེ། འདི་ལ་འགྱོད་པར་མི་བྱའོ། །ཞེས་དང་། དྲི་བའི་ཚིག་ལེར། ཁ་ཟས་བཅའ་བར་བྱ་བ་སོགས། རུང་བ་དུས་མིན་ཟ་བྱེད་པ། །ཇི་ལྟར་དག་པ་ཞེས་གསུངས་པ། །ཐེ་ཚོམ་གཏན་ལ་འབེབ་བྱེད་ཡིན། །ཞེས་པའི་འགྲེལ་པར། འདི་ལ་ཐེ་ཚོམ་བཅད་པ་ནི་འདི་ཡིན་ཏེ། དེ་ནི་གླིང་གཞན་དུ་སོང་བ་དུས་མ་ཡིན་པར་ཟ་བའི་རྒྱུ་མཚན་ལ་བརྟེན་ནས་གསུངས་པ་ཡིན་ཏེ། བཙུན་པ་དགེ་སློང་གིས་དུས་མ་ལགས་པར་བཟའ་བ་དང་བཅའ་བ་འཚལ་ཞིང་འཆའ་ན། ལྟུང་བར་མི་འགྱུར་བ་ལྟ་མཆིས་སམ། ཉེ་བ་འཁོར་ཡོད་དེ། འཛམ་བུ་གླིང་པའི་དུས་ཀྱི་དུས་མ་ཡིན་པར་ཟ་ནའོ། །ཞེས་པའི་ཞུ་བའི་ལུང་དེ་དྲངས་ནས་བཤད་ཅིང་། དེའི་དོན་ཡང་འཛམ་བུ་གླིང་དུ་སྐྱེས་པའི་དགེ་སློང་གིས་གླིང་གཞན་གསུམ་གང་རུང་དུ་ཕྱིན་ནས་གླིང་དེའི་དུས་མིན་དུ་ཟོས་ཀྱང་། འཛམ་བུ་གླིང་པའི་གུང་ཚིགས་མ་ཡོལ་བའི་དུས་ཡིན་ན། ཉེས་པ་མི་སྐྱེད་ཅེས་རང་གང་སྐྱེས་ཀྱི་གླིང་གཙོ་ཆེ་བར་བཤད་འདུག་པའི་ཕྱིར་རོ། །ལུགས་གཉིས་པ་དེ་ཡང་མཐའ་གཅིག་ཏུ་མ་ངེས་ཏེ། གཏམ་གྱི་གཞི་ལས། བཙུན་པ་རེ་ཤིག་དགེ་སློང་གིས། ཤར་གྱི་ལུས་འཕགས་གླིང་དུ་འཚལ་ན། དེ་དུས་གང་གིས་འཚལ་བར་བགྱི། དེ་རྣམས་ཀྱི་དུས་གང་ཡིན་པའོ། །ཞེས་བཤད་ཅིང་། དེ་གླིང་གཞན་གཉིས་ལ་ཡང་སྦྱར་བས། སྒྲ་མི་སྙན་པའི་དགེ་སློང་དེས་སྒྲ་མི་སྙན་པའི་དུས་མ་ཡོལ་བར་བཟའ་དགོས་པར་སོང་ལ། དེའི་ཚེ་སྒྲ་མི་སྙན་པའི་རྟེན་ལ་སྡོམ་པ་སྐྱེ་བ་མེད་པས། གླིང་གཞན་དུ་སྐྱེས་པའི་དགེ་སློང་སྒྲ་མི་སྙན་དུ་གནས་པ་ཞིག་ལས་མ་འདས་པའི་ཕྱིར་རོ། །འོ་ན་ལུང་ཞུ་བ་དང་གཏམ་གཞིའི་ལུང་གཉིས་ཀྱང་འགལ་བ་ལྟར་སྣང་བས་དེ་ཇི་ལྟར་བྱ་སྙམ་ན། ཉོན་ཅིག ཁོ་བོ་ཅག་ནི། སྤྱིར་བཏང་དམིགས་བསལ་དུ་འཆད་དེ། རང་སྐྱེས་པ་གཙོ་ཆེ་བར་བྱས་པ་ཞུ་བའི་ལུང་དེ་ནི་སྤྱིར་བཏང་བ་ཡིན་ལ། འོན་ཀྱང་འཛམ་བུ་གླིང་དུ་སྐྱེས་ཀྱང་སྒྲ་མི་སྙན་སོགས་གསུམ་དུ་གཞི་ཆགས་པའི་དགེ་སློང་ཞིག་ཡིན་ན། སྒྲ་མི་སྙན་པའི་དུས་སོགས་དང་བསྟུན་དགོས་སོ་ཞེས་པ་གཏམ་གཞིའི་ལུང་དེ་ནི་དམིགས་བསལ་ཡིན་པའི་ཕྱིར་རོ། །ལེགས་པར་བཤད་པའི་དགའ་སྟོན་མིན་ནམ་སོམས་ཤིག གཉིས་པ་ལྟུང་མེད་ནི། སྨན་གཞན་གསུམ་ཕྱི་དྲོ་ཟོས་ཀྱང་ཉེས་པ་མེད་ལ་མུ་གེའི་དུས་དང་། ནད་པ་ལ་དུས་རུང་དུས་མིན་དུ་ཟོས་པ་ལ་ཉེས་པ་མེད་དེ། གནང་བའི་ཕྱིར་རོ། །ནད་པ་ལ་ཡང་དེས་ཕན་པ་ཞིག་ཡིན་ན་ཉེས་པ་མེད་ལ། དེ་ལྟ་མིན་ན། ཆོ་ག་བཙན་པོ་ལ་བརྟེན་དུ་ཡོད་བཞིན་དུ་བག་ཡངས་ལ་བརྟེན་པའི་ཉེས་པར་འགྱུར་སྲིད་དོ་ཞེས་འདུལ་འཛིན་སྔ་མ་དག་འཆད་དེ། ཆོ་ག་བཙན་པོ་ནི་སྤྱིར་བཏང་ཡིན་ལ། བག་ཡངས་ནི་དམིགས་བསལ་ཡིན་པས། དམིགས་བསལ་ལ་བརྟེན་དགོས་པའི་དགག་དགོས་ཁྱད་པར་ཅན་བྱུང་ན་མ་གཏོགས། སྤྱིར་བཏང་ནས་བསླབ་པ་བཅས་པ་བཞིན་བསྲུང་དགོས་ཞེས་གདམས་པར་མཛད་པ་ནི་མེད་པར་སྣང་སྟེ། དེ་ལྟ་མ་ཡིན་ན་ཧ་ཅང་བག་ཡངས་སུ་ཤོར་བའི་སྐྱོན་འབྱུང་སྲིད་པས་སོ། །གསུམ་པ་བསླབ་བྱ་ནི། གནས་བརྟན་བ་ལང་བདག་ལྟར་མིད་པ་གཉིས་པ་ཡིན་ན། བསྒྲིགས་པ་གསུམ་པ་མན་ཆད་བོར་ནས་ཁ་བཤལ། དེ་ནས་ཅི་དགར་མིད་པར་བྱའོ། །དེའི་དོན་ཡང་མིད་པ་གཉིས་པ་ཅན་མིད་པ་གཅིག་ནས་སྐྱུག་པ་ཡང་ཡང་ཟ་བ་གཅིག་ཡིན་ན། སྐྱུག་པ་གསུམ་པ་མན་ཆད་ཕྱི་དྲོ་བཟར་མི་རུང་ལ། དེ་ཕན་ཆད་ཕྱི་དྲོ་གནང་ཞེས་པའི་དོན་ཡིན་པར་སེམས་སོ། །དེས་ན་དུས་རུང་དུས་མིན་དུ་ཟོས་ཆོག་པའི་དམིགས་བསལ་འགའ་ཞིག་ཡོད་ཀྱང་། ཕལ་ཆེར་གོང་དུ་སོང་ཟིན་ལ། འདུལ་ལུང་ལས། དགེ་སློང་རྣམས་མཆོད་རྟེན་གྱི་ལས་བྱེད་ཚེ་གུང་ཚིགས་ཡོལ་བ་ན། ལས་དེ་ལྟ་བུའི་ཚེ་ཕྱི་དྲོ་གནང་བ་ཡང་ཡོད་དོ།། །།བཞི་པ་སྤངས་པ་ཟ་བའི་ལྟུང་བྱེད་བསྲུང་ཚུལ་ལ། བཅས་ལྡན་དགེ་སློང་གིས་སྟན་ཐོག་གཅིག་ཏུ་ཟས་ཆོག་པར་བཟོས་ཏེ། ངག་གི་སྒོ་ནས་དེ་ཉིད་ཟས་གཞན་མི་ཟ་བའི་ཚིག་སྨྲ་ཤིང་། སྟན་ལས་ལངས་ཏེ། ལུས་ངག་གཉིས་ཆར་གྱིས་སྤངས་པ་ཞིག་གིས་ལྷག་བོར་གྱི་ཆོ་ག་མ་བྱས་པར། དེ་ཉིན་དུས་རུང་གི་ཟས་གཞན་ཟོས་ན་སྤངས་པ་ཟ་བའི་ལྟུང་བྱེད་འབྱུང་བས་དེ་བསྲུང་དགོས་སོ། །འདི་བསྲུང་བ་ལ་སྤངས་པ་ཟ་བའི་ལྟུང་བྱེད། དགོས་སྤངས་པའི་ཚད། ལྷག་བོར་གྱི་ཆོ་ག ཞར་བྱུང་རྩོམ་ཙམ་ལྡང་ངོས་བཟུང་བ་དང་བཞིའོ། །དང་པོ་གཞི་བསམ་སྦྱོར་བ་མཐར་ཐུག་གོ །དང་པོ་ལ། བཟའ་བྱའི་དངོས་པོ་སྨན་རྣམ་བཞི་ལས། དུས་རུང་གི་བཟའ་བཅའ་རུང་བ་ཚད་ལྡན་ལྷག་བོར་གྱི་ཆོ་ག་བྱས་པ་མིན་པ། སྐྱོ་མ་དང་ཐུག་པའམ། དེ་དང་འདྲ་བ་གཞན་ཡང་མིན་པ། དཀོན་ཟས་ཀྱང་མིན་པའོ། །བདག་ཉིད་ནི་སྤངས་པ་ཡོངས་སུ་རྫོགས་ཤིང་ནད་པ་མིན་པའོ། །དུས་ནི་སྤངས་པའི་ཉིན་མཚན་གཅིག་པོ་དེ་ཉིད་ཡིན་པ། མུ་གེ་དང་མུ་གེ་དང་འདྲ་བའི་དུས་མ་ཡིན་པའོ། །བསམ་པ་ལ་འདུ་ཤེས་མ་འཁྲུལ་ཤིང་། ཀུན་སློང་ཟ་འདོད་རྒྱུན་མ་ཆད་པ། སྦྱོར་བ་ཟ་བར་རྩོམ་པ། མཐར་ཐུག་མགུལ་དུ་མིད་པའི་ཚེ་ན་སྤངས་བའི་ལྟུང་བྱེད་དངོས་གཞི་གྲུབ་པ་ཡིན་ནོ། །གཉིས་པ་ནི། འོ་ན་སྤངས་ཟའི་ཁ་ཟས་སྤངས་པའི་ཚད་ཇི་ལྟ་བུ་ཞེ་ན། འདི་ལའང་གཞི་བསམ་སྦྱོར་བ་མཐར་ཐུག་བཞི་ལས། དང་པོ་ནི། དཀོན་ཟས་སམ་སྐྱོ་ཐུག་ལས་གཞན་པའི་དུས་རུང་གི་ཁ་ཟས་རུང་བ་ཚད་ལྡན། བྱིན་ལེན་སྟོབ་པར་འོས་པས། ལུས་སམ་དེ་དང་འབྲེལ་བ་གང་རུང་གིས་བྱིན་ལེན་སྟོབ་བཞིན་པའི་ཁ་ཟས་བཟའ་བ་དང་བཅའ་བ་གང་རུང་ངོ་། །གང་ལ་སྤོང་བའི་ཡུལ་ནི། བྱིན་ལེན་སྟོབ་བཞིན་པའི་གང་ཟག་དེ་ལའོ། །དུས་ནི་མུ་གེ་དང་མུ་གེ་དང་འདྲ་བའི་དུས་མ་ཡིན་ཞིང་། ཉིན་ཞག་གཅིག་པོ་དེ་ལའོ། །བདག་ཉིད་ནི་ཟས་ཟ་བའི་མུ་ཡིན་པ་ལས་སྟན་དེ་ལས་མ་ལངས་པའོ། །བསམ་པ་ལ་འདུ་ཤེས་མ་འཁྲུལ་ཞིང་། ཀུན་སློང་མི་ཟའོ་སྙམ་པའི་སྒོ་ནས་སྤོང་འདོད་རྒྱུན་མ་ཆད་པའོ། །སྦྱོར་བ་ཚིག་ལྷག་མ་མེད་པ་ལྔ་གང་རུང་སྨྲ་བར་རྩོམ་ཞིང་། སྟན་ལས་ལྡང་བར་བརྩམ་པའོ། །མཐར་ཐུག་ལངས་པ་སོགས་ཟ་བའི་གནས་བཏང་ཞིང་། ཚིག་ལྷག་མ་མེད་པ་ལྔ་གང་རུང་སྨྲས་ན། དགེ་སློང་དེས་ཉིན་ཞག་དེ་ལ་ཟས་སྤངས་པ་ཞེས་པའི་མཐར་ཐུག་གྲུབ་པ་ཡིན་ནོ། །ཚིག་ལྷག་མ་མེད་པ་གཉིས་ཇི་ལྟ་བུ་སྙམ་ན། གསོལ་ཅིག སོང་ཞིག འཚལ་ལགས་སོ། །ཆོག་གོ །མི་ཟའོ་ཞེས་པ་སྟེ། དེ་ཡང་ཁྱེད་རང་གསོལ་ཅིག་བདག་མི་ཟའོ་ཞེས་དང་། ཟས་དེ་ཕར་སོང་ཅིག་ཁོ་བོ་རག་མི་ཟ་ཞེས་སོགས་ཀྱི་དོན་ཡིན་ནོ། །རེ་ཤིག་གསོལ་ཅིག་ཅེས་སོགས་སྦྱར་ན་ཚིག་ལྷག་མ་མེད་པར་མ་སོང་བས། ངག་གི་སྒོ་ནས་སྤངས་པར་མ་སོང་ཤིང་། ལུས་ངག་གཉིས་ཆར་གྱི་སྤངས་པ་མ་ཚང་ན། སྤངས་པ་ཡོངས་རྫོགས་སུ་མ་སོང་བས་ལྷག་བོར་མ་བྱས་པར་ཟོས་ཀྱང་། སྤངས་ཟའི་ལྟུང་བྱེད་མི་འབྱུང་བར་སེམས་སོ། །དེ་ཡང་བཟའ་བ་ལྔ་གང་རུང་ཅིག་སྤངས་ན་བཟའ་བཅའ་ཐམས་ཅད་སྤངས་པར་འགྱུར་ཏེ། གཙོ་བོ་ཡིན་པའི་ཕྱིར་རོ། །བཅའ་བ་ལྔ་གང་རུང་ཅིག་སྤངས་ན་བཅའ་བ་ཐམས་ཅད་སྤངས་པར་སོང་གི་བཟའ་བ་གང་ཡང་སྤངས་པར་མ་སོང་སྟེ། གཙོ་བོ་མ་ཡིན་པའི་ཕྱིར་རོ། །མཁས་པ་ཁ་ཅིག བཟའ་བ་གང་ཡང་མི་འདོད་ཅེས་སྨྲས་ན་བཟའ་བ་ཐམས་ཅད་སྤངས་པར་འགྱུར་ལ། བཟའ་བ་ལྔ་ལས་འདི་མི་འདོད་ཅེས་སྨྲས་ན་ངེས་བཟུང་གི་ཚིག་ཡིན་པས། བཟའ་བ་གཞན་རྣམས་ཀྱང་སྤངས་པར་མི་འགྱུར་ཞིང་། བཅའ་བ་ལ་ཡང་དེ་བཞིན་ཞེས་འཆད་དོ། །སྐྱོ་ཐུག་ལ་སོགས་པ་ལ་འདི་མི་འཚལ་ལོ་ཞེས་སོགས་སྨྲས་པས་ནི་ཁོ་རང་ཡང་སྤངས་པར་མ་སོང་སྟེ། ཁོ་ལ་སྤངས་ཟའི་ལྟུང་བ་མ་བཅས་པའི་ཕྱིར་རོ། །དེས་ན་རེ་ཤིག་མི་ཟའོ་ཞེས་སོགས་ཚིག་ལྷག་མ་དང་བཅས་ནས་སྨྲ་ཞིང་། བཟའ་བཅའ་ཕྱིས་བྱུང་བ་རྣམས་ཀྱང་བཟའ་བར་བྱའོ་སྙམ་པའི་བསམ་པ་སྔོན་དུ་བཏང་ན་སྤངས་པ་བསྲུང་བའི་ཐབས་སུ་འགྱུར་བ་ཡིན་ནོ། །འོ་ན་ཟས་ཀྱི་གྲལ་དུ་འཁོད་ནས་ཟས་དེ་མ་བླངས་པར་མི་ཟའོ་ཞེས་སྟན་ལས་ལངས་པ་ཞིག་གིས། སླར་ཉིན་ཞག་དེའི་གུང་ཚིགས་མ་ཡོལ་བ་ལ་ཟས་གཞན་ཞིག་ཟོས་ན་ཇི་ལྟར་འགྱུར་སྙམ་ན། སྤངས་པ་ཡོངས་རྫོགས་མ་ཡིན་པས། སྤངས་ཟའི་ལྟུང་བྱེད་མི་སྐྱེད་ཅིང་། གཞན་ཡང་ཟས་སྔ་མ་ཆོག་པར་ཟོས་ནས་ཡིད་ཀྱིས་མི་ཟའོ་ཞེས་དམ་བཅས་པ་ལ་ཡང་སྤངས་ཟའི་ལྟུང་བྱེད་མི་འབྱུང་ཡང་ཉེས་བྱས་ཙམ་ཞིག་འབྱུང་ཞེས་གསུངས་ཏེ་དེ་ཡང་དཔྱད་པར་རིགས་སོ།། །།གསུམ་པ་ལྷག་བོར་ནི། དེ་ལྟར་སྤངས་པ་ཡོངས་རྫོགས་ཀྱི་དགེ་སློང་ཞིག་གིས་དེ་ཉིན་བཟའ་བཅའ་ཟ་བར་འདོད་ན། ཟས་དེ་ལ་ལྷག་བོར་གྱི་ཆོ་ག་བྱེད་དགོས་ཏེ། མ་བྱས་པར་ཟོས་ན་སྤངས་ཟའི་ལྟུང་བྱེད་འབྱུང་བའི་ཕྱིར་རོ། །འོ་ན་ལྷག་པོར་ཇི་ལྟར་བྱ་སྙམ་ན། བདག་ཉིད་སྤངས་པ་ཡོངས་རྫོགས་ཡིན་པ་ཞིག་ངེས་པར་དགོས་ཤིང་། མིན་ནའང་ཟས་དེ་ཉིན་མི་ཟ་བར་ཡིད་དམ་བཅས་པ་ཞིག་གིས་ཀྱང་ལྷག་བོར་བྱས་པ་ལ་འགལ་བ་མེད་དམ་བསམ། བདག་ཉིད་ན་བའི་དུས་དང་། མུ་གེའི་དུས་སོགས་ནི་མ་ཡིན་པའོ། །དངོས་པོ་དཀོན་ཟས་དང་། སྐྱོ་ཐུག་ལས་གཞན་པའི་དུས་རུང་གི་བཟའ་བཅའ་རུང་བ་ཚད་ལྡན་ནོ། །བསམ་པ་ཞེ་དག་པ་ནས་ལྷག་པོར་བྱེད་འདོད་པ། སྦྱོར་བ་དང་པོར་བྱིན་ལེན་བྱས། ཡུལ་དེ་རྒན་ན་ཕྱག་བྱ། ཙོག་པུར་འདུག་སྟེ། གཉིས་ཀའི་ལག་པ་གཡོན་གྱི་མཐིལ་དུ་བཞག གཡས་པས་སྟེང་ནས་བཀབ་སྟེ། ལྷག་བོར་གྱི་ཆོ་ག་ལ་ཐུགས་གཏད་པར་ཞུ་ཞེས་བརྗོད། ཡུལ་དེས་ཆོས་བཞིན་འདུལ་བ་བཞིན་མཛད་པར་ཞུ་ཞེས་སྨྲས། དངོས་གཞི་བཙུན་པ་དགོངས་སུ་གསོལ། །བདག་དགེ་སློང་མིང་འདི་ཞེས་བགྱི་བ། འཚལ་མ་འཚལ་ལགས་ཤིང་སྤངས་ཏེ་ཡོངས་སུ་རྫོགས་ཤིང་མཐར་ཐུག་པར་བགྱིས་པ་ལས། བཟའ་བ་དང་བཅའ་བ་རྙེད་ཅིང་འཚལ་བར་འཚལ་ན། ལྷག་བོར་བགྱིས་ཏེ་བདག་ལ་སྩལ་དུ་གསོལ། །ཐབས་ལེགས་བརྗོད། ཡུལ་དེས་ཟས་ཁམ་གཉིས་གསུམ་ཟོས་ནས། ཁྱོད་ཀྱིས་འགྱུར་གྱི་བཞུད་ཅིག་ཅེས་བརྗོད། ཟས་དེ་ཡིད་ཀྱིས་སྤངས་པ་ཞིག་ཡིན་ན་ཟ་མི་དགོས། ཚིག་དེ་བརྗོད་དེ། ལྷག་མ་གཏད་དོ། །ལྷག་བོར་གྱི་ཆོ་ག་ལ་ཐུགས་གཏད་པ་བཀའ་དྲིན་ཆེ་ཞེས་རང་གིས་བརྗོད། ཡུལ་དེས་ཆོས་བཞིན་འདུལ་བ་བཞིན་མཛད་པ་ངོ་མཚར་ཆེ་ཞེས་བརྗོད་དོ། །དེས་ན་ལུས་ངག་གཉིས་ཆར་གྱི་སྤངས་པ་མ་ཚང་ཤིང་། གང་རུང་ཞིག་ཚང་བ་དང་། གང་རུང་གི་སྤངས་པ་མ་ཚངས་ཡང་ཡིད་ཀྱི་མི་ཟ་བར་དམ་བཅས་པ་ཙམ་ལ། ཉེས་བཅས་ཅི་འབྱུང་ཞེས་སྔ་མ་དག་གསུངས་པས། དེ་དག་གིས་ལྷག་བོར་བྱས་ཀྱང་ཆོག་ལ། མ་བྱས་ཀྱང་འགལ་བ་ཆེར་མེད་དམ་བསམ་མོ། །ལྷག་བོར་བྱ་བའི་ཡུལ་དེ་ལ་དགེ་སློང་ཆོས་དྲུག་ལྡན་ཞིག་དགོས་ཞེས་སྤམ་མེ་བཞག་པ་ནི། ཐུགས་གཞིག་མ་ཆུད་པ་སྟེ། དེའི་ཡུལ་དེ་ལ་ཟས་ཟ་བའི་མུ་དང་བཅས་ཤིང་སྟན་དེ་ལས་མ་ལངས་པ། སྤངས་པ་ཡོངས་རྫོགས་སུ་མ་སོང་བའི་དགེ་སློང་ཞིག་ངེས་པར་དགོས་པའི་ཕྱིར་ཏེ། མདོ་རྩ་བར། གནས་མ་བཏང་བས་བྱ་བ་ཉིད་དོ། །ཞེས་དང་། ཚིག་ལེ་ལས། འདུག་པ་མ་དོར་དགེ་སློང་གིས། །གང་ཟོས་དེ་ནི་ལྷག་བོར་ཡིན། ཞེས་ཟས་ཟ་བའི་འདུག་ས་མ་བཏང་བ་ཅིག་དྲུང་དུ་ལྷག་བོར་བྱ་བར་བཤད་འདུག་པའི་ཕྱིར་དང་། ཡང་ཚིག་ལེ་ལས། འདུག་ས་མང་བོར་དགེ་སློང་གིས། །གང་ཟོས་དེ་ནི་ལྷག་བོར་མིན། །ཞེས་འདུག་ས་ཡང་ཡང་སྤོས་ནས་ཟོས་པའི་དགེ་སློང་དེའི་དྲུང་དུ་ལྷག་བོར་བྱ་བ་མ་ཡིན་ཏེ། དགེ་སློང་དེ་ནི་ཟས་ཟ་བའི་སྤྱོད་ལམ་ལས་ཉམས་པས་སོ། །ཞེས་བཤད་པ་ཡིན་པའི་ཕྱིར། དེས་ན་སྤངས་པ་ཡོངས་རྫོགས་དེ་ནི་ལྷག་བོར་ཆོ་གའི་ཡུལ་མ་ཡིན་པར་བསྟན་པ་ཡིན་ཞིང་། དེས་ན་ལྷག་བོར་ཆོ་གའི་ཡུལ་དེས་ཟས་གཏན་སྤངས་པ་མི་སྲིད་ཀྱང་། ཡིད་ཀྱིས་མི་ཟ་བར་དམ་བཅས་པ་ཞིག་སྲིད་པས། དེས་ཟས་དེ་ནས་ཟ་མི་དགོས་པར། ཁྱོད་ཀྱིས་འགྱུར་གྱི་ཞེས་སོགས་བརྗོད་པས་ཆོག་པ་ཡིན་ཏེ། མདོ་རྩ་ན། མི་ཟ་བར་བརྟགས་པ་བྱས་པས་ཀྱང་ངོ་། །ཞེས་བཤད་པའི་ཕྱིར། ངེས་ཚིག་ནི། ལྷག་བོར་བྱ་བའི་ཡུལ་དེས་ལྷག་མར་བྱས་ཤིང་བོར་བས་ལྷག་བོར་ཞེས་སྒྲ་བཤད་པ་ཡིན་མོད། དེས་ཟོས་པའི་འཕྲོ་ལྟ་བུ་ངེས་པར་ཡིན་མི་དགོས་ཏེ། ཟས་གསར་པ་གཞན་ལ་ཡང་ཆོ་ག་དེ་བྱས་པས་ཆོག་པའི་ཕྱིར་རོ། །བཞི་པ་རྩོམ་ལྡང་ནི། དགེ་སློང་གིས་ཟས་ཟ་བའི་འཕྲོ་ལས་ལངས་ན། རྩོམ་ལྡང་གི་ཉེས་བྱས་འབྱུང་བས་དེ་བསྲུང་དགོས་ལ། དེ་ལ་ཡང་གཞི་བསམ་སྦྱོར་བ་མཐར་ཐུག་གོ །དང་པོ་ནི། སྨན་རྣམ་བཞི་གང་རུང་ཟ་བའི་འཕྲོ་དང་བཅས་པའོ། །བདག་ཉིད་ནད་པ་མིན་པ། ཆོག་པར་ཟོས་པ་མིན་པ། དགག་བྱ་ཟིལ་ནོན་དུ་འགྲོ་བའི་དགག་དགོས་གཞན་མེད་པ། བསམ་པ་འདུ་ཤེས་མ་འཁྲུལ་ཞིང་། ཟ་བའི་འཕྲོ་ལ་ལྡང་འདོད་ཀྱི་བསམ་པ་རྒྱུན་མ་ཆད་པ། སྦྱོར་བ་ལྡང་བར་རྩོམ་པ། མཐར་ཐུག་ལངས་པའོ། །དགེ་ཚུལ་ལ་རྩོམ་ལྡང་གི་ཉེས་པ་མི་འབྱུང་སྟེ། རྩོམ་ལྡང་འབྱུང་བའི་ཟས་དེ་ལ་བྱིན་ལེན་སྔོན་དུ་འགྲོ་དགོས། དགེ་ཚུལ་ལ་བྱིན་ལེན་མི་དགོས་པའི་ཕྱིར་རོ། །མཁས་པ་ཁ་ཅིག བྱིན་ལེན་བྱས་ནས། ཟོས་མ་ཟིན་བར་ལ་ལངས་ན་རྩོམ་ལྡང་འབྱུང་ཞེས་དང་། ཁ་ཅིག་ཟས་ཀྱི་གྲལ་དུ་འཁོད་ནས་ཟས་མ་ཟིན་གྱི་བར་ལ་རྩོམ་ལྡང་འབྱུང་ཞེས་པའང་མི་འཐད་དེ། སྦྱིན་བདག་གི་སྒོར་བྱིན་ལེན་བྱས་ནས་རང་ཁྱིམ་དུ་ཟ་བ་དང་། ཟས་གྲལ་དུ་བྱིན་ལེན་བྱས་ནས་གནས་གཞན་དུ་ཟ་བ་ལ་ཉེས་པ་མེད་པའི་ཕྱིར་རོ། །དེས་ན་སྤངས་ཟའི་ལྟུང་བ་འདི་ལ་སྟན་གཅིག་པའི་ལྟུང་བྱེད་ཅེས་བྱ་ཞིང་། དེ་ལྟར་མིང་འདོགས་པའི་རྒྱུ་མཚན་ཡང་ཡོད་དེ། སྟན་ཐོག་གཅིག་ཏུ་ཟས་ཟོས་ནས་སྤངས་པ་ཡོངས་སུ་རྫོགས་པའི་ཚེ། ལྷག་བོར་མ་བྱས་པར་ཉིན་གང་དེ་ལ་དུས་རང་གི་ཟས་གཞན་བཟར་མེད་པས་ན་དེ་ལྟར་བཞག་པའི་ཕྱིར། འདི་སྦྱངས་པའི་ཡོན་ཏན་བཅུ་གཉིས་ཀྱི་སྟན་གཅིག་པ་དང་འཁྲུལ་བར་མི་བྱ་སྟེ། སྦྱངས་ཡོན་གྱི་སྟན་ཅིག་པ་དེས་ལྷག་བོར་བྱས་ཀྱང་། སྟན་ཐོག་གཅིག་གི་ཟས་དེ་ལས་ལྷག་པ་བཟར་མི་རུང་ལ། འདིས་ལྷག་བོར་བྱས་ནས་རུང་བའི་ཕྱིར་རོ།། །།ལྔ་པ་གསོག་འཇོག་བྱས་པ་ཟ་བའི་ལྟུང་བྱེད་སྲུང་ཚུལ་ལ། ལྟུང་བ་རྣམ་གཞག ལྟུང་མེད། བསླབ་བྱ་དང་གསུམ་མོ། །དང་པོ་ལ། ཆ་ཅན་དང་། དེའི་ཆར་གཏོགས་ཀྱི་ལྟུང་བ་གཉིས། དང་པོ་ནི། བཅས་ལྡན་དགེ་སློང་གིས་རང་ངམ་རང་དང་འདྲ་བས་སོགས་འཇོག་བྱས་པའི་ཟས་ཟོས་ན། ལྟུང་བྱེད་འབྱུང་བས་དེ་བསྲུང་བ་ལ་གཞི་བསམ་སྦྱོར་བ་མཐར་ཐུག་གོ །དང་པོ་ནི། སྨན་རྣམ་བཞི་གང་རུང་རུང་བ་ཚད་ལྡན་པ། རང་ངམ་རང་དང་འདྲ་བས་གསོག་འཇོག་བྱས་ལ་མ་ཞིག་པ། ངོ་བོའི་སྒོ་ནས་རུང་ཞིང་ཆོ་གའི་སྒོ་ནས་མི་རུང་བ། ལྷའི་བདུད་རྩི་མིན་པའོ། །དུས་མུ་གེ་དང་མུ་གེ་དང་འདྲ་བའི་དུས་མ་ཡིན་པ། བདག་ཉིད་གནང་བ་མ་ཡིན་པ། བསམ་པ་ལ་འདུ་ཤེས་མ་འཁྲུལ་ཞིང་། ཀུན་སློང་གསོག་འཇོག་བྱས་པ་ཟ་བར་འདོད་པ་རྒྱུན་མ་ཆད་པ། སྦྱོར་བ་ཟ་བར་རྩོམ་པ། མཐར་ཐུག་མགུལ་དུ་མིད་པའི་ཚེ་ན་དངོས་གཞི་གྲུབ་པོ། །འོ་ན་གསོག་འཇོག་ཏུ་ནམ་སོང་ཞེ་ན། ཆུ་བྱང་པ། བྱིན་གྱིས་མ་བརླབས་པའི་ཚེ། སྔ་དྲོ་བྱིན་ལེན་བྱས་པ་མ་ཞིག་པར་གུང་ཚིགས་ལས་འདས་པ་དང་། དྲོའི་རྗེས་སུ་བྱིན་ལེན་བྱས་པ་མ་ཞིག་པར་སྲོད་ཐུན་ལས་འདས་པ་དང་། དེར་བྱིན་ལེན་བྱས་པ་མ་ཞིག་པར་མཚན་མོའི་ཐུན་ཐ་མ་ལས་འདས་པའི་ཚེ་ན་གསོག་འཇོག་ཏུ་འགྱུར་ལ། སྨན་ཕྱི་མ་གསུམ་བྱིན་གྱིས་བརླབས་པའི་ཚེ་ན་རང་རང་གི་དུས་ཀྱི་མཐའ། ཐུན་ཚོད་ཀྱི་མཐའ་དང་། ཞག་བརྒྱད་པའི་སྐྱ་རེངས་ཤར་བ་དང་། ནད་ལས་གྲོལ་བའི་ཚེའོ་ཞེས་འཆད་དོ། །བྱིན་གྱིས་མ་བརླབས་པ་ལ་གསོག་འཇོག་འབྱུང་བའི་རང་དུས་གསུམ་དུ་མཛད་པ་ནི། ཅིས་ཀྱང་མི་འཐད་དེ། ཚིག་ལེ་ལས། སྔ་ཕྱི་གཉིས་སུ་སྤྱོད་པ་ཡི། །དེ་ནི་རྣམ་པ་གཉིས་སུ་གསུངས། །སྔར་སྤྱོད་བྱིན་ལེན་བྱས་པ་ནི། ཕྱི་དྲོ་སྤྱོད་པ་བཀག་པ་ཡིན། །ཕྱི་དྲོ་བྱིན་ལེན་བྱས་པ་ནི། ཐུན་ཚོད་འདས་པ་རུང་མ་ཡིན། །ཞེས་སྔ་དྲོ་བྱིན་ལེན་བྱས་ན་གུང་ཚིགས་ཡོལ་བ་དང་། ཕྱི་དྲོ་བྱིན་ལེན་བྱས་ན་ཐུན་ཚོད་ཀྱི་མཐའ་ལས་འདས་པའི་ཚེ་གསོག་འཇོག་ཏུ་འགྱུར་བའི་དུས་གཉིས་བཤད་ཀྱི་གསུམ་པ་དེ་འདྲ་མ་བཤད་པའི་ཕྱིར་རོ། །འཚོ་བཅང་གི་སྨན་བྱིན་གྱིས་བརླབས་པ་ནད་ལས་གྲོལ་བའི་ཚེ་གསོག་འཇོག་ཏུ་སོང་བ་ཡང་མི་འཐད་དེ། ནད་ལས་གྲོལ་བ་དེ། སྨན་དེ་བྱིན་གྱིས་བརླབས་པའི་དུས་མཐའ་མ་ཡིན་པའི་ཕྱིར་ཏེ། དེ་ནི་རང་མ་ཤིའི་བར་དུ་བྱིན་གྱིས་བརླབས་པ་ཡིན་པའི་ཕྱིར་རོ། །ཨེ་དགོངས། མཁས་པ་པཎ་ཤཱཀ་པའི་དཀའ་འགྲེལ་ལས། དུས་རུང་གི་སྨན་ཕྱི་དྲོ་ཟ་བྱེད་ཀྱི་བྱིན་ལེན་བྱས་པ། ཐུན་ཚོད་ཀྱི་མཐའ་ལས་འདས་པའི་ཚེ་གསོག་འཇོག་ཏུ་འགྱུར་བ་མ་ཡིན་ཏེ། དེའི་ཕྱི་དེ་ཉིན་བར་གྱི་གུང་ཚིགས་ཡོལ་བའི་ཚེ་གསོག་འཇོག་ཏུ་སོང་བ་ཡིན་པའི་ཕྱིར། ཞེས་དང་། འདུལ་འཛིན་ཕལ་ཆེར། སྨན་ཕྱི་མ་གསུམ་བྱིན་གྱིས་མ་བརླབས་ཀྱང་། རང་རང་གི་དུས་ཀྱི་མཐའ་ཐུན་ཚོད་ལས་འདས་པ་དང་། ཞག་བརྒྱད་པའི་སྐྱ་རེངས་ཤར་བ་དང་། ཇི་སྲིད་འཚོ་བ་ལས་འདས་པའི་ཚེ་གསོག་འཇོག་ཏུ་སོང་ཞེས་འཆད་དོ། །དུས་རུང་གི་སྨན་ཕྱི་དྲོ་ཟ་བྱེད་ཀྱི་བྱིན་ལེན་བྱས་ནས་ཞག དེའི་ཐུན་ཚོད་ཡོལ་བའམ། ཕྱི་མའི་གུང་ཚིགས་ཡོལ་བའི་ཚེ་གསོག་འཇོག་ཏུ་སོང་བ་ནི་བརྟག་དགོས་ཏེ། དུས་རུང་གི་སྨན་ཕྱི་དྲོ་ཟ་རྒྱུ་མིན་པས། དེ་ལ་ཕྱི་དྲོ་ཟ་བྱེད་ཀྱི་བྱིན་ལེན་བྱེད་མི་རིགས་ཀྱང་བྱས་ཀྱང་མ་ཆགས་པའི་ཕྱིར། གལ་ཏེ་ཕྱི་དྲོ་མི་ཟ་ཡང་། ཕྱི་དེ་ཉིན་བར་གྱི་སྔ་དྲོ་ཟ་བའི་ཕྱིར་བྱིན་ལེན་ཆགས་སོ་སྙམ་ན། འོ་ན་ཚེས་གཅིག་གི་ཉིན་ཚེས་གཉིས་དང་གསུམ་སོགས་སྔ་དྲོ་ཟ་རྒྱུ་ལ་ཟ་བྱེད་ཀྱི་བྱིན་ལེན་རིགས་པར་ཐལ་ལོ། །འདོད་ན། ཞག་མང་པོ་སྦྲེལ་ནས་འགྲོ་བའི་ལམ་རྒྱགས་ལ་ཟ་བྱེད་ཀྱི་བྱིན་ལེན་ཉིན་གཅིག་ལ་བྱེད་རིགས་པར་ཐལ་ལོ། །འདོད་ན། ཧ་ཅང་ཐལ་ཞིང་། དེ་ལ་ལག་ཉ་འགོག་བྱེད་ཀྱི་ཆོ་ག་དང་། དེ་མ་གྲུབ་ན་ལག་ཉ་གནང་བ་སོགས་མཛད་མི་རིགས་པར་ཐལ་ལོ། །འདོད་ན་གཞུང་དང་འགལ་ལོ། །ཨེ་དྲན། ལུགས་ཕྱི་མ་དེ་ཡང་མི་རིགས་ཏེ། སྨན་ཕྱི་མ་གསུམ་བྱིན་གྱིས་བརླབས་མ་བརླབས་ལ་གསོག་འཇོག་ཏུ་འགྲོ་བ་མྱུར་བུལ་གྱི་ཁྱད་པར་མེད་པར་ཐལ། ཁས་བླངས་པ་དེའི་ཕྱིར། འདོད་ན། ནད་པ་ལ་སྨན་བྱིན་བརླབས་བྱས་པའི་དགོས་པ་ཅི་ཡིན་སོམས་ཤིག ཡང་ཁྱོད་ཀྱི་ལུགས་དེ་མི་འཐད་དེ། སྨན་གསུམ་པོ་དེ་བྱིན་ལེན་ཙམ་བྱས་པ་ཡིན་ན་ནི། བྱིན་གྱིས་མ་བརླབས་ཀྱང་གུང་ཚིགས་ཡོལ་བའམ། ཐུན་ཚོད་ལས་འདས་པའི་མཐའ་གཉིས་པོ་གང་རུང་ལ་གསོག་འཇོག་ཏུ་འགྱུར། བྱིན་ལེན་ཙམ་ཡང་མ་བྱས་པ་ཡིན་ན་ནི་མཐའ་དེ་དག་འདས་ཀྱང་རང་སྟོབས་ཀྱི་གསོག་འཇོག་གི་སྤང་ལྟུང་མི་བསྐྱེད་པའི་ཕྱིར་ཏེ། བྱིན་གྱིས་མ་བརླབས་པ་ནི། ཞག་བདུན་འདས་པར་འཆང་དུ་ཟིན་ཀྱང་། ཞེས་སོགས་སྔར་དྲངས་པའི་ལུང་དེ་ཉིད་ཀྱིས་བསྟན་པའི་ཕྱིར་རོ། །ལྷག་པར་ཇི་སྲིད་འཚོར་བྱིན་གྱིས་བརླབས་པ། ཇི་སྲིད་འཚོའི་མཐའ་འདས་ནས་གསོག་འཇོག་ཏུ་འགྲོ་བ་ནི་མི་སྲིད་དེ། དེའི་ཚེ་ལུས་རྟེན་འཕོས་ཟིན་པའི་ཕྱིར་རོ། །འོ་ན་ཁྱོད་རང་ཇི་ལྟར་ཁས་བླངས་སྙམ་ན། མདོ་རྩ་བར། སྔ་དྲོའི་ཟས་བྱིན་ལེན་བྱས་པ་ཕྱི་དྲོའི་ཟས་སུ་དང་། དེ་ཐུན་ཚོད་ལས་འདས་པ་ལྟ་བུ་ནི་གསོག་འཇོག་བྱས་པ་ཡིན་ནོ། །ཞེས་དང་། ས་ག་ལས་ཚིག་ལེར། སྔ་ཕྱི་གཉིས་སུ་སྤྱོད་པ་ཡི། །དེ་ནི་རྣམ་པ་གཉིས་སུ་གསུངས། །ཞེས་པ་ལྟར། དུས་རུང་ནི་སྔ་དྲོ་ཟ་ཆེད་ཀྱི་བྱིན་ལེན་བྱས་པ་དེ་མ་ཞིག་པར་གུང་ཚིགས་ལས་འདས་པར་བཅངས་ན་གསོག་འཇོག་ཏུ་འགྱུར་ལ། སྨན་ཕྱི་མ་གསུམ་བྱིན་གྱིས་མ་བརླབས་ན། སྔ་དྲོ་བྱིན་ལེན་བྱས་པ་མ་ཞིག་བར་གུང་ཚིགས་ཡོལ་བའི་ཚེ་དང་། ཕྱི་དྲོ་བྱིན་ལེན་བྱས་པ་ཐུན་ཚོད་ཀྱི་མཐར་གྲགས་པའི་སྲོད་ཐུན་ལས་འདས་པའི་ཚེ་གསོག་འཇོག་ཏུ་འགྱུར་ལ། བྱིན་གྱིས་བརླབས་པའི་ཚེ་ཇི་སྲིད་འཚོ་བཅང་ལ་གསོག་འཇོག་མི་འབྱུང་ལ། སྨན་གཞན་གཉིས་སྤྱིར་བཏང་ལ་ཐུན་ཚོད་ཀྱི་མཐའ་དང་། ཞག་བརྒྱད་པའི་སྐྱ་རེངས་ཤར་བའི་ཚེ་གསོག་འཇོག་ཏུ་སོང་ལ། དམིགས་བསལ་ཞག་བདུན་པའི་རྒྱུ་ལས་བྱུང་བའི་ཐུན་ཚོད་དུ་རུང་བའི་སྨན་ཞིག་ཡིན་ན། ཐུན་ཚོད་ལས་འདས་པ་ཙམ་གྱིས་གསོག་འཇོག་ཏུ་མི་འགྱུར་ཏེ། དེ་ཡི་ལོངས་སྤྱོད་ཀྱི་མཐའ་ཞག་བདུན་དུ་གནས་པའི་ཡང་ཕྱིར་རོ། །དེས་ན་འཚོ་བཅང་བྱིན་གྱིས་མ་བརླབས་པར་བྱིན་ལེན་ཙམ་བྱས་པའི་ཚེ། གསོག་འཇོག་ཏུ་སོང་བའི་དུས་གཉིས་དང་། བྱིན་གྱིས་བརླབས་པ་ལ་གསོག་འཇོག་མི་འབྱུང་བ་ནི་ལུང་གིས་ཀྱང་ཤེས་ཏེ། རྒྱ་ཆེར་འགྲེལ་ལས། འཚོ་བའི་བར་དུ་བཅང་བར་བྱིན་གྱིས་བརླབས་པ་རྣམས་ལ་ནི་ཆོ་ག་འདི་མེད་དེ། དེ་དག་ལ་དུས་ཡོངས་སུ་ཆད་པ་མེད་པས། དུས་ཐམས་ཅད་དུ་བཟའ་བར་བྱ་བ་ཡིན་ནོ། །འཚོ་བའི་བར་དུ་བཅང་བ་བྱིན་གྱིས་མ་བརླབས་པ་རྣམས་ནི་དུས་ཀྱི་ཕྱིར་བསྡུས་པ་ཡིན་ནོ། །ཞེས་གསལ་བར་བཤད་པའི་ཕྱིར་རོ། །དེ་ལྟར་ན་དཔལ་ཤཱཀ་མཆོག་འཚོ་བཅང་སྨན་གྱི་བྱིན་རླབས་ཀྱི་མཐའ་དང་། ལོངས་སྤྱོད་པའི་མཐའ་ཚེ་ཇི་སྲིད་འཚོ་ཡིན་མོད། དེ་ནད་ཇི་སྲིད་འཚོའི་བར་དུ་བྱིན་གྱིས་བརླབས་ན་ཡང་བྱིན་རླབས་ཆགས་པས། ནད་ལས་གྲོལ་བའི་ཚེ་གསོག་འཇོག་ཏུ་འགྱུར་གསུངས་པ་ནི། རྣ་བར་སྙན་པའི་གཏམ་མ་ཡིན་ཏེ། དེ་ལ་དེར་བྱིན་རླབས་ཆགས་པའི་ལུང་མེད་པའི་ཕྱིར་དང་། དེ་ལྟར་ཆགས་ན་ཞག་བདུན་པའི་སྨན་ཞིག་ཁ་ཅིག་དྲུག་ཏུ་བྱིན་གྱིས་བརླབས་ནའང་ཆགས་པར་ཐལ་བའི་ཕྱིར་དང་། ཇི་སྲིད་འཚོ་བའི་སྡོམ་པ་ཞིག་ཞག་དང་ཟླ་བའི་མཐའ་ཅན་དུ་ཁས་བླངས་ན་ཡང་ཆགས་པར་ཐལ་བའི་ཕྱིར་རོ། །དགོངས་འཚལ་ལམ། དེས་ན་གསོག་འཇོག་ཙམ་དང་། གསོག་འཇོག་གི་སྤང་ལྟུང་གི་ཁྱད་པར་ཡང་འབྱེད་དགོས་ཏེ། དུས་རུང་ལ་ཁྱད་པར་མེད་ཀྱང་། སྨན་ཕྱི་མ་གཉིས་ལ་བརྟེན་པའི་གསོག་འཇོག་གི་སྤང་ལྟུང་འབྱུང་བ་ལ་བྱིན་གྱིས་བརླབས་པའམ། ཤན་རྗེས་སུ་འབྲེལ་བ་གང་རུང་དགོས། གསོག་འཇོག་ཙམ་ལ་དེ་མི་དགོས་པའི་ཕྱིར་ཏེ། སྨན་བཞི་ཆར་བྱིན་ལེན་བྱས་ནས་རང་དུས་འདས་ཙམ་གྱི་གསོག་འཇོག་ཏུ་སོང་བ་ཡིན་པའི་ཕྱིར་དང་། ཡང་རུང་བ་ཚད་ལྡན་ལ་གསོག་འཇོག་ཡོངས་རྫོགས་མི་བསྐྱེད་ཀྱང་ཉེས་བྱས་ཕྲ་མོ་སྐྱེད་གསུངས་པ་དག་སྣང་ཡང་བརྟག་དགོས་ཏེ། དེ་ལ་བྱིན་ལེན་མཚན་ཉིད་པ་མི་ཆགས་པ་གང་ཞིག བྱིན་ལེན་མ་བྱས་པ་ནི་རུང་བ་ཚད་ལྡན་གྱིས་ཀྱང་རང་སྟོབས་ཀྱི་ཉེས་པ་དེ་སྐྱེད་པའི་ཕྱིར་སྙམ་དུ་ཁོ་བོ་སེམས་སོ། །དེ་སྐད་སྨྲས་པ་ལ་དཔྱོད་ལྡན་གྱི་དོགས་པ་འདི་དཔྱད་དགོས་ཏེ། འོ་ན་སྨན་ཕྱི་མ་གསུམ་བྱིན་གྱིས་མ་བརླབས་པར་སྔ་དྲོ་ཟ་བྱེད་ཀྱི་བྱིན་ལེན་བྱས་པ་དེ་མ་ཞིག་པར་གུང་ཚིགས་འདས་ནས་འཆང་བའི་དགེ་སློང་དེ་ལ་གསོག་འཇོག་གི་སྤང་ལྟུང་བསྐྱེད་རིགས་པར་ཐལ། དགེ་སློང་དེས་དེ་ཟོས་པའི་ཚེ་ན་དགེ་སློང་དེ་ལ་གསོག་འཇོག་བྱས་པ་ཟོས་པའི་ལྟུང་བྱེད་བསྐྱེད་པའི་ཕྱིར། རྟགས་གསལ་ཁས་ཤིང་། ཁྱབ་པ་གྲུབ་སྟེ། མདོ་རྩ་བར། བཟའ་བར་བྱ་བ་རུང་བ་མ་ཡིན་པ་ཉིན་མཚན་འདས་པ་ནི་འདིར་ཟོས་པ་དང་འདྲ་བར་རྣམ་པར་བཞག་གོ །ཞེས་པའི་རྒྱ་ཆེར་འགྲེལ་ལས། ཟོས་ན་ཁ་ན་མ་ཐོ་བ་ཇི་འདྲ་བ་དེ་བཞིན་དུ། འཆང་བ་ལ་ཡང་དེ་དང་འདྲ་སྟེ། གལ་ཏེ་ཟོས་ན་ལྟུང་བྱེད་དུ་འགྱུར་བ་ནི། འཆང་ན་ཡང་སྤང་བར་འགྱུར་བ་དང་། འོན་ཏེ་ཟོས་ན་ཉེས་བྱས་སུ་འགྱུར་བ་ནི། འཆང་ན་ཡང་ཉེས་བྱས་སུ་འགྱུར་བའོ། །འདི་སྐད་བསྟན་ཏེ། དུས་སུ་རུང་བ་དང་། ཐུན་ཚོད་དུ་རུང་བ་དང་། ཞག་བདུན་པ་དང་། འཚོ་བའི་བར་དུ་བཅང་བ་ལ་སོགས་གསོག་འཇོག་བྱས་པ་དེ་དག་ཐམས་ཅད་ནི། ཇི་ལྟར་ཟོས་ན་ལྟུང་བྱེད་དུ་འགྱུར་བ་དེ་བཞིན་དུ་འཆང་ན་ཡང་སྤངས་པའི་ལྟུང་བྱེད་དུ་འགྱུར་ཏེ། ཉིན་མཚན་འདས་པ་ལ་ནི་སྤངས་པའི་ལྟུང་བྱེད་དང་། ལྟུང་བྱེད་འབའ་ཞིག་པ་དག་འདྲ་བའི་ཕྱིར་རོ་ཞེས་གསུངས་པའི་ཕྱིར་ཞེས་ཟེར་ན། མཁས་པ་ཆེན་པོ་ཁྱོད་ལ་འཁྲུལ་གཞི་དེས་བྱས་པར་སྣང་ཞིང་། ཐུགས་བརྩེ་གཏད་མཚམས་ཀྱང་རེ་བཟང་སྣང་མོད། དཔྱད་ན་ཡང་དག་པར་མི་སེམས་ཏེ། སྨན་བྱིན་གྱིས་མ་བརླབས་པར་བྱིན་ལེན་ཙམ་བྱས་པས། རང་སྟོབས་ཀྱིས་གསོག་འཇོག་སྤང་ལྟུང་བསྐྱེད་པ་མི་འཐད་པའི་ཕྱིར་ཏེ། དེ་འཐད་ན། སྨན་གྱི་ཤན་རྡེག་བྱེད་བྱིན་གྱིས་བརླབས་པ་ཁོ་ན་དང་། གོས་ཀྱི་ཤན་རྡེག་བྱེད་བྱིན་གྱིས་མ་བརླབས་པ་ཁོ་ན་དགོས་ཞེས་འདུལ་འཛིན་ཀུན་ལ་གྲགས་པའི་གཏམ་འདིའི་སྙིང་པོ་བསྐལ་པར་བཙལ་ཡང་རྙེད་པར་མི་འགྱུར་བའི་ཕྱིར། འོ་ན་དེའི་སྙིང་པོ་ཇི་ལྟར་བླང་སྙམ་ན། སྐལ་པ་ཡོད་ན་རྣ་བ་བླགས་ཏེ་ཉོན་ཅིག གོས་ཀྱི་ཤན་རྡེག་བྱེད་ལ་གོས་བྱིན་གྱིས་མ་བརླབས་པ་ཁོ་ན་དགོས་ཏེ། གོས་བྱིན་གྱིས་མ་བརླབས་པས་རང་སྟོབས་ཀྱིས་ཞག་བཅུ་འཆང་སྤང་དང་ཟླ་འཇོག་གི་སྤང་ལྟུང་བསྐྱེད། གོས་བྱིན་གྱིས་བརླབས་ན་ཤན་སྟོབས་མ་གཏོགས་པ་རང་སྟོབས་ཀྱིས་ལྟུང་བ་དེ་གཉིས་མི་བསྐྱེད་པའི་ཕྱིར། ཨེ་དགོངས། ཡང་སྨན་གྱི་ཤན་རྡེག་བྱེད་བྱིན་གྱིས་བརླབས་པ་ཁོ་ན་དགོས་ཏེ། སྨན་བྱིན་གྱིས་བརླབས་པས་རང་སྟོབས་ཀྱིས་གསོག་འཇོག་གི་སྤང་ལྟུང་སྐྱེད་ནུས། སྨན་བྱིན་གྱིས་མ་བརླབས་པས། ཤན་སྟོབས་ཀྱིས་གསོག་འཇོག་གི་སྤང་ལྟུང་སྐྱེད་ཀྱི། རང་སྟོབས་ཀྱིས་དེ་བསྐྱེད་པར་མི་ནུས་པའི་ཕྱིར། སྙིང་ལ་ཨེ་སིམ། ཁྱེད་ལ་ཚིག་དེའི་ནུས་པ་ཉམས་ཏེ། སྨན་བྱིན་གྱིས་མ་བརླབས་པས་རང་སྟོབས་ཀྱིས་སྤང་ལྟུང་སྐྱེད་པ་ཞིག་ཁས་བླངས་པའི་ཕྱིར་རོ། །ཁོ་བོ་འབའ་ཞིག་གི་སྤྱོད་ཡུལ་ལོ། །ཁྱོད་ཀྱི་ལུགས་ལ་ནི། སྨན་བྱིན་གྱིས་མ་བརླབས་པས་བྱིན་གྱིས་བརླབས་པ་ལ་ཤན་རྡེག་པར་ཐལ་ཏེ། ཚེ་གཅིག་ལ་ཞག་བདུན་པའི་སྨན་གཉིས་རྙེད་པ། གཅིག་བྱིན་གྱིས་བརླབས། གཅིག་བྱིན་གྱིས་མ་བརླབས་པར་གུང་ཚིགས་ཡོལ་བའི་ཚེ་ན། བྱིན་གྱིས་མ་བརླབས་པ་དེས་བྱིན་གྱིས་བརླབས་པ་དེ་ལ་ཤན་རྡེག་པར་རིགས་པའི་ཕྱིར་ཏེ། བྱིན་གྱིས་མ་བརླབ་པ་བྱིན་ལེན་ཅན་དེས་དེའི་གསོག་འཇོག་སྤང་ལྟུང་བསྐྱེད་པ་གང་ཞིག བྱིན་གྱིས་བརླབས་པ་དེས་གསོག་འཇོག་སྤང་ལྟུང་བསྐྱེད་པའི་དུས་སུ་མ་སླེབས་པའི་ཕྱིར་རོ། །ཤན་འདིའི་རྣམ་གཞག་གཞན་དུ་འཆད་དོ། །འོ་ན་ལུང་དེའི་དོན་ཇི་ལྟར་འཆད་སྙམ་ན། ཁོ་བོ་ནི་འདི་ལྟར་འཆད་དེ། གཞུང་རྩ་བའི་དངོས་བསྟན། ཞག་བདུན་པའི་སྨན་འབའ་ཞིག་ལ་གསོག་འཇོག་སྤང་ལྟུང་སྦྱར་བའི་དངོས་བསྟན་ཁས་བླངས་ནས། གསོག་འཇོག་ཅན་ཟོས་པའི་ལྟུང་བྱེད་སྨན་བཞི་ཆར་ལ་ཁས་ལེན་པའི་རྒྱ་གར་འཕགས་ཡུལ་གྱི་འདུལ་འཛིན་འགའ་ཞིག་འབྱུང་བ་དེ་ལ་ཟུར་ཟ་བའི་དབང་དུ་བྱས་ནས། སྨན་རྣམ་པ་བཞི་ཆར་ལ་རང་དུས་འདས་པར་འཆང་ན་གསོག་འཇོག་གི་སྤང་ལྟུང་འབྱུང་བ་ཅིག་ཁས་བླངས་དགོས་ཏེ། དེ་བཞི་ཆར་ལ་རང་དུས་འདས་པར་ཟོས་ན་གསོག་འཇོག་ཅན་ཟོས་པའི་ལྟུང་བྱེད་དུ་འབྱུང་བ་ཞིག་ཁས་བླངས་དགོས་པའི་ཕྱིར་ཞེས་པའི་དོན་ཡིན་གྱི། དེ་ལྟ་མ་ཡིན་པར་ཚིག་ཟིན་ལྟར་ཁྱབ་པ་ཁས་བླངས་པ་ཡིན་ན། གཞུང་ཉིད་དང་ཁྱོད་རང་ལ་ཡང་ནང་འགལ་ཡོད་པར་སོང་སྟེ། ཇི་ལྟར་ན། བཅས་ལྡན་དགེ་སློང་གིས་ཚེས་གཅིག་ལ་བུ་རམ་གྱི་སྨན་རྡོག་པོ་རྙེད་ནས་ཟ་བྱེད་ཀྱི་བྱིན་ལེན་ཙམ་བྱས་ཏེ་ཉིན་ཕྱེད་ཡོལ་ནས་འཆང་བ་ལ་གསོག་འཇོག་གི་སྤང་ལྟུང་འབྱུང་བར་ཐལ། དེས་དེ་ཟོས་པ་ལ་གསོག་འཇོག་བྱས་པ་ཟོས་པའི་ལྟུང་བྱེད་འབྱུང་བའི་ཕྱིར། ཁྱབ་པ་དང་རྟགས་ཁས། འདོད་པར་མི་ནུས་ཏེ། དེའི་ཚེ་འཆང་བ་ལ་རང་སྟོབས་ཀྱིས་གསོག་འཇོག་གི་སྤང་ལྟུང་མི་འབྱུང་བ་གང་ཞིག ཤན་སྟོབས་ཀྱིས་ཀྱང་མི་འབྱུང་བའི་ཕྱིར། རྟགས་དང་པོ་གྲུབ་སྟེ། ཞག་བདུན་པའི་སྨན་བྱིན་ལེན་བྱས་ཀྱང་བྱིན་བརླབས་མ་བྱས་ན། རང་སྟོབས་ཀྱིས་གསོག་འཇོག་སྤང་ལྟུང་མི་སྐྱེད་པའི་ཕྱིར་ཏེ། རྒྱ་ཆེར་འགྲེལ་ལས། བྱིན་གྱིས་མ་བརླབས་པ་ནི་ཞག་བདུན་ལས་འདས་པར་འཆང་དུ་ཟིན་ཀྱང་ཉེས་པ་མེད་དེ། རུང་བའི་ཕྱིར་གསེར་ལ་སོགས་པ་དང་འདྲའོ་ཞེས་བཤད་པས་སོ། །གཞུང་དེའི་དོན་དེ་མིན་པ་ཞིག་སྨྲ་རྒྱུ་ཡོད་ན། མཁས་པའི་མདུན་སར་མགྲིན་པར་སྲིངས་ཤིག རྟགས་ཕྱི་མ་ཡང་གྲུབ་སྟེ། དེ་ལ་ཤན་རྡེག་བྱེད་མེད་པའི་ཕྱིར་དང་། དེ་བྱིན་གྱིས་མ་བརླབས་པའི་སྨན་གང་ཞིག སྨན་གྱི་ཤན་ལ་བརྡེག་བྱ་དང་རྡེག་བྱེད་གཉིས་ཆར་བྱིན་གྱིས་བརླབས་པ་ཞིག་དགོས་ཞེས་དཔལ་ཤཱཀྱ་མཆོག་ལྡན་ཁྱོད་ཀྱི་ཞལ་གྱི་པདྨོ་གཟེངས་བསྟོད་པའི་ཕྱིར་རོ། །འོན་ཀྱང་འགྲེལ་པ་སྔ་མ་དེས་སྨན་བཞི་ཆར་ལ་ཟོས་ན་གསོག་འཇོག་ཅན་ཟོས་པའི་ལྟུང་བྱེད་འབྱུང་བ་བཞིན་དུ། འཆང་ན་གསོག་འཇོག་གི་སྤང་ལྟུང་འབྱུང་ཞེས་བཤད་པ་ནི་ཅུང་ཐལ་ཞིང་། འགྲེལ་པ་ཉིད་ལའང་ནང་འགལ་ཏེ། འཚོ་བཅང་གི་སྨན་བྱིན་གྱིས་བརླབས་པ་ལ་གསོག་འཇོག་སྤང་ལྟུང་མི་འབྱུང་ཞིང་། བྱིན་གྱིས་མ་བརླབས་པ་བྱིན་ལེན་ཙམ་བྱས་པ་རང་དུས་ལས་འདས་པའི་ཚེ་གསོག་འཇོག་འབྱུང་ཡང་སྤང་ལྟུང་མི་འབྱུང་བའི་ཕྱིར་རོ། །གནད་འདི་ཡང་སྙིང་ལ་དྲན་པར་གྱིས་ཤིག་གོ །སྐབས་འདིར་ཞིབ་ཆ་འདི་དག་ཀྱང་བློ་དམན་ལ་ཕན་ཕྱིར་ཅུང་ཟད་བཤད་ན། བྱིན་གྱིས་བརླབས་པའི་སྨན་ཞིག་དགེ་སློང་རང་ཉིད་ལ་གསོག་འཇོག་ཏུ་སོང་ན། དེ་ལ་གསོག་འཇོག་གི་སྤང་ལྟུང་སྐྱེད་པའི་མ་ཁྱབ་སྟེ། རང་དང་འདྲ་བའི་དགེ་སློང་གཞན་གྱིས་གསོག་འཇོག་བྱས་པ་དེ། དགེ་སློང་དེ་ལ་གསོག་འཇོག་ཏུ་སོང་བ་ཡང་ཡིན་པའི་ཕྱིར། ཡང་དགེ་སློང་གིས་དུས་རུང་གི་སྨན་སྔ་དྲོ་བྱིན་ལེན་བྱས་ནས། གུང་ཚིགས་ཡོལ་ནས་འཆང་བ་ལ་དགེ་སློང་དེ་ལ་གསོག་འཇོག་ཏུ་སོང་བས་མ་ཁྱབ་སྟེ། དེ་གོང་དུ་བྱིན་ལེན་ཞིག་ནས་དེ་ལྟར་འཆང་བ་ལ་གསོག་འཇོག་མི་འབྱུང་བའི་ཕྱིར་རོ། །ཡང་བཅས་ལྡན་དགེ་སློང་གིས་གསོག་འཇོག་བྱས་པ་ཟོས་པ་ཙམ་གྱིས་གསོག་འཇོག་བྱས་པ་ཟོས་པའི་ལྟུང་བྱེད་འབྱུང་བས་མ་ཁྱབ་ཅིང་། དེས་བྱིན་ལེན་མ་བྱས་པར་ཟོས་པ་ཙམ་གྱིས་བྱིན་ལེན་མ་བྱས་པར་ཟ་བའི་ལྟུང་བྱེད་འབྱུང་བས་ཀྱང་མ་ཁྱབ་སྟེ། མུ་གེའི་ཚེ་དེ་ལྟར་ཟོས་པ་ལ་ལྟུང་བ་དེ་མེད་པའི་ཕྱིར་དང་། བྱང་སྒྲ་མི་སྙན་དང་། ཟན་བཅད་བྱས་པའི་དགེ་སློང་གིས་ཀྱང་བྱིན་ལེན་མ་བྱས་པ་བཟའ་ཆོག་པའི་ཕྱིར་རོ། །ཡང་ཚེས་གཅིག་གི་སྔ་དྲོ་བུ་རམ་གྱི་སྨན་རྡོག་པོ་རྙེད་ནས་བྱིན་བརླབས་མ་བྱས་པར་ཟ་བྱེད་ཀྱི་བྱིན་ལེན་ཙམ་བྱས་ནས་གུང་ཚིགས་ཡོལ་ནས་འཆང་བའི་བཅས་ལྡན་དགེ་སློང་དེས། དེ་གསོག་འཇོག་བྱས་པར་སོང་བར་ཐལ། རྒྱ་ཆེར་འགྲེལ་ལས། དེ་ཞེས་བྱ་བ་ཕྱི་དྲོ་ཟས་དེ་ཐུན་ཚོད་དུ་རུང་བའི་ཟས་སོ། །ཞེས་སོགས་དང་། སྔ་དྲོ་ཟས་བྱིན་ལེན་བྱས་པ་བྱིན་ལེན་དེ་ཉིད་མ་ཞིག་པར་ཕྱི་དྲོ་པའི་ཟས་ཀྱི་དུས་སུ་གུང་ཚིགས་ལས་ཡོལ་བར་ཐལ་བ་ནི་གསོག་འཇོག་བྱས་པ་ཡིན་ནོ། །ཞེས་བཤད་པའི་ཕྱིར་རོ། །འདོད་ན། བྱིན་གྱིས་མ་བརླབས་པ་ནི་ཞག་བདུན་ལས་འདས་པར་འཆང་དུ་ཟིན་ཀྱང་། ཞེས་སོགས་དང་འགལ་ལོ་སྙམ་ན། ཁོ་བོ་ཅག་ནི། བྱིན་གྱིས་མ་བརླབས་པའི་སྨན་གྱིས་རང་སྟོབས་ཀྱིས་གསོག་འཇོག་སྤང་ལྟུང་མི་བསྐྱེད་ཅེས་པའི་དོན་ཡིན་ནོ་ཞེས་འཆད་ཤེས་ན་དཀའ་བའི་གནད་ལས་རང་གྲོལ་ལོ། །ཡང་དགེ་སློང་གིས་བུ་རམ་གྱི་སྨན་གཉིས་རྙེད་ནས་གཅིག་བྱིན་གྱིས་རླབས། གཅིག་ལ་བྱིན་ལེན་ཙམ་བྱས། གུང་ཚིགས་ཡོལ་བའི་ཚེ་ན་བྱིན་གྱིས་མ་བརླབ་པས་རང་སྟོབས་དང་། བྱིན་གྱིས་བརླབས་པ་དེས་ཤན་སྟོབས་ཀྱིས་སྤངས་ལྟུང་བསྐྱེད་རིགས་པར་ཐལ། བྱིན་གྱིས་མ་བརླབས་པ་དེས་དེའི་ཚེ་རང་སྟོབས་ཀྱིས་གསོག་འཇོག་གི་སྤང་ལྟུང་བསྐྱེད་པའི་ཕྱིར། ཁོ་བོ་ནི་རྟགས་མ་གྲུབ། ཁྱོད་ལ་ནི་དངོས་སོ། །དེས་ན་སྨན་གྱི་ཤན་རྡེག་བྱེད་བྱིན་གྱིས་བརླབས་པ་ཁོ་ན་དགོས་པའི་གནད། སྨན་བྱིན་གྱིས་མ་བརླབ་པས་རང་སྟོབས་ཀྱིས་སྤང་ལྟུང་མི་བསྐྱེད་པ་འདི་ཁོ་ན་ཡིན་ནོ་ཞེས་སྙིང་ལ་དྲན་པར་བྱོས་ཤིག་གོ །ཡང་དཔལ་ཤཱཀྱ་མཆོག་ལྡན་སྨན་གྱི་ཤན་བརྡེག་བྱ་རྡེག་བྱེད་གཉིས་ཆར་བྱིན་གྱིས་བརླབས་པ་དགོས་གསུངས་པ་ནི། ཞུ་བའི་ལུང་དང་འགལ་ཏེ། སྔར་དྲངས་པའི་ལུང་དེས། བྱིན་གྱིས་བརླབས་པས་མ་བརླབས་པ་ལ་རྡེག་པ་ཅིག་དངོས་སུ་བཤད་འདུག་པའི་ཕྱིར་རོ། །ཡང་ཁ་ཅིག་ཐུན་ཚོད་དུ་རུང་བའི་སྨན་བྱིན་གྱིས་བརླབས་པས་བྱིན་གྱིས་བརླབས་པ་ལ་ཤན་རྡེག་པ་གཅིག་ཁས་ལེན་པ་ནི་མཁས་པའི་བཞད་གད་དེ། སྨན་བྱིན་གྱིས་བརླབས་པའི་དུས་ནི་སྔ་དྲོ་ཁོ་ན་ཡིན་ལ། དེའི་ཚེ་ཐུན་ཚོད་དུ་རུང་བའི་སྨན་བྱིན་གྱིས་བརླབས་པ་རྣམས་ཀྱིས་ཐུན་ཚོད་ཀྱི་མཐའ་ལས་འདས་ནས་རང་སྟོབས་ཀྱིས་གསོག་འཇོག་སྤང་ལྟུང་བསྐྱེད་པའི་ཕྱིར་རོ། །འོན་ཀྱང་ཐུན་ཚོད་དུ་རུང་བའི་སྨན་ཞག་བདུན་པའི་རྒྱུ་ལས་བྱུང་བ་ཅིག་ཡིན་ན། ཞག་བདུན་གྱི་མཐའ་ཅན་དུ་བྱིན་གྱིས་བརླབས་པ་ལོངས་སྤྱོད་ཀྱི་མཐའ་གནས་པར་ཁས་ལེན་པ་དེ་ལྟར་ན། དེ་ལྟ་བུ་ཚེ་གཅིག་ལ་རྙེད་པ་བྱིན་གྱིས་བརླབས་པ་དེས། ཚེས་གཉིས་མན་ཆད་ལ་རྙེད་པའི་བྱིན་རླབས་ཅན་དེ་ལ་ཤན་རྡེག་པ་ཞིག་སྲིད་དམ་ཞེས་ཁོ་བོའི་རྣམ་དཔྱོད་ཀྱི་མེ་ལོང་ན་གསལ་ལོ། །གཉིས་པ་དེའི་ཆར་གཏོགས་ལ། ལག་ཉ། མཚམས་བཙོས། ཞག་ལོན། རྗེན་བཙོས་དང་བཞི། དང་པོ་ནི། བཅས་ལྡན་དགེ་སློང་གི་ཟ་ཆེད་མ་ཡིན་པར་རང་དབང་གི་སྨན་རྣམ་བཞི་གང་ཡང་རུང་བ་བྱིན་ལེན་མ་བྱས་པ་ལ་རང་གི་ལག་པའམ། ལག་པ་དང་འབྲེལ་བས་རེག་ན་ལག་ཉ་འབྱུང་ཞིང་། དེ་བཟར་མི་རུང་བས་དེ་བསྲུང་དགོས་ལ། དེ་ལ་གཞི་བསམ་སྦྱོར་བ་མཐར་ཐུག དེ་འཇིག་རྒྱུ་ངོས་བཟུང་བ་དང་ལྔའོ། །དང་པོ་ལ། རེག་བྱེད་ནི་རང་གི་ལུས་དངོས་སམ། ལུས་དང་འབྲེལ་བའི་དབྱུག་པ་ལ་སོགས་པའོ། །གང་ལ་རེག་པར་བྱ་བའི་དངོས་པོ་ནི། སྨན་རྣམ་བཞི། ངོ་བོ་རྫོགས་པ། རུང་བ་ཚད་ལྡན། ཟས་དངོས་སམ་དེའི་ཉེ་བའི་སྟ་གོན་དུ་གནས་པ། རང་ངམ་རང་དང་འདྲ་བ་ལ་དབང་ཞིང་གནས་སྐབས་དབང་བྱར་ཡོད་པ། བྱིན་ལེན་སྟོབས་པར་འོས་པ་དང་མ་འབྲེལ་བ། རང་ངམ་རང་དང་འདྲ་བས་བྱིན་ལེན་ཆགས་ལ་མ་ཞིག་པ་མིན་པ། ཆུད་འཛའ་བའི་རྐྱེན་མེད་པ། གཞི་བརྟན་པོ་དང་མ་འབྲེལ་བའོ། །གནས་སྒྲ་མི་སྙན་མིན་པ། བདག་ཉིད་ནད་པ་མིན་ཞིང་། གནང་བའི་དུས་ཅན་མིན་པ་སྟེ། མུ་གེ་དང་མུ་གེ་དང་འདྲ་བའི་དུས་དང་། དོན་ཁྱད་པར་ཅན་སྒྲུབ་པ་དང་། རང་དབང་མེད་པར་རེག་དགོས་པ་སོགས་ཀྱི་སྐབས་དེར་ལྟུང་བ་དེ་མེད་པའོ། །ཟས་དངོས་སམ་དེའི་ཉེ་བའི་སྟ་གོན་དུ་གནས་པ་ཞེས་པ་ནི། ནས་ཀྱི་འབྲུ་འམ། དེའི་བང་བའམ། རྩམ་རྐྱལ་སོགས་སོ། །དགོས་ཆེད་ནི། ཟ་བྱེད་མིན་པར་རེག་པ་སྟེ། ཟ་ཆེད་དུ་རེག་པ་ལ་ལག་ཉ་འབྱུང་ན། བྱིན་ལེན་མ་བྱས་པར་ཟ་བའི་ལྟུང་བྱེད་མེད་པར་འགྱུར་བའི་ཕྱིར་རོ། །བསམ་པ་ལ་འདུ་ཤེས་མ་འཁྲུལ་ཞིང་། ཀུན་སློང་ཟ་བྱེད་མ་ཡིན་ཡང་རེག་འདོད་རྒྱུན་མ་ཆད་པ། སྦྱོར་བ་དེ་ལྟར་རྩོམ་པ། མཐར་ཐུག་རང་གི་ལུས་དངོས་སམ། ལུས་དང་འབྲེལ་བའི་དབྱུག་པ་ལ་སོགས་པས་རེག་ན་ལག་ཉར་སོང་བ་ཞེས་བྱ་སྟེ། ལག་ཉ་ཅན་དེ་ནི་དགེ་སློང་ལ་མི་རུང་བའི་ཟས་ཡིན་ཞིང་། ཟོས་ན་ཉེས་བྱས་འབྱུང་བ་ཡིན་ནོ། །འདིར་དོགས་པའི་གནས་ཁག་ཆེ་བ་གཅད་པ་ལ། མཁས་པའི་འདུལ་འཛིན་ཕལ་མོ་ཆེ་དག ལག་ཉ་ལ་རེག་པ་ཙམ་གྱིས་ལག་ཉར་སོང་བའི་བཤད་པ་ཁོ་ན་མཛད་པ་དག་སྣང་ཡང་། མཁས་གྲུབ་དཔལ་ལྡན་སངས་རྒྱས་དང་། མཁས་མཆོག་ཤཱཀྱ་མཆོག་ལྡན་འདི་སྐད་ཅེས། ལག་ཉ་འདི་ལ་ཟ་བྱེད་མིན་པར་རེག་པ་ཞིག་དགོས་ཏེ། བྱིན་ལེན་མ་བྱས་པར་ཟ་བའི་ལྟུང་བྱེད་མེད་པར་ཐལ་བའི་ཕྱིར་ཞེས་གསུངས་པ་ནི་མཁས་པའི་གཏམ་ཡིན་ཏེ། ལག་ཉར་སོང་བ་དེ་མི་རུང་བའི་ཟས་ཡིན་པས། མི་རུང་བའི་ཟས་ཟོས་པ་ལ་བྱིན་ལེན་མ་བྱས་པར་ཟ་བའི་ལྟུང་བྱེད་དངོས་གཞི་མི་བསྐྱེད་པའི་ཕྱིར་དང་། མ་རེག་པར་ཟོས་པ་ཡང་མི་སྲིད་པའི་ཕྱིར་དང་། ཡང་ཟ་བའི་ཆེད་དུ་ཟས་ལ་རེག་པ་དེ་ནི། བྱིན་ལེན་མ་བྱས་པར་ཟ་བའི་སྦྱོར་བ་ཡིན་གྱི། ལག་ཉ་མ་ཡིན་ཏེ། ཡིན་ན་དགེ་སློང་གིས་བྱིན་ལེན་མ་བྱས་པར་ཟས་རང་གི་ལག་གིས་བླངས་ཏེ་ཟ་བ་འདི་ལ། ལག་ཉ་ཅན་ཟོས་པའི་ཉེས་བྱས་གཅིག་དང་། བྱིན་ལེན་མ་བྱས་པར་ཟ་བའི་ལྟུང་བྱེད་གཅིག་གཉིས་ཅིག་ཆར་འབྱུང་རིགས་པ་ལས་དེ་མི་འབྱུང་བའི་ཕྱིར་ཏེ། དགེ་སློང་དེ་ལ་ལག་ཉ་ཅན་དང་བྱིན་ལེན་མ་བྱས་པར་ཟ་བའི་ལྟུང་བ་ཐ་དད་པ་གཉིས་ཀྱི་ཀུན་སློང་ཐ་དད་པ་གཉིས་ཀྱང་མེད་པའི་ཕྱིར་དང་། བྱིན་ལེན་མ་བྱས་པར་ཟ་བྱེད་དུ་རེག་པ་ཟ་བ་ལ་ལྟུང་བྱེད་འབྱུང་བར་བཅས་བཞིན་དུ། དེ་བས་ཡང་བ་དེ་ཟ་བའི་ཉེས་བྱས་བཅས་པ་ལ་དགོས་པ་ཡང་མེད་པའི་ཕྱིར་དང་། བྱིན་ལེན་བྱས་ན་ཆགས་པའི་ཟས་ཞིག་བྱིན་ལེན་མ་བྱས་པར་ཟོས་ན་ལྟུང་བྱེད་དེ་འབྱུང་བར་རིགས་ན་ཡང་། ལག་ཉ་ཅན་དེ་ལ་བྱིན་ལེན་མི་ཆགས་པའི་ཕྱིར་ཏེ། དེ་ལ་ཆགས་ན་ལག་ཉར་སོང་བ་དེ་ལ་སླར་བྱིན་ལེན་བྱས་ཏེ་ཟ་བར་གནང་རིགས་པ་ལས་དེ་མ་གནང་བའི་ཕྱིར་དང་། ཚིག་ལེ་ལས་ཀྱང་། རེག་ནས་བྱིན་ལེན་མི་བྱ་སྟེ། ཞེས་བཤད་འདུག་པའི་ཡང་ཕྱིར་དང་། དེ་གཉིས་ཅིག་ཅར་དུ་འབྱུང་ན་དེ་ལ་ཉེས་བྱས་འབྱུང་བས་ཟ་མི་རུང་ཞེས་གསུངས་མི་རིགས་པའི་ཕྱིར་རོ། །དེ་ལ་ཁོ་ན་རེ། ལུང་ལས། དགེ་སློང་གིས་འཚལ་སྔ་མ་གཅིག་འཚལ་བ་ལས་ལྟུང་བ་བཞིར་འགྱུར་བ་མཆིས་སམ། ཡོད་དེ། བྱིན་ལེན་མ་བྱས་པ་དང་། རུང་བ་མ་བྱས་པ་དང་། གསོག་འཇོག་བྱས་པ། དུས་མ་ཡིན་པར་ཟ་ནའོ། ཞེས་བཅས་ལྡན་དགེ་སློང་གིས་གསོག་འཇོག་ཏུ་སོང་བའི་དུས་རུང་གི་ཁ་ཟས་ཞིག་ཕྱི་དྲོ་བྱིན་ལེན་མ་བྱས་པར་ཟ་བ་ལ་གསོག་འཇོག་ཅན་ཟོས་པའི་ལྟུང་བྱེད། དུས་མ་ཡིན་པར་ཟ་བའི་ལྟུང་བྱེད། བྱིན་ལེན་མ་བྱས་པར་ཟ་བའི་ལྟུང་བྱེད་རྣམས་ཅིག་ཅར་དུ་འབྱུང་བར་བཤད་པ་དེ་མི་འཐད་པར་ཐལ། བཅས་ལྡན་དགེ་སློང་ལ། ལག་ཉ་ཅན་ཟོས་པའི་ཉེས་བྱས་དང་། བྱིན་ལེན་མ་བྱས་པར་ཟོས་པའི་ལྟུང་བྱེད་གཉིས་ཅིག་ཆར་འབྱུང་བ་མི་སྲིད་པའི་ཕྱིར། རྟགས་དངོས་ཟེར་ན། འདིའི་ལན་ལ། པཎ་ཤཱཀ་པའི་འདུལ་སྤྱི་ལས། སྐྱོན་མེད་དེ། རང་ངམ་གཞན་གྱིས་ལག་ཉར་སོང་ཟིན་པ་དང་། སྒོག་པ་ལྟ་བུ་ངོ་བོའི་སྒོ་ནས་རུང་བ་མ་ཡིན་པ་ཞིག་ལ། དེར་འདུ་ཤེས་པའི་སྒོ་ནས་ཕྱི་དྲོ་བྱིན་ལེན་མ་བྱས་པར་ཟོས་པ་ལྟ་བུ་ཡིན་ལ། སྨན་ངོ་བོའི་སྒོ་ནས་རུང་བ་ཅིག་ལག་ཉར་བླངས་ཏེ་ཟོས་པ་ལ་ནི། བྱིན་ལེན་མ་བྱས་པར་ཟ་བའི་ལྟུང་བྱེད་འབའ་ཞིག་གོ་ཞེས་ལན་འདེབས་སོ། །དེ་ནི་མི་རིགས་ཏེ། སྒོག་པ་ལྟ་བུ་ངོ་བོའི་སྒོ་ནས་མི་རུང་བ་ཕྱི་དྲོ་ཟོས་པ་ལ་དུས་མིན་ཟ་བའི་ལྟུང་བྱེད་དང་། བྱིན་ལེན་མ་བྱས་པར་ཟ་བའི་ལྟུང་བྱེད་སོགས་འབྱུང་ན། ལྟུང་བ་དེ་དག་འབྱུང་བའི་ཟས་དེ་ལ། རུང་བ་ཚད་ལྡན་དགོས་ཞེས་རང་གིས་ཀྱང་ཁས་བླངས་པ་དང་འགལ་བའི་ཕྱིར་རོ། །ཡང་སྨན་ངོ་བོའི་སྒོ་ནས་རུང་བ་ཅིག་ལག་ཉར་བླངས་ཏེ་ཟོས་པ་ལ། བྱིན་ལེན་མ་བྱས་པར་ཟ་བའི་ལྟུང་བྱེད་འབའ་ཞིག་འབྱུང་ཞེས་པ་ཡང་། ཁྱོད་རང་ལ་འགལ་ཏེ། ལག་ཉ་འབྱུང་བ་ལ་ཟ་བྱེད་མ་ཡིན་པར་རེག་པ་དགོས་པ་དང་། བྱིན་ལེན་མ་བྱས་པར་ཟ་བའི་ལྟུང་བྱེད་འབྱུང་བ་ལ་ཟ་ཆེད་དུ་རེག་ནས་ཟོས་པ་དགོས་ཞེས་ཁས་བླངས་པ་དང་འགལ་བའི་ཕྱིར་རོ། །དེས་ན་མཁས་གྲུབ་དཔལ་ལྡན་སངས་རྒྱས་ལུང་དེའི་དོན། ལྟུང་བ་དེ་དག་གི་ཆར་གཏོགས་ཙམ་འབྱུང་བ་ལ་དགོངས་སོ་གསུངས་པ་འདི་འཐད་པར་མངོན་ཏེ། གསོག་འཇོག་བྱས་པ་ཟ་བའི་ལྟུང་བྱེད་འབྱུང་བའི་སྨན་དེ་ལ་གསོག་འཇོག་ཏུ་སོང་ཟིན་པ་ཞིག་དགོས་པས། ཆོ་གའི་སྒོ་ནས་མི་རུང་བ་ཡིན་ལ། དུས་མིན་ཟ་བའི་ལྟུང་བྱེད་དང་། བྱིན་ལེན་མ་བྱས་པར་ཟ་བའི་ལྟུང་བྱེད་འབྱུང་བའི་སྨན་དེ་ལ་ཆོ་གའི་སྒོ་ནས་རུང་བ་ཅིག་དགོས་པའི་ཕྱིར་རོ། །དེས་ན་ལག་ཉ་འགོག་བྱེད་ཀྱི་བྱིན་ལེན་འདི་འཐད་ན། ལམ་རྒྱགས་ལ་དེ་ལྟ་བུའི་བྱིན་ལེན་བྱས་པས་ཆོག་པ་ལ། ལམ་རྒྱགས་ཁུར་ནས་རུང་བ་གཞན་དང་བརྗེ་པོ་བྱེད་པ་དང་། བརྗེ་པོའི་སྐབས་མ་རྙེད་ན། ལག་ཉར་མི་འགྱུར་བའི་ཐབས་ཟན་གཅོད་ཀྱི་ཆོ་ག་བྱེད་པ་དང་། དེ་ཡང་སྟབས་མ་བདེ་ན་ལག་ཉ་གནང་བ་སོགས་ཀྱི་རྣམ་གཞག་ཡོང་དོན་མེད་པའི་རིགས་པ་ནི་བཟང་པོར་སྣང་ལ། འོན་ཀྱང་བམ་ལྔ་ལས། གལ་ཏེ་དུས་མ་ཡིན་པར་རུང་བའི་རྫས་ལས་སྦྱོར་ན་ནི། བསྙེན་པར་རྫོགས་པས་ཀྱང་རྫས་དེ་ཉིད་བྱིན་ལེན་བྱས་ནས་སྦྱར་ཏེ་བརྩགས་ལ། གང་གི་ཚེ་འཐུང་བའི་ཚེ་ན་ཆུ་གྲང་མོས་བཏབ་པའི་བརྟག་པ་དང་། བྱིན་ལེན་སྟོབ་ཏུ་བཅུག་ནས་བཏུང་དུ་རུང་ཞེས་བྱིན་ལེན་ལན་གཉིས་བཤད་པའི་སྔ་མ་དེ་ལག་ཉ་འགོག་བྱེད་ཀྱི་བྱིན་ལེན་ཡིན་ཞེས་སོགས་དང་། ལུང་གཞན་འགའ་ལས་ཀྱང་བྱིན་ལེན་ལན་གཉིས་བཤད་པ་ཁ་རེ་སྣང་བ་ནི། འཁྲུལ་གཞིར་གྱུར་པས་སླད་ནས་ཀྱང་བརྟག་པར་བྱའོ། །གོང་དུ་གཞི་བརྟན་པོ་དང་མ་འབྲེལ་བ་དགོས་པའི་དོན་ནི། ས་ལས་སྐྱེས་པའི་ཤིང་འབྲུ་ལྟ་བུ་ལ་རེག་ཀྱང་ལག་ཉ་མེད་པའོ། །ཆུད་འཛའ་བའི་རྐྱེན་མེད་པའི་དོན་ནི། ཟས་དེ་ལ་རེག་ནས་མ་བཙོས་ན་མེ་ཆུ་དང་ཆོམ་རྐུན་སོགས་ཀྱིས་བརླག་པར་འགྱུར་བའི་ཉེས་པ་ཡོད་ན་རེག་ཀྱང་ལག་ཉར་མི་འགྱུར་བའོ། །ནོར་བ་དང་བརྗེད་པས་རེག་ཀྱང་ལག་ཉར་མི་འགྱུར་ཏེ། འདུ་ཤེས་འཁྲུལ་བའི་ཕྱིར། དེ་ལྟར་ཡང་ནོར་བ་དང་བརྗེད་པས་ཀྱང་མ་ཡིན་ནོ་ཞེས་བཤད་པས་སོ། །གནད་དེས་ན་རང་དབང་བའི་བཟའ་བཅའ་སྣ་ཚོགས་ཀྱིས་བཀང་བའི་སྣོད་ལ་རེག་པ་དང་། དེ་བཀལ་བའི་རྟ་གླང་སོགས་གཞོན་པ་ལ་རེག་པ་དང་། དེའི་མཐུར་ནས་འཁྲིད་པ་སོགས་ལའང་ལག་ཉར་སོང་དོགས་ཡོད་པས་བསྲུང་དགོས་སོ།། །།རྩ་བའི་གཉིས་པ་མཚམས་བཙོས་ལ་ཡང་གཞི་བསམ་སྦྱོར་བ་མཐར་ཐུག་གོ །དང་པོ་ནི། གང་དུ་འཚོད་པའི་གནས། རང་ངམ་རང་དང་འདྲ་བ་དབང་བའི་མཚམས་ཀྱི་ནང་ཉེ་འཁོར་དང་བཅས་པ་རུང་ཁང་མ་བཅད་པའོ། །གང་འཚོད་པའི་ཟས་ནི། སྨན་རྣམ་བཞི་རུང་བ་ཚད་ལྡན། རང་ངམ་རང་དང་འདྲ་བ་དབང་བ། ཆུད་འཛའ་བའི་སྐྱོན་མེད་པ། རྗེན་པ་དང་མ་བྲལ་བ། ཟས་དངོས་སམ། དེའི་ཉེ་བའི་སྟ་གོན་དུ་གནས་པའོ། །བདག་ཉིད་གནང་བའི་དུས་ཅན་མིན་པ། བསམ་པ་ལ་འདུ་ཤེས་མ་འཁྲུལ་ཞིང་། ཀུན་སློང་མེའམ་རླངས་པ་སོགས་ལ་རེག་འདོད་རྒྱུན་མ་ཆད་པ། སྦྱོར་བ་རང་ངམ་བསྐོས་པས་དེ་ལ་རེག་པར་རྩོམ་པ། མཐར་ཐུག་དེས་རེག་པའོ། །རྗེན་པ་དང་མ་བྲལ་བ་ནི། ཤ་སྐམ་པོ་དང་འབྲས་སོགས་མི་སྙི་བ་རྣམས་ཀྱི་སུམ་ཆ་བངས་ན་རྗེན་པ་དང་བྲལ། དེའི་སྔ་རོལ་དུ་མ་བྲལ་བའོ། །ཤ་རློན་ལྟ་བུ་སྙི་བ་རྣམས་ཀྱི་ཁ་དོག་འགྱུར་ན་རྗེན་པ་དང་བྲལ། མ་འགྱུར་ན་རྗེན་པ་དང་མ་བྲལ་བའོ། །ཐུག་པ་དང་འོ་མ་ལ་སོགས་པ་ཁུ་བ་རྣམས་ནི་ལན་གསུམ་ཁོལ་ན་རྗེན་པ་དང་བྲལ། དེ་མ་ཁོལ་བ་རྗེན་པའོ། །གསུམ་པ་ཞག་ལོན་ལ་ཡང་གཞི་བསམ་སྦྱོར་བ་མཐར་ཐུག་གོ །དང་པོ་ལ། གང་དུ་འཚོད་པའི་གནས་དང་། གང་འཚོད་པའི་སྨན་གོང་བཞིན་ལ། རྗེན་པ་དང་བྲལ་མ་བྲལ་ཁྱད་པར་མེད་དོ། །བདག་ཉིད་དང་འདུ་ཤེས་སྔར་བཞིན་ལ། ཀུན་སློང་མཚམས་ནང་དེར་ཞག་ལོན་པར་འདོད་པ་རྒྱུན་མ་ཆད་པའོ། །སྦྱོར་བ་རང་ངམ་བསྐོས་པས་དེ་ལྟར་རྩོམ་པའོ། །མཐར་ཐུག་མཚམས་ནང་དེར་སང་གི་སྐྱ་རེངས་ཤར་བའོ། །བཞི་པ་རྗེན་བཙོས་ལ་ཡང་གཞི་བསམ་སྦྱོར་བ་མཐར་ཐུག དང་པོ་གཞི་སོགས་མཚམས་བཅོས་དང་འདྲ་ལ། འོན་ཀྱང་འདི་ལ་གནས་གང་དུ་སླེབས་ཀྱང་འདྲའོ། །རྗེན་བཙོས་འདི་དང་དགེ་སློང་གིས་བཙོས་པ་གཉིས་གཅིག་ཡིན་ལ། ལག་ཉ། མཚམས་བཙོས། ཞག་ལོན། རྗེས་བཙོས་རྣམས་དགེ་སློང་གིས་ཟ་བར་མི་བྱ་སྟེ། དེ་དག་ཆོ་གའི་སྒོ་ནས་མི་རུང་བར་སོང་བས་ཟོས་ན་ཉེས་བྱས་རེ་བསྐྱེད་པའི་ཕྱིར་རོ།། །།དྲུག་པ་དེ་ལས་གཞན་པ་གཞན་ཡང་བསྲུང་ཚུལ་ལ། བཅས་ལྡན་དགེ་སློང་གིས། གནང་བའི་དུས་མ་གཏོགས་པར་དུས་ཉིན་གཅིག་ལ་རང་དང་ནོར་ཁ་མི་གཅིག་ཅིང་། སྦྱིན་བདག་ཀྱང་ནོར་ཁ་མི་གཅིག་པ་ཐ་དད་པ་གཉིས་ལ་ལན་གཉིས་སུ་བཟའ་བ་ལྔའི་ཟས་བླངས་ནས་ཟོས་ན། བླངས་པ་ཚད་ལས་འདས་པའི་ཕྱིར་ན་ཡང་ཡང་ཟ་བའི་ལྟུང་བྱེད་འབྱུང་བས་དེ་བསྲུང་དགོས་སོ། །དེ་ཡང་ཇི་ལྟ་བུ་སྙམ་ན། འདི་ལ་དངོས་དང་། སེལ་བ་གཉིས། དང་པོ་ལ་གཞི་བསམ་སྦྱོར་བ་མཐར་ཐུག་བཞི་ལས། དང་པོ་ལ། སྦྱིན་པ་པོ་སྔ་ཕྱི་གཉིས་ཀ་ཁྱིམ་པ་ཐ་སྙད་ལྔ་ལྡན་ནོར་རྫས་ཐ་དད་པ། ཟས་གཉིས་ཀ་བཟའ་བ་ལྔ་གང་རུང་ཡིན་པ། མགྲོན་གྱི་ཚད་དུ་ལོངས་པ། ཕྱི་མ་དེ་ལ་གོས་རྙེད་མེད་པ། བདག་ཉིད་བཅས་ལྡན་དགེ་སློང་ལམ་དུ་ཞུགས་པ་དང་། སྲ་བརྐྱང་བཏིང་བ་སོགས་གནང་བའི་དམིགས་བསལ་དེ་རྣམས་དང་མི་ལྡན་པ། དུས་མུ་གེའི་དུས་མ་ཡིན་ཞིང་ཉི་མ་གཅིག་ཡིན་པའོ། །ཀུན་སློང་ཟས་སྔ་མ་དེ་ཟོས་ནས་སྦྱིན་བདག་ཕྱི་མ་དེའི་ཟས་ཀྱང་བཟའ་བར་འདོད་པའི་ཀུན་སློང་བསམ་པ་རྒྱུན་མ་ཆད་ཅིང་འདུ་ཤེས་མ་འཁྲུལ་བ། སྦྱོར་བ་ཟས་ཕྱི་མ་དེ་བཟའ་བར་རྩོམ་པ། མཐར་ཐུག་མགུལ་དུ་མིད་པའི་ཚེ་ན་ལྟུང་བའི་དངོས་གཞི་གྲུབ་པ་ཡིན་ཏེ། ཚིག་ལེ་ལས། ནད་དང་ཆོས་གོས་ལས་དང་ལམ། །དུས་མ་གཏོགས་པར་སྡོམ་བརྩོན་ནི། །ཟས་ནི་གཞན་དུ་འདོད་པ་ཡིས། །ཡང་ཡང་ཟ་ན་ལྟུང་བྱེད་ཡིན། །ཞེས་སོ། །གཉིས་པ་སེལ་བ་ནི། འོ་ན་ནད་པ་དང་། ལམ་དུ་འགྲོ་བ་དང་། ལས་བྱེད་པ་དང་། སྦྱིན་བདག་ཕྱི་མ་དེ་ལ་ཆོས་གོས་ཀྱི་རྙེད་པ་འབུལ་རྒྱུ་ཡོད་ན། ཡང་ཡང་ཟ་བའི་ལྟུང་བྱེད་མི་འབྱུང་ཞེས་བསྟན་པའི་ནད་པ་སོགས་ཀྱི་ཚད་ཇི་ལྟ་བ་སྙམ་ན། ཉིན་གཅིག་ལ་ཟས་ལན་གཅིག་གིས་མི་འཚོ་བའི་ནད་པ་དེ་ལ་ལྟུང་བ་དེ་མི་འབྱུང་སྟེ། ལན་གཅིག་ཟོས་པས་མི་འཚོ་བ་དེ་ནི་ནད་པ་ཞེས་བྱའོ་ཞེས་སོ། །ཡང་ན་དཔག་ཚད་ཕྱེད་དུ་སོང་ནས་ལོག་པའམ། དཔག་ཚད་གཅིག་ཙམ་དུ་འགྲུལ་པ་ཕྱིན་པ་དེ་ལ་ཡང་ལྟུང་བ་དེ་མེད་དེ། དཔག་ཚད་ཕྱེད་དུ་སོང་ནས་ནི། །སྡོམ་བརྩོན་སླར་ཡང་ལོག་པ་ན། །དེ་ནི་ལམ་དུ་ཤེས་བྱ་སྟེ། །ཡང་ཡང་ཟ་ན་ཉེས་པ་མེད། །ཅེས་སོ། །ཡང་གཙུག་ལག་ཁང་ངམ་མཆོད་རྟེན་སོགས་ཀྱི་ཆེད་དུ། ཁྲུ་གང་ངམ་རེ་ལྡེ་ཙམ་གྱི་འཇིམ་པའི་རྐྱང་ནུལ་བྱེད་པའམ། ས་སྙོམས་པ་ལ་སོགས་ལས་བྱེད་པ་དེ་ལའང་ལྟུང་བ་དེ་མེད་དེ། གཙུག་ལག་ཁང་ངམ་མཆོད་རྟེན་ལ། ཐ་ན་རེ་ལྡེ་ཙམ་ཡང་རུང་། བྱུག་གམ་ཀུན་ནས་སྙོམས་བྱེད་ན། །ལས་བྱེད་དུས་སུ་བརྗོད་པ་ཡིན། །ཞེས་སོ། །ཡང་སྦྱིན་བདག་ཕྱི་མ་དེ་ལ་ཐ་ནའང་ཁྲུ་གང་ཙམ་ཡན་གྱི་གོས་སམ། དེའི་རྒྱུའི་རྙེད་པ་འབུལ་བ་ཡོད་ན། མགྲོན་ཕྱི་མ་དེ་ཟོས་པ་ལ་ཡང་ཡང་ཟ་བའི་ལྟུང་བ་དེ་མི་འབྱུང་སྟེ། ཡུལ་བཞིར་ཁྲུ་ཁང་ཙམ་གྱིས་ཀྱང་། །ཆོས་གོས་ཀྱི་ནི་དུས་སུ་འདོད། །ཅེས་བཤད་པས་སོ། །གོས་རྙེད་ཡོད་ན་མགྲོན་པོས་ཕྱི་མ་བཟར་གནང་། མེད་ན་མི་གནང་བ་ཅི་ཡིན་སྙམ་ན། ཟས་ནི་རྙེད་པར་སླ་ལ། གོས་ནི་རྙེད་པར་དཀའ་བས་སློབ་མ་ལ་བརྩེ་བར་དགོངས་པ་ཡིན་ཏེ། ཀུན་ཏུ་གོས་ནི་མི་རྙེད་ཕྱིར། །ཀུན་མཁྱེན་ཐུགས་རྗེ་ཅན་གྱིས་གནང་། །ཞེས་སོ། །གནད་དེས་ན་རང་གི་ཉེ་དུ་ཡིན་ན་ཉིན་གཅིག་ལ་དུས་མ་ཡོལ་བར་བཟའ་བ་ལན་མང་དུ་བླངས་ནས་ཟོས་ཀྱང་ལྟུང་བ་དེ་མེད་ན། རང་གི་ཟས་ལ་ལྟ་སྨོས་ཀྱང་ཅི་དགོས་ཏེ། ཕྱིར་ན་རྗེ་བོས་གསུངས་པ་ནི། །ཉེ་དུ་འབྲེལ་པ་ཁོ་ན་ལ། །ལན་བརྒྱར་བཟའ་བ་ཟོས་ཀྱང་ནི། །ལྟུང་བའི་དྲི་མ་ཡོད་མ་ཡིན། །ཞེས་བཤད་པས་སོ། །ཡང་ཡང་ཟ་ཆོག་པའི་དམིགས་བསལ་དེ་དག་ལ་ཡང་སྤངས་པ་ཡོངས་རྫོགས་ཀྱི་དགེ་སློང་ཡིན་ན་ཕྱི་མ་དེ་བཟའ་བ་ལ་ལྷག་བོར་གྱི་ཆོ་ག་དགོས་པ་འདྲ་སྟེ། མ་བྱས་ན་སྤངས་པ་ཟ་བའི་ལྟུང་བྱེད་འབྱུང་བས་སོ། །འདུལ་བ་སྨན་བཞིའི་ཟུར་བཀོལ་བློ་གསལ་ལ་ཉེ་བར་མཁོ་བ་སྨན་གྱི་ཟེ་འབྲུ་རོ་ལྡན་དབང་པོ་ཞེས་བྱ་བ་འདི་ཡང་ཤཱཀྱའི་དགེ་སློང་འདུལ་བ་འཛིན་པ་ནཱ་གཱརྫུ་ནས་མཉན་ཡོད་བྱ་གཤོངས་བཀྲ་ཤིས་གསེར་ཁང་གི་ཆོས་གྲྭ་འཆི་མེད་ཡོངས་འདུའི་སྐྱེད་ཚལ་དུ་སྦྱར་བའི་ཡི་གེ་པ་ནི་གཉོས་བན་དགེར་བུ་བ་འཇམ་པའི་རྡོ་རྗེས་འདར་སྟོད་རྣམ་རྒྱལ་སྟག་རྩེས་ལེགས་པར་བྲིས་པ་དགེ་ལེགས་འཕེལ། །བཀྲ་ཤིས། ཕྱག་རིས་ངོ་མ་ལས་གཅིག་ཞུས་དག། །།